
Εισαγωγή στην Τελική Θεωρία

Η "τελική θεωρία" είναι ένα λιτό πλαίσιο που ενοποιεί όλες τις δυνάμεις του φυσικού κόσμου και "χορογραφεί" τα πάντα, από τη φρενήρη διαστολή ολόκληρου του Σύμπαντος μέχρι την πιο "αθώα" τροχιά στους πυρήνες των ατόμων. Η υπέρτατη πρόκληση για τους φυσικούς ήταν να γράψουν μια "Θεϊκή εξίσωση" ανυπέρβλητης μαθηματικής κομψότητας και ομορφιάς, η οποία θα περιέκλειε όλους τους φυσικούς νόμους και θα εξέφραζε απολύτως την πολυπόθητη "τελική θεωρία".

Σε αυτό το φιλόδοξο εγχείρημα πήραν μέρος οι πιο διαπρεπείς, οι πιο διάσημοι επιστήμονες ολόκληρου του κόσμου. Ο Στίβεν Χόκινγκ, μάλιστα, έδωσε μια διάλεξη με τον ελπιδοφόρο τίτλο "Μήπως, πλέον, διαφαίνεται το τέλος της θεωρητικής φυσικής;"

Αν έχει επιτυχία μια τέτοια θεωρία, θα είναι το κορυφαίο επίτευγμα της επιστήμης. Θα είναι το άγιο δισκοπότηρο της φυσικής, ένας λιτός μαθηματικός τύπος από τον οποίο, καταρχήν, θα μπορούσαν να εξαχθούν όλες οι άλλες εξισώσεις που ερμηνεύουν πλήθος φυσικών φαινομένων, από τη Μεγάλη Έκρηξη μέχρι και το τέλος του Σύμπαντος. Αυτή η θεωρία θα μπορούσε να είναι το τελικό προϊόν δύο χιλιάδων ετών επιστημονικής έρευνας από τότε που οι αρχαίοι πρόγονοί μας έθεσαν το ερώτημα: "Από τι είναι φτιαγμένος ο κόσμος;"

Η "τελική θεωρία" είναι, πραγματικά, ένα όραμα που κόβει την ανάσα.



Το Όνειρο του Αϊνστάιν

Ήμουν μόλις οκτώ ετών όταν, εντελώς τυχαία, ήρθα για πρώτη φορά σε επαφή με τη συγκλονιστική πρόκληση που διατυμπάνιζε αυτό το όνειρο. Εκείνη την ημέρα, οι εφημερίδες ανακοίνωναν ότι μόλις είχε πεθάνει ένας μεγάλος επιστήμονας. Η πρωτοσέλιδη είδηση συνοδευόταν από μια αξέχαστη φωτογραφία.

Ένα σωρό χαρτιά και βιβλία ατάκτως ερριμμένα πάνω σε ένα γραφείο, μια ωραία καρέκλα, και πίσω στον τοίχο ένας μαυροπίνακας. Ήταν το γραφείο του Αϊνστάιν στο Πρίνστον, πάνω στο οποίο υπήρχε ανο

ικτό το σημειωματάριό του. Η λεζάντα της φωτογραφίας έγραφε ότι έφυγε ο μεγαλύτερος επιστήμονας της εποχής μας χωρίς να καταφέρει να ολοκληρώσει το έργο που είχε ξεκινήσει. Εντυπωσιάστηκα όσο ποτέ άλλοτε.

Άραγε, τι είδους έργο θα μπορούσε να είναι τόσο δύσκολο ακόμη και για τον διάσημο Αϊνστάιν; Ποιο ήταν αυτό το "ακατόρθωτο" πρόβλημα, που ακόμη και αυτή η διάνοια αδυνατούσε να βρει τη λύση του;

Εκείνο το σημειωματάριο περιείχε την ημιτελή του θεωρία των πάντων, μια σύλληψη που ο Αϊνστάιν αποκαλούσε ενοποιημένη θεωρία πεδίου. Ο μεγάλος φυσικός αναζητούσε μια εξίσωση, που αν την έγραφες δεν θα ξεπερνούσε σε μάκρος τα τρία εκατοστά, αλλά αν ερμήνευες τη σημασία της θα ήταν -σύμφωνα με τα δικά του λόγια- σαν να "διαβάζεις το πνεύμα του Θεού".

Χωρίς να δώσω την απαραίτητη σημασία στην τεράστια δυσκολία του εγχειρήματος, αποφάσισα να ακολουθήσω τα βήματα του κορυφαίου εκείνου επιστήμονα, με την ελπίδα να παίξω κι εγώ κάποιον, έστω και μικρό, ρόλο στην ολοκλήρωση της μεγάλης αναζήτησής του.

Όμως, δεν ήμουν ο μόνος. Εκτός από τον Αϊνστάιν, υπήρξαν και άλλοι διακεκριμένοι φυσικοί που προσπάθησαν χωρίς επιτυχία να διατυπώσουν μια τέτοια θεωρία. Όπως είπε κάποτε ο Φρίμαν Ντάισον -ένας εξαιρετικός φυσικός από το Πανεπιστήμιο του Πρίνστον- ο δρόμος προς την ενοποιημένη θεωρία πεδίου είναι στρωμένος με τα "πτώματα" πλήθους αποτυχημένων προσπαθειών.

Παρόλα αυτά, σήμερα, δεν είναι λίγοι οι κορυφαίοι φυσικοί που πιστεύουν ότι, επιτέλους, όλες οι προσπάθειες συγκλίνουν πλέον προς τη λύση.

Η κορυφαία υποψήφια θεωρία ως "θεωρία των πάντων" (και, κατά τη γνώμη μου, η μοναδική) είναι γνωστή ως θεωρία χορδών, σύμφωνα με την οποία το Σύμπαν δεν είναι φτιαγμένο από σημειακά σωματίδια, αλλά από μικροσκοπικές παλλόμενες χορδές, με την κάθε τους "νότα" να αντιστοιχεί σε ένα υποατομικό σωματίδιο.

Στο πλαίσιο αυτής της θεωρίας, αν διαθέταμε ένα αρκετά ισχυρό μικροσκόπιο, θα διαπιστώναμε ότι οι θεμελιώδεις δομικοί λίθοι του Σύμπαντος (τα ηλεκτρόνια, τα κουάρκ, τα νετρίνα κ.λπ.) δεν είναι σημειακά σωματίδια, αλλά μονοδιάστατες χορδές (ή θηλιές) που πάλλονται με πολλούς διαφορετικούς τρόπους. (Φανταστείτε τις σαν κλειστές λαστιχένιες κορδέλες που όταν πάλλονται, παράγονται "νότες"). Θα μπορούσαμε να δημιουργήσουμε όλα τα γνωστά υποατομικά σωματίδια του Σύμπαντος αν κάναμε αυτές τις χορδές να πάλλονται πολλές φορές και με πολλούς διαφορετικούς τρόπους. Αυτό σημαίνει ότι όλοι οι νόμοι της φυσικής μπορούν να αναχθούν στις απλές αρμονίες που παράγονται όταν δονούνται οι χορδές. Κι αν η μελωδία που θα μπορούσες να παίξεις με τις χορδές είναι η χημεία, τότε το Σύμπαν θα ήταν το απείρου κάλλους συμφωνικό έργο.

Το πνεύμα του Θεού, για το οποίο έγραψε τόσο εύγλωττα ο Αϊνστάιν, είναι η κοσμική μουσική που αντηχεί απ’ άκρου εις άκρον του χωροχρόνου.

Η συγκεκριμένη αναζήτηση της θεωρίας των πάντων δεν παρουσιάζει μόνο ακαδημαϊκό ενδιαφέρον. Κάθε φορά που οι επιστήμονες διαλευκαίνουν μια νέα δύναμη, αλλάζει ολόκληρη η πορεία του πολιτισμού και η μοίρα της ανθρωπότητας. Για παράδειγμα, η ανακάλυψη των νόμων της κίνησης και της βαρύτητας από τον Νεύτωνα άνοιξε τον δρόμο για την εποχή της μηχανής και τη Βιομηχανική Επανάσταση. Η εξήγηση που έδωσαν οι Μάικλ Φάραντεϊ και Κλερκ Μάξγουελ στο φαινόμενο του ηλεκτρισμού και του μαγνητισμού οδήγησε στον ηλεκτροφωτισμό των πόλεων και μας εξόπλισε με ισχυρούς ηλεκτροκινητήρες και γεννήτριες, καθώς επίσης και με τις παντοδύναμες τηλεπικοινωνίες μέσω της τηλεόρασης και του ραδιοφώνου. Η περίφημη εξίσωση του Αϊνστάιν E=mc² ερμήνευσε την ενέργεια που κρύβεται στο εσωτερικό των αστέρων και συνέβαλε στην αποκάλυψη της πυρηνικής δύναμης. Όταν ο Έρβιν Σρέντινγκερ, ο Βέρνερ Χάιζενμπεργκ και άλλοι επιστήμονες "ξεκλείδωσαν" τα μυστικά της κβαντικής θεωρίας, άνοιξε διάπλατα ο δρόμος για την επανάσταση της υψηλής τεχνολογίας, με τους υπερυπολογιστές, τα λέιζερ, το διαδίκτυο και όλες τις θαυμαστές ηλεκτρονικές συσκευές που υπάρχουν πλέον σε κάθε σπίτι.

Σε τελική ανάλυση, τα επιτεύγματα της σύγχρονης τεχνολογίας πιστώνονται στους επιστήμονες που ανακάλυψαν, σταδιακά, τις θεμελιώδεις δυνάμεις του φυσικού κόσμου.

Σήμερα, οι επιστήμονες ίσως βρίσκονται, όσο ποτέ άλλοτε, κοντά σε μια θεωρία που θα ενοποιεί τις τέσσερις δυνάμεις της φύσης -βαρύτητα, ηλεκτρομαγνητική δύναμη, ισχυρή και ασθενή πυρηνική δύναμη- σε ένα ενιαίο ερμηνευτικό πλαίσιο. Μακροπρόθεσμα, αυτή η θεωρία θα μπορούσε να δώσει απαντήσεις σε μερικά από τα πιο βαθιά και ανεξιχνίαστα μυστήρια της επιστήμης, όπως:
- Πώς προέκυψε η Μεγάλη Έκρηξη; Και τι υπήρχε πριν από αυτήν;
- Τι θα μπορούσε να υπάρχει στην άλλη άκρη μιας μαύρης τρύπας;
- Είναι εφικτό το ταξίδι στον χρόνο;
- Υπάρχουν σκουληκότρυπες που οδηγούν σε άλλα σύμπαντα;
- Υπάρχουν ανώτερες διαστάσεις;
- Υπάρχει ένα πολυσύμπαν που αποτελείται από παράλληλα σύμπαντα;

Έγραψα αυτό το βιβλίο για να σας διηγηθώ μια ιστορία αναζήτησης που βρίσκεται σε εξέλιξη. Το κυνήγι της τελικής θεωρίας είναι το πιο παράξενο -ίσως το πιο ενδιαφέρον- κεφάλαιο στην ιστορία της φυσικής. Ένα κεφάλαιο γεμάτο τεχνολογικές προκλήσεις, απροσδόκητες παρερμηνείες και απόκοσμες παραδοξότητες. Ένα κεφάλαιο που ανοίγει διάπλατες πόρτες προς το μέλλον, ένα κομμάτι της μακραίωνης ιστορίας της φυσικής άρρηκτα συνδεδεμένο με τις φαντασμαγορικές επιστημονικές επαναστάσεις που οδήγησαν στα σύγχρονα τεχνολογικά θαύματα.

Θα ξεκινήσουμε από την επανάσταση που πυροδότησε ο Νεύτων, θα προχωρήσουμε στην επανάσταση που έφερε η διαχείριση και η αξιοποίηση της ηλεκτρομαγνητικής δύναμης και θα καταλήξουμε στις ανατροπές που έφεραν η θεωρία της σχετικότητας και η κβαντική μηχανική, καθώς και στις προσδοκίες που γεννά σήμερα η θεωρία χορδών. Λίγο πριν από το τέλος, θα εξηγήσουμε πώς αυτή η πολλά

υποσχόμενη, τελική θεωρία, θα μπορούσε να ρίξει φως στα βαθύτερα μυστήρια του χώρου και του χρόνου.



Μια Στρατιά Επικριτών

Το κυνήγι της τελικής θεωρίας συνεπήρε τους πάντες. Στην αρχή υπήρχε η αίσθηση ότι θα υπερπηδηθούν όλα τα εμπόδια, όμως στην πορεία τα πράγματα άλλαξαν. Όσο ενθουσιασμό κι αν έφερε η θεωρία χορδών, δεν μπόρεσε να φρενάρει τους επικριτές της που επισήμαιναν τις ατέλειές της με ολοένα μεγαλύτερη ένταση. Και πριν καλά καλά καταλαγιάσει ο θόρυβος και η φρενίτιδα που συνόδευε την προσέγγιση της τελικής θεωρίας, η πρόοδος των επιστημόνων προς αυτή την κατεύθυνση ξαφνικά ανακόπηκε.

Το πιο σκανδαλώδες πρόβλημα είναι ότι, παρά τα κολακευτικά σχόλια που εκφράζονται και που εξυμνούν την κομψότητα και την πολυπλοκότητα αυτής της θεωρίας, δεν διαθέτουμε έως σήμερα την παραμικρή ακλόνητη και ελέγξιμη μαρτυρία που να την υποστηρίζει. Οι ερευνητές ήλπιζαν ότι με τη βοήθεια του Μεγάλου Επιταχυντή Αδρονίων (LHC) που βρίσκεται έξω από τη Γενεύη της Ελβετίας και αποτελεί τον μεγαλύτερο επιταχυντή σωματιδίων σε ολόκληρο τον κόσμο, θα ανακάλυπταν απτές αποδείξεις υπέρ της τελικής θεωρίας, όμως οι προσδοκίες τους διαψεύστηκαν. Είναι αλήθεια ότι ο LHC μπόρεσε να ανιχνεύσει το περίφημο μποζόνιο Χιγκς (το "σωματίδιο του Θεού"), ωστόσο σύντομα διαπιστώθηκε πως αυτό το σωματίδιο δεν ήταν τίποτε περισσότερο από ένα πολύ μικρό κομματάκι στο πολυσύνθετο παζλ της τελικής θεωρίας.

Μολονότι έχουν προταθεί φιλόδοξα σχέδια για την κατασκευή ενός ακόμη πιο ισχυρού διαδόχου του LHC, τίποτε δεν εγγυάται ότι αυτή η ακόμη πιο πολυδάπανη "μηχανή" θα φέρει μια ανακάλυψη που να επιβεβαιώνει έστω κάτι. Στην πραγματικότητα, κανείς δεν γνωρίζει με βεβαιότητα σε ποια ενεργειακά επίπεδα πρέπει να φτάσουμε ώστε να καταφέρουμε να ανιχνεύσουμε νέα υποατομικά σωματίδια που θα μπορούσαν να επαληθεύσουν τη θεωρία.

Η πιο σημαντική κριτική που ασκείται στη θεωρία χορδών έγκειται στο ότι προβλέπει ένα πολυσύμπαν, δηλαδή ένα υπερσύμπαν που αποτελείται από πολλά μικρότερα σύμπαντα. Ο Αϊνστάιν είπε κάποτε ότι το ερώτημα-κλειδί είναι αν ο Θεός είχε δυνατότητα επιλογής όταν δημιούργησε το Σύμπαν. Άραγε, είναι το Σύμπαν μοναδικό;

Η ίδια η θεωρία χορδών είναι μοναδική, όμως πιθανότατα έχει άπειρο αριθμό λύσεων. Οι φυσικοί αποκαλούν αυτή την κατάσταση "πρόβλημα του τοπίου": ίσως το Σύμπαν μας είναι απλώς μια μόνο λύση μέσα σε έναν ωκεανό άλλων, εξίσου έγκυρων, λύσεων. Αν το δικό μας Σύμπαν είναι μόνο μία από τις πολλές δυνατότητες, τότε ποια είναι αυτή η συγκεκριμένη μία; Γιατί ζούμε σε αυτό το συγκεκριμένο Σύμπαν και όχι σε κάποιο άλλο; Και, ποια είναι, λοιπόν, η προφητική δύναμη της θεωρίας χορδών; Άραγε, πρόκειται για τη θεωρία των πάντων, ή για τη θεωρία του οτιδήποτε;

Δεν σας κρύβω ότι αυτά τα ερωτήματα με ενδιαφέρουν πολύ. Πραγματικά πυρπολούν τη σκέψη μου. Ασχολούμαι με τη θεωρία χορδών ήδη από το 1968, δηλαδή από τότε που αυτή η θεωρία έκανε εντελώς απροειδοποίητα και αναπάντεχα την εμφάνισή της. Παρακολούθησα από κοντά την εντυπωσιακή εξέλιξή της, από έναν και μόνο μαθηματικό τύπο μέχρι τη συγκρότησή της σε επιστημονικό κλάδο που υποστηρίζεται από ολόκληρες βιβλιοθήκες ερευνητικών εργασιών. Σήμερα, η θεωρία χορδών αποτελεί τη βάση μεγάλου μέρους της έρευνας που διεξάγεται στα κορυφαία εργαστήρια παγκοσμίως.

Ελπίζω ότι αυτό το βιβλίο θα σας προσφέρει μια ισορροπημένη και αντικειμενική ανάλυση της προόδου, των επιτευγμάτων αλλά και των περιορισμών της θεωρίας χορδών.

Επίσης, θα καταλάβετε για ποιον λόγο αυτή η αναζήτηση εξάπτει τη φαντασία των πιο διάσημων φυσικών, καθώς και γιατί η θεωρία χορδών έχει προκαλέσει τέτοιο πάθος και αντιπαραθέσεις στους κόλπους της επιστημονικής κοινότητας.




Ενοποίηση: Ένα Αρχαίο Όνειρο

Αν κοιτάξουμε τον νυχτερινό ουρανό, με τα αναρίθμητα άστρα και τους γαλαξίες του, νιώθουμε πραγματικό δέος μπροστά σ᾿ αυτό το μεγαλειώδες θέαμα. Σχεδόν ασυναίσθητα γεννιούνται μέσα μας μερικά από τα πιο μεγάλα υπαρξιακά ερωτήματα που απασχολούν την ανθρώπινη σκέψη εδώ και αιώνες.

Άραγε, προέκυψε το Σύμπαν από την υλοποίηση κάποιου μεγάλου σχεδίου;

Πώς μπορούμε να βγάλουμε νόημα από έναν Κόσμο όταν αδυνατούμε να εξηγήσουμε τη δημιουργία του;

Υπάρχει λόγος και αιτία για την ύπαρξή μας ή μήπως όλα στερούνται σκοπού;

Θυμάμαι ένα ποίημα του Στίβεν Κρέιν:


Είπε ο άνθρωπος στο Σύμπαν:

«Θέλω να ξέρεις ότι υπάρχω».

Και το Σύμπαν απάντησε:

«Όπως και να 'χει, αυτό δεν μου δημιουργεί την παραμικρή αίσθηση υποχρέωσης».



Οι αρχαίοι Έλληνες ήταν ανάμεσα στους πρώτους που έκαναν σοβαρές προσπάθειες να βάλουν τάξη στο χάος του Κόσμου που μας περιβάλλει. Φιλόσοφοι, όπως ο Αριστοτέλης, πίστευαν ότι το καθετί μπορεί να προκύψει από ένα μείγμα τεσσάρων θεμελιωδών συστατικών: της γης, του αέρα, της φωτιάς και του νερού. Όμως, με ποιον τρόπο αυτά τα τέσσερα στοιχεία θα μπορούσαν να δημιουργήσουν την απίστευτη πολυπλοκότητα του Κόσμου μας;

Οι αρχαίοι Έλληνες πρότειναν τουλάχιστον δύο απαντήσεις στο ερώτημα της σύστασης των υλικών σωμάτων. Η πρώτη δόθηκε από τον φιλόσοφο Δημόκριτο, πριν ακόμη από τον Αριστοτέλη. Ο Δημόκριτος πίστευε ότι τα πάντα μπορούν να αναχθούν σε μικροσκοπικά, αόρατα και άφθαρτα σωματίδια, που ο ίδιος ονόμασε άτομα (δηλαδή "αδιαίρετα"). Παρ’ όλα αυτά, οι επικριτές του ισχυρίζονταν ότι ήταν αδύνατο να βρεθούν μαρτυρίες για την ύπαρξη των ατόμων, επειδή αυτά ήταν πάρα πολύ μικρά για να παρατηρηθούν. Όμως, ο Δημόκριτος επικαλείτο αδιάσειστες, έμμεσες μαρτυρίες που στήριζαν τις απόψεις του.

Πάρτε, για παράδειγμα, ένα χρυσό δαχτυλίδι. Καθώς τα χρόνια περνούν, το δαχτυλίδι αρχίζει να φθείρεται. Προφανώς κάτι χάνεται από αυτό. Κάθε μέρα αποσπώνται από πάνω του κάποια ελάχιστα κομματάκια ύλης. Επομένως, μολονότι τα άτομα είναι αόρατα, η ύπαρξή τους μπορεί να γίνει αντιληπτή με κάποιον έμμεσο τρόπο.

Ακόμη και σήμερα, το μεγαλύτερο μέρος της προηγμένης επιστημονικής έρευνας γίνεται με έμμεσες μεθόδους. Γνωρίζουμε τη σύσταση του Ήλιου, τη λεπτομερή δομή του DNA και την ηλικία του Σύμπαντος, χάρη σε μετρήσεις τέτοιου είδους. Κι όλα αυτά, χωρίς να έχουμε επισκεφθεί κάποιον αστέρα, ή να έχουμε εισχωρήσει στο μόριο του DNA, ή να έχουμε γίνει μάρτυρες της Μεγάλης Έκρηξης. Η διάκριση ανάμεσα στις άμεσες και στις έμμεσες μαρτυρίες αποκτά ιδιαίτερη σημασία όταν αναφερόμαστε στις προσπάθειες των επιστημόνων να αποδείξουν την ενοποιημένη θεωρία πεδίου.

Μια δεύτερη προσέγγιση στο ζήτημα της σύστασης του φυσικού κόσμου διατυπώθηκε για πρώτη φορά από τον μεγάλο μαθηματικό Πυθαγόρα.

Ο Πυθαγόρας είχε την έμπνευση να χρησιμοποιήσει μια μαθηματική περιγραφή για να ερμηνεύσει φαινόμενα της απλής καθημερινότητας όπως, για παράδειγμα, τη μουσική. Σύμφωνα με την παράδοση, ο αρχαιοέλληνας μαθηματικός εντόπισε ομοιότητες ανάμεσα στη "νότα" που παραγόταν όταν "πλήτταμε" τη χορδή μιας λύρας και στη "νότα" που παραγόταν όταν χτυπούσαμε μια μεταλλική ράβδο με ένα σφυρί: όσο πιο μεγάλο ήταν το μήκος της χορδής τόσο πιο χαμηλή ήταν η νότα, και όσο πιο μακριά ήταν η ράβδος τόσο πιο χαμηλή ήταν η νότα που αντηχούσε με το χτύπημα. Και στις δύο περιπτώσεις οι συχνότητες (μουσικές νότες) που παράγονταν μεταβάλλονταν αρμονικά αναλόγως του μήκους της χορδής που πλήτταμε ή αναλόγως του μήκους της μεταλλικής ράβδου που χτυπούσαμε. Κάτι τόσο ευχάριστο όπως η μουσική, είχε τις ρίζες του στα μαθηματικά των παλμικών δονήσεων. Σύμφωνα με τον Πυθαγόρα, η τεράστια ποικιλία των υλικών σωμάτων που υπάρχει γύρω μας υπακούει στους ίδιους μαθηματικούς κανόνες.

Δύο μεγάλες θεωρίες για την περιγραφή του Κόσμου έκαναν για πρώτη φορά την εμφάνισή τους στην αρχαία Ελλάδα: η μεγαλοφυής ιδέα πως οτιδήποτε γύρω μας αποτελείται από αόρατα, άφθαρτα άτομα, και η πρωτοποριακή προσέγγιση ότι η ποικιλομορφία της φύσης περιγράφεται με τα μαθηματικά των ταλαντώσεων.

Δυστυχώς, με την κατάρρευση του κλασικού πολιτισμού, εξαφανίστηκαν για μεγάλο χρονικό διάστημα αυτές οι φιλοσοφικές ιδέες και προσεγγίσεις. Η αντίληψη ότι μπορεί να υπάρχει έστω κάτι που να ερμηνεύει την ύπαρξη του Σύμπαντος ξεχάστηκε σχεδόν για μια ολόκληρη χιλιετία. Ο σκοταδισμός εξαπλώθηκε στον Δυτικό κόσμο και η επιστημονική αναζήτηση αντικαταστάθηκε από τις δεισιδαιμονίες, τη μαγεία και τη μαγγανεία.



Η Έλευση της Αναγέννησης

Τον 17ο αιώνα, εμφανίστηκαν σημαντικοί επιστήμονες που αμφισβήτησαν τις καθιερωμένες αντιλήψεις και άρχισαν να διερευνούν τη φύση του Σύμπαντος. Δυστυχώς, αντιμετώπισαν σφοδρή αντίδραση, θρησκευτικούς διωγμούς, μαρτύρια και ταλαιπωρίες. Ο Γιοχάνες Κέπλερ, ο πρώτος που εφάρμοσε τα μαθηματικά για να περιγράψει την κίνηση των πλανητών, ήταν μαθηματικός και σύμβουλος στην αυλή του αυτοκράτορα Ροδόλφου Β΄. Διώχθηκε λυσσαλέα για τις απόψεις του, αλλά απέφυγε τη θανατική ποινή επειδή ενσωμάτωσε με ευλάβεια θρησκευτικά στοιχεία στις επιστημονικές του εργασίες.

Ο πρώην μοναχός Ιζορντάνο Μπρούνο δεν ήταν τόσο τυχερός. Το 1600 συνελήφθη, δικάστηκε και καταδικάστηκε σε θάνατο ως αιρετικός. Τον φίμωσαν, τον διαπόμπευσαν γυμνό στους δρόμους της Ρώμης και τελικά τον έκαψαν σε μια μεγάλη φωτιά μπροστά σε πλήθος κόσμου. Ποιο ήταν το μεγάλο του αμάρτημα; Υποστήριζε ότι ζωή θα μπορούσε να υπάρχει, εκτός από τη Γη, και σε άλλους πλανήτες που περιφέρονται γύρω από άλλους αστέρες.

Ο μεγάλος Γαλιλαίος, ο πατέρας της πειραματικής επιστήμης, λίγο έλειψε να έχει την ίδια τύχη. Σε αντίθεση με τον Μπρούνο, ο Γαλιλαίος αποκήρυξε τις ιδέες του μόλις ένιωσε την καυτή ανάσα του θανάτου. Ευτυχώς, οι ιδέες του μεταβιβάστηκαν ως μεγάλη κληρονομιά προς την ανθρωπότητα, κυρίως χάρη στο τηλεσκόπιο του Γαλιλαίου, που αποτέλεσε ίσως την πιο επαναστατική εφεύρεση στην ιστορία της επιστήμης. Με ένα τέτοιο όργανο, μπορούσε κάποιος να διαπιστώσει με τα ίδια του τα μάτια ότι η Σελήνη ήταν διάστικτη από κρατήρες, ότι η Αφροδίτη παρουσίαζε φάσεις ανάλογα με τη θέση της γύρω από τον Ήλιο, και ότι ο Δίας διέθετε φυσικούς δορυφόρους. Ωστόσο, για την παντοδύναμη Ιερά Εξέταση της εποχής, όλα αυτά δεν ήταν παρά αιρετικές ιδέες.

Ο Γαλιλαίος, στη δύση της ζωής του, τέθηκε σε κατ’ οίκον περιορισμό, του απαγορεύτηκε να δέχεται επισκέψεις, και κάποια στιγμή τυφλώθηκε. (Λέγεται ότι αυτό συνέβη όταν παρατήρησε απευθείας τον Ήλιο με το τηλεσκόπιό του). Ο πρωτοπόρος επιστήμονας πέθανε πικραμένος το 1642. Όμως, την αμέσως επόμενη χρονιά από τον θάνατό του, γεννήθηκε στην Αγγλία ο άνθρωπος που θα ολοκλήρωνε τις ημιτελείς θεωρίες του Γαλιλαίου και του Κέπλερ, προσφέροντας στην επιστήμη μια ενοποιημένη θεωρία για τον φυσικό κόσμο.



Η Θεωρία του Νεύτωνα για τις Δυνάμεις

Για πολλούς, ο Ισαάκ Νεύτωνας είναι ίσως ο πιο σημαντικός επιστήμονας που έζησε ποτέ. Σε έναν κόσμο που είχε εμμονή με το κυνήγι μαγισσών, ο Νεύτωνας τόλμησε να διατυπώσει τους παγκόσμιους νόμους που διέπουν το Σύμπαν και να εφαρμόσει μια νέα μαθηματική μέθοδο για τη μελέτη των δυνάμεων, τον Απειροστικό Λογισμό. Όπως έγραψε ο φυσικός Στίβεν Ονάινμπεργκ, «Χάρη στον Νεύτωνα ξεκίνησε το σύγχρονο όνειρο για τη διατύπωση μιας τελικής θεωρίας». Για την εποχή του Νεύτωνα, το έργο του ήταν πραγματικά μια θεωρία των πάντων, δηλαδή μια θεωρία που μπορούσε να περιγράψει για όλα τα σώματα, όλα τα είδη των κινήσεων.

Όλα άρχισαν όταν ο Νεύτωνας ήταν είκοσι τριών ετών. Το Πανεπιστήμιο του Κέιμπριτζ είχε κλείσει εξαιτίας της πανώλης και, μια ημέρα του 1666, ενώ ο Νεύτωνας περπατούσε αμέριμνος στο αγρόκτημά του, παρατήρησε ένα μήλο να πέφτει από το κλαδί μιας μηλιάς. Τότε γεννήθηκε μέσα του ένα ερώτημα που έμελλε να αλλάξει για πάντα την πορεία της Ιστορίας:


Εφόσον πέφτει ένα μήλο, άραγε, γιατί να μην πέφτει και η Σελήνη;



Πριν από τον Νεύτωνα, η εκκλησία δίδασκε ότι υπήρχαν δύο είδη νόμων. Στην πρώτη κατηγορία υπάγονταν οι επίγειοι νόμοι, οι οποίοι είχαν αλλοιωθεί από τα αμαρτήματα των θνητών. Στη δεύτερη περιλαμβάνονταν οι καθαροί, τέλειοι και αρμονικοί νόμοι των ουρανών. Η ρηξικέλευθη ιδέα του Νεύτωνα ήταν να προτείνει μια ενοποιημένη θεωρία που να ισχύει τόσο στους ουρανούς όσο και στη Γη.

Στο σημειωματάριό του σχεδίασε ένα διάγραμμα που θα γινόταν το πλέον εμβληματικό στην ιστορία της επιστήμης (βλέπε Σχήμα 1, σελίδα 20): Όταν μια μπάλα κανονιού εκτοξευθεί από την κορυφή ενός βουνού, θα διανύσει μια συγκεκριμένη απόσταση μέχρι να πέσει στο έδαφος. Αν όμως η ταχύτητα εκτόξευσής της γίνεται ολοένα μεγαλύτερη, τότε η μπάλα θα πέφτει όλο και πιο μακριά από την κορυφή του βουνού, μέχρις ότου τελικά διαγράψει έναν κύκλο γύρω από τη Γη και επιστρέψει στην κορυφή (από την οποία ξεκίνησε). Ο Νεύτωνας συμπέρανε ότι η κίνηση του μήλου και της μπάλας του κανονιού υπακούουν στον ίδιο φυσικό νόμο, τη βαρύτητα, η οποία διέπει τη δύναμη που συγκρατεί τη Σελήνη κατά την περιφορά της γύρω από τον πλανήτη μας. Με άλλα λόγια, οι επίγειοι και οι ουράνιοι φυσικοί νόμοι δεν διαφέρουν μεταξύ τους.

Ο ιδιοφυής φυσικός έφτασε σε αυτό το συμπέρασμα επινοώντας την έννοια της δύναμης. Το ερώτημα ήταν απλό: Γιατί κινούνται τα υλικά σώματα; Η απάντηση ήταν εξίσου απλή και ρηξικέλευθη: Τα σώματα κινούνται επειδή έλκονται ή απωθούνται από δυνάμεις που έχουν παγκόσμια ισχύ. Μάλιστα, αυτές οι δυνάμεις μπορούν να μετρηθούν με ακρίβεια και με μαθηματικό τρόπο. Πριν από τον Νεύτωνα, κάποιοι θεολόγοι πίστευαν ότι τα υλικά σώματα κινούνται υπακούοντας σε επιθυμίες, και άρα πέφτουν προς τα κάτω επειδή ποθούν να ενωθούν με τη Γη.

Με τον τρόπο αυτόν, ο Νεύτωνας εισήγαγε μια έννοια-κλειδί για την ενοποίηση.

Όμως, αυτός ο μεγάλος επιστήμονας ήταν εξαιρετικά εσωστρεφής και κρατούσε μυστικές τις περισσότερες εργασίες του. Είχε ελάχιστους φίλους, απεχθανόταν τις συζητήσεις, και συχνά εμπλεκόταν σε πικρές αντιπαραθέσεις με άλλους επιστήμονες σχετικά με την πατρότητα των ανακαλύψεών του.

Το 1682, συνέβη ένα συγκλονιστικό γεγονός που άλλαξε τον ρου της Ιστορίας. Ένας εκτυφλωτικός κομήτης εμφανίστηκε στον ουρανό του Λονδίνου. Οι πάντες, από τους βασιλιάδες μέχρι τους ζητιάνους, μιλούσαν για το εντυπωσιακό εκείνο φαινόμενο.

Από πού ερχόταν, άραγε, το ουράνιο σώμα; Προς τα πού κατευθυνόταν; Τι προμήνυε;

Εκείνος που έδειξε ιδιαίτερο ενδιαφέρον για τον κομήτη ήταν ο αστρονόμος Έντμοντ Χάλεϊ. Ταξίδεψε στο Κέιμπριτζ προκειμένου να συναντήσει τον διάσημο Ισαάκ Νεύτωνα, που ήταν ήδη πασίγνωστος για τη θεωρία του σχετικά με την ανάλυση των ακτίνων του φωτός. Αφήνοντας να περάσουν ηλιακές ακτίνες μέσα από ένα γυάλινο πρίσμα, ο Νεύτωνας έδειξε ότι το λευκό φως αναλυόταν στα χρώματα του ουράνιου τόξου, αποδεικνύοντας έτσι ότι στην πραγματικότητα το λευκό φως είναι μια σύνθεση όλων των χρωμάτων. Επίσης, επινόησε έναν νέο τύπο τηλεσκοπίου που χρησιμοποιούσε ανακλαστικά κάτοπτρα αντί για απλούς φακούς. Όταν ο Χάλεϊ ρώτησε τον Νεύτωνα για τον κομήτη, τον άκουσε με έκπληξη να ισχυρίζεται ότι οι κομήτες κινούνται σε ελλειπτικές τροχιές γύρω από τον Ήλιο και ότι ο ίδιος μπορούσε να προβλέψει την κίνησή τους, χρησιμοποιώντας τη δική του θεωρία για τη βαρύτητα. Πράγματι, ο Νεύτωνας παρακολουθούσε αυτά τα ουράνια σώματα με το τηλεσκόπιο που επινόησε, και διαπίστωσε ότι οι τροχιές τους συμφωνούσαν ακριβώς με τις προβλέψεις του.

Ο Χάλεϊ έμεινε άναυδος. Συνειδητοποίησε αμέσως ότι ήταν μάρτυρας ενός πραγματικού ορόσημου στην ιστορία της επιστήμης και προσφέρθηκε να χρηματοδοτήσει την εκτύπωση αυτού που έμελλε να αποτελέσει το μεγαλύτερο, ίσως, αριστούργημα της επιστημονικής βιβλιογραφίας όλων των εποχών, του περίφημου βιβλίου του Νεύτωνα με τίτλο Principia Mathematica (Μαθηματικές Αρχές της Φυσικής Φιλοσοφίας).

Επιπλέον, όταν ο Χάλεϊ έμαθε τον τρόπο που ο Νεύτωνας μπορούσε να προβλέπει την επανεμφάνιση των κομητών σε κανονικά χρονικά διαστήματα, υπολόγισε ότι ο κομήτης του 1682 θα επέστρεφε στη Γη το 1758. Πράγματι, ο κομήτης του Χάλεϊ επανεμφανίστηκε πάνω από την Ευρώπη τα Χριστούγεννα του 1758, όπως ακριβώς είχε προβλεφθεί, επισφραγίζοντας περίτρανα, μετά θάνατον, τη φήμη τόσο του Νεύτωνα όσο και του Χάλεϊ.

Η θεωρία του Νεύτωνα για την κίνηση των σωμάτων και τη βαρύτητα αποτελεί ένα από τα μεγαλύτερα επιτεύγματα του ανθρώπινου πνεύματος. Επρόκειτο για μια απλή αρχή που ενοποιούσε όλους τους γνωστούς νόμους της κίνησης. Ο Αλεξάντερ Πόουπ έγραψε στο μνήμα του μεγάλου επιστήμονα:


Η φύση και οι νόμοι της όλο σκοτάδι ήταν κρυμμένα στο σκοτάδι.
Και είπεν ο Θεός, «Γεννηθήτω ο Νεύτων»! Και όλα έγιναν φως.



Ακόμη και σήμερα, οι νόμοι της κίνησης του Νεύτωνα είναι αυτοί που επιτρέπουν στους μηχανικούς της NASA να καθοδηγούν τις ερευνητικές διαστημικές συσκευές στα πέρατα του ηλιακού μας συστήματος.



Η Έννοια της Συμμετρίας

Ο νόμος της βαρύτητας του Νεύτωνα είναι αξιοσημείωτος και για έναν επιπλέον λόγο: παρουσιάζει συμμετρία, καθώς όσο κι αν περιστρέψουμε τα σώματα, η εξίσωση που εκφράζει τη βαρυτική δύναμη η οποία ασκείται ανάμεσά τους παραμένει ίδια. Φανταστείτε μια σφαίρα που περιβάλλει τη Γη. Η δύναμη της βαρύτητας είναι πανομοιότυπη σε κάθε σημείο της σφαίρας. Στην πραγματικότητα, γι’ αυτόν ακριβώς τον λόγο η Γη είναι σχεδόν σφαιρική, αντί να έχει οποιοδήποτε άλλο σχήμα: η βαρύτητα έλκει κάθε σημείο του πλανήτη μας προς το κέντρο του, δίνοντας στη Γη ένα ομοιόμορφο σχήμα. Για τον ίδιο λόγο, δεν έχουμε παρατηρήσει ποτέ πλανήτες που να έχουν σχήμα κύβου ή πυραμίδας! Οι μικροί αστεροειδείς έχουν συχνά ακανόνιστο σχήμα επειδή η δύναμη της βαρύτητας που έλκει τα σημεία ενός τέτοιου σώματος είναι πολύ μικρή και αδυνατεί να του δώσει ένα ομοιόμορφο σχήμα.

Η έννοια της συμμετρίας είναι απλή, κομψή και δεν έρχεται σε αντίθεση με τη διαίσθησή μας. Επιπλέον, όπως θα δούμε στη συνέχεια, η συμμετρία δεν είναι απλώς η «διακοσμητική βιτρίνα» μιας θεωρίας, αλλά στην πραγματικότητα είναι ένα ουσιώδες χαρακτηριστικό που υποδηλώνει μια βαθύτερη υποκείμενη φυσική αρχή η οποία σχετίζεται με την ουσία του Σύμπαντος.

Είπαμε πως η εξίσωση που εκφράζει τη βαρυτική δύναμη είναι συμμετρική: όμως, τι εννοούμε όταν λέμε ότι μια εξίσωση είναι συμμετρική; Ένα αντικείμενο είναι συμμετρικό όταν, αφού αναδιατάξουμε όλα τα κομμάτια από τα οποία αποτελείται, παραμένει ίδιο ή αναλλοίωτο. Για παράδειγμα, μια σφαίρα είναι συμμετρική επειδή το σχήμα της δεν αλλάζει αν την περιστρέψουμε. Αλλά πώς μπορούμε να εκφράσουμε αυτή την ιδιότητα με μαθηματικό τρόπο;

Σκεφτείτε τη Γη που περιφέρεται, όπως και οι άλλοι πλανήτες, γύρω από τον Ήλιο (Σχήμα 2). Η ακτίνα της κυκλικής τροχιάς της δηλώνεται με το r, και παραμένει αμετάβλητη καθώς η Γη κινείται γύρω από τον Ήλιο (στην πραγματικότητα η τροχιά της Γης είναι ελλειπτική, με αποτέλεσμα το r να μεταβάλλεται ελαφρώς, αλλά αυτό δεν έχει ιδιαίτερη σημασία στην περίπτωσή μας). Οι συντεταγμένες της τροχιάς της Γης παρίστανται με το x και το y. Καθώς ο πλανήτης μας κινείται πάνω στην τροχιά του, τα x και y συνεχώς αλλάζουν, όμως το r παραμένει αμετάβλητο -- δηλαδή, δεν αλλάζει.

Επομένως, στις εξισώσεις του Νεύτωνα η συμμετρία διατηρείται, πράγμα που σημαίνει ότι η δύναμη της βαρύτητας ανάμεσα στη Γη και στον Ήλιο παραμένει ίδια καθώς η Γη περιφέρεται γύρω από τον Ήλιο. Μολονότι το σύστημα αναφοράς μας μεταβάλλεται συνεχώς, οι νόμοι παραμένουν σταθεροί. Με άλλα λόγια, ασχέτως της οπτικής γωνίας από την οποία εξετάζουμε το πρόβλημα, οι κανόνες είναι αμετάβλητοι και τα αποτελέσματα παραμένουν τα ίδια.

Την έννοια της συμμετρίας θα τη συναντήσουμε πολλές φορές, καθώς θα αναλύουμε την ενοποιημένη θεωρία πεδίου. Στην πραγματικότητα, θα δούμε ότι η συμμετρία αποτελεί ένα από τα πιο ισχυρά εργαλεία στην προσπάθειά μας να ενοποιήσουμε όλες τις δυνάμεις της φύσης.



Η Επιβεβαίωση των Νόμων του Νεύτωνα

Στη διάρκεια των αιώνων, οι νόμοι του Νεύτωνα επιβεβαιώθηκαν αμέτρητες φορές και επέδρασαν καταλυτικά τόσο στην επιστήμη όσο και στην κοινωνία. Τον 19ο αιώνα, οι αστρονόμοι παρατήρησαν κάτι παράξενο στον ουρανό. Ο πλανήτης Ουρανός απέκλινε αισθητά από τη θέση που προέβλεπαν οι νόμοι του Νεύτωνα

. Η τροχιά του δεν ήταν τέλεια έλλειψη, αλλά εμφάνιζε μικρές ασταθείς κινήσεις εκτός τροχιάς. Αυτό σήμαινε είτε ότι οι νόμοι του Νεύτωνα ήταν λανθασμένοι, είτε ότι υπήρχε κάποιος άλλος πλανήτης, που δεν είχε ακόμη ανακαλυφθεί, και η βαρύτητά του προκαλούσε διαταραχές στην τροχιά του Ουρανού. Όμως, η εμπιστοσύνη στους νόμους του Νεύτωνα ήταν τόσο μεγάλη ώστε οι φυσικοί, με πρώτο τον Ουρμπέν Λε Βεριέ, βάλθηκαν να υπολογίσουν πού θα μπορούσε να βρίσκεται αυτός ο μυστηριώδης πλανήτης. Το 1846, με την πρώτη κιόλας προσπάθεια, οι αστρονόμοι ανακάλυψαν αυτό τον πλανήτη σε απόσταση μόλις μιας μοίρας από το προβλεπόμενο σημείο. Ο νέος πλανήτης ονομάστηκε Ποσειδώνας. Επρόκειτο για μια πραγματική επίδειξη δύναμης των νόμων του Νεύτωνα. Ήταν η πρώτη φορά στην ιστορία που τα θεωρητικά μαθηματικά χρησιμοποιήθηκαν για να εντοπίσουν την παρουσία ενός τόσο μεγάλου ουράνιου σώματος.

Όπως προαναφέραμε, κάθε φορά που οι επιστήμονες αποκωδικοποιούσαν κάποια από τις τέσσερις θεμελιώδεις δυνάμεις του Σύμπαντος, δεν αποκάλυπταν απλώς ορισμένα μυστικά του φυσικού κόσμου, αλλά έφερναν πραγματική επανάσταση στην ίδια την κοινωνία. Οι νόμοι του Νεύτωνα, εκτός από το να ρίξουν φως στο μυστήριο των πλανητών και των κομητών, αποτέλεσαν και τη βάση για τις αρχές της μηχανικής που εφαρμόζουμε σήμερα όταν σχεδιάζουμε ουρανοξύστες, μηχανές, αεροπλάνα, τρένα, γέφυρες, υποβρύχια και πυραύλους. Για παράδειγμα, στις αρχές του 19ου αιώνα, οι φυσικοί χρησιμοποίησαν τους νόμους του Νεύτωνα για να εξηγήσουν τη φύση της θερμότητας. Την εποχή εκείνη, οι επιστήμονες φαντάζονταν τη θερμότητα σαν ένα είδος ρευστού που διαχεόταν μέσα σε μια ουσία. Ερευνώντας ακόμη περισσότερο, απέδειξαν ότι στην πραγματικότητα η θερμότητα δεν ήταν τίποτε άλλο παρά μόρια σε κίνηση, που θύμιζαν μικροσκοπικές χαλύβδινες σφαίρες οι οποίες συνεχώς συγκρούονταν μεταξύ τους. Οι νόμοι του Νεύτωνα μας επέτρεψαν να υπολογίσουμε με μεγάλη ακρίβεια τι συμβαίνει όταν δύο χαλύβδινες σφαίρες αναπηδούν μετά τη σύγκρουσή τους. Στη συνέχεια, αθροίζοντας τρισεκατομμύρια τρισεκατομμυρίων μόρια, μπορέσαμε να υπολογίσουμε τις ακριβείς ιδιότητες της θερμότητας. Για παράδειγμα, όταν ένα αέριο θερμαίνεται μέσα σε ένα κλειστό δοχείο, το αέριο διαστέλλεται σύμφωνα με τους νόμους του Νεύτωνα, αφού η θερμότητα αυξάνει την ταχύτητα των μορίων στο εσωτερικό του δοχείου.

Σύντομα, οι μηχανικοί ήταν σε θέση να εφαρμόσουν αυτούς τους υπολογισμούς προκειμένου να τελειοποιήσουν την ατμομηχανή. Μπορούσαν πλέον να γνωρίζουν πόσο κάρβουνο χρειαζόταν για να μετατραπεί το νερό σε ατμό, ο οποίος με τη σειρά του έθετε σε κίνηση γρανάζια, έμβολα, σφονδύλους και μοχλούς για τη λειτουργία κάθε είδους μηχανών. Με την έλευση της ατμομηχανής, ένας εργάτης είχε ξαφνικά στη διάθεσή του ισχύ εκατοντάδων ίππων, ενώ ατμομηχανές που κινούνταν πάνω σε σιδηροτροχιές χιλιάδων χιλιομέτρων συνέδεαν απομακρυσμένες περιοχές, αυξάνοντας σε απίστευτο βαθμό τη διακίνηση αγαθών, γνώσης και ανθρώπων.

Πριν από τη Βιομηχανική Επανάσταση, τα διάφορα αντικείμενα παράγονταν από πολύ μικρές συντεχνίες επιδέξιων τεχνιτών που μοχθούσαν για να κατασκευάσουν ακόμα και τα πιο απλά είδη του νοικοκυριού. Οι ίδιοι οι δημιουργοί τους φύλασσαν ζηλότυπα τα μυστικά της τέχνης τους. Έτσι, τα διάφορα αγαθά ήταν συχνά δυσεύρετα και ακριβά. Με την εμφάνιση της ατμομηχανής και των κάθε είδους μηχανών που βασίζονταν σε αυτήν, τα αγαθά μπορούσαν να παράγονται μαζικά με ασύγκριτα μικρότερο κόστος, αυξάνοντας κατακόρυφα τον πλούτο των εθνών και το βιοτικό επίπεδο των ανθρώπων.

Όταν διδάσκω τους νόμους του Νεύτωνα σε φοιτητές μηχανικούς, τονίζω ιδιαιτέρως ότι αυτοί οι νόμοι δεν είναι απλώς κάποιες στεγνές, βαρετές εξισώσεις, αλλά ότι έχουν αλλάξει την πορεία του σύγχρονου πολιτισμού, δημιουργώντας τον πλούτο και την ευημερία που απολαμβάνουμε σήμερα. Μερικές φορές δείχνω στους φοιτητές μου την κατάρρευση της Γέφυρας Tacoma Narrows στην Πολιτεία της Ουάσινγκτον, το 1940, που απαθανατίστηκε σε φιλμ, ως ένα εντυπωσιακό παράδειγμα του τι μπορεί να συμβεί όταν δεν εφαρμόζουμε σωστά τους νόμους του Νεύτωνα.

Οι νόμοι αυτοί, που βασίζονται στην ενοποίηση της ουράνιας με την επίγεια φυσική, βοήθησαν ώστε να ανοίξει διάπλατα ο δρόμος για την πρώτη μεγάλη τεχνολογική επανάσταση στην ιστορία της ανθρωπότητας.



Το Μυστήριο του Ηλεκτρισμού και του Μαγνητισμού

Χρειάστηκαν άλλοι δύο αιώνες για την επόμενη μεγάλη επανάσταση, που προέκυψε μέσα από τη μελέτη του ηλεκτρισμού και του μαγνητισμού.

Οι αρχαίοι γνώριζαν ότι ο μαγνητισμός μπορεί να τιθασευτεί. Χάρη στην εφεύρεση της πυξίδας από τους Κινέζους, αξιοποιήθηκε η δύναμη του μαγνητισμού που οδήγησε σε μια νέα εποχή ανακαλύψεων. Όμως, οι αρχαίοι έτρεφαν και κάποιον φόβο για τον ηλεκτρισμό. Πίστευαν ότι οι αστραπές και οι κεραυνοί αποτελούσαν έκφραση της οργής των θεών.

Τελικά, ο άνθρωπος που έβαλε τα θεμέλια στον τομέα αυτόν ήταν ο Μάικλ Φάραντεϊ, ένας φτωχός αλλά εργατικός νέος, που δεν διέθετε κάποια ιδιαίτερη μόρφωση. Ενώ ήταν ακόμη παιδί, κατάφερε να βρει μια δουλειά ως βοηθός στο Βασιλικό Ινστιτούτο του Λονδίνου. Κανονικά, κάποιος που θα προερχόταν από μια τόσο χαμηλή κοινωνική τάξη, θα ήταν καταδικασμένος να σφουγγαρίζει τα πατώματα και να πλένει τις φιάλες των εργαστηρίων, παραμένοντας για πάντα στην αφάνεια. Όμως, εκείνος ο νεαρός ήταν τόσο ακάματος και φιλομαθής, ώστε οι προϊστάμενοί του στο Ινστιτούτο τού έδωσαν την άδεια να πραγματοποιεί ακόμα και επιστημονικά πειράματα.

Ο Φάραντεϊ ήταν ο άνθρωπος που έκανε κάποιες από τις μεγαλύτερες ανακαλύψεις στον ηλεκτρισμό και στον μαγνητισμό. Έδειξε ότι, αν ένας μαγνήτης αρχίσει να κινείται στο εσωτερικό ενός πηνίου, τότε μέσα στο σύρμα του πηνίου «ρέει» ηλεκτρικό ρεύμα. Επρόκειτο για μια εκπληκτική και εξαιρετικά σημαντική παρατήρηση, αφού την εποχή εκείνη ήταν εντελώς άγνωστη η σχέση

μεταξύ ηλεκτρισμού και μαγνητισμού. Επίσης, έδειξε ότι ισχύει και το αντίθετο: όταν ηλεκτρικό ρεύμα «ρέει» μέσα σε έναν αγωγό, δημιουργείται μαγνητικό πεδίο γύρω από τον αγωγό.

Σταδιακά, ο Φάραντεϊ συνειδητοποίησε ότι αυτά τα δύο φαινόμενα αποτελούσαν στην πραγματικότητα τις δύο όψεις του ίδιου νομίσματος. Αυτή η απλή παρατήρηση άνοιξε τον δρόμο για την εποχή του ηλεκτρισμού, κατά την οποία γιγαντιαία υδροηλεκτρικά φράγματα ηλεκτροδοτούν ολόκληρες πόλεις. Σε ένα υδροηλεκτρικό φράγμα, το νερό μιας τεχνητής λίμνης πέφτει με ορμή πάνω σε μια ρόδα, την περιστρέφει και καθώς αυτή γυρίζει, ο άξονάς της περιστρέφει μαζί του έναν μαγνήτη, ο οποίος ωθεί ηλεκτρόνια μέσα σε σύρματα που διοχετεύουν τον ηλεκτρισμό στα σπίτια μας. Το αντίστροφο φαινόμενο, δηλαδή η μετατροπή των ηλεκτρικών πεδίων σε μαγνητικά πεδία, είναι η αιτία που θέτει σε κίνηση την ηλεκτρική σκούπα μας: ο ηλεκτρισμός από την πρίζα ρεύματος στον τοίχο προκαλεί την περιστροφή ενός μαγνήτη που έχει ως αποτέλεσμα τη λειτουργία μιας αντλίας, η οποία αναρροφά με δύναμη σκόνη και σκουπίδια.

Επειδή, όμως, ο Φάραντεϊ δεν είχε εγκύκλιες σπουδές, δεν διέθετε τις μαθηματικές γνώσεις που θα του επέτρεπαν να περιγράψει επιστημονικά τις σημαντικές ανακαλύψεις του. Αντί γι’ αυτό, γέμιζε τα σημειωματάριά του με περίεργα διαγράμματα που απεικόνιζαν δυναμικές γραμμές παρόμοιες με τα σχέδια των ρινισμάτων σιδήρου γύρω από έναν μαγνήτη. Ο ίδιος συνέλαβε την έννοια του πεδίου, μία από τις πιο σημαντικές σε ολόκληρη τη φυσική. Ένα πεδίο απεικονίζεται με τις χαρακτηριστικές δυναμικές γραμμές που εκτείνονται στον χώρο. Μαγνητικές γραμμές περιβάλλουν κάθε μαγνήτη, ενώ το μαγνητικό πεδίο της Γης «αναβλύζει» από τον βόρειο πόλο, επεκτείνεται στον χώρο και καταλήγει στον νότιο πόλο. Ακόμη και η θεωρία του Νεύτωνα για τη βαρύτητα μπορεί να διατυπωθεί με όρους πεδίων, όπως συμβαίνει, για παράδειγμα, με τη Γη και τους άλλους πλανήτες που περιφέρονται γύρω από τον Ήλιο κάτω από την επίδραση του βαρυτικού του πεδίου.

Η ανακάλυψη του Φάραντεϊ βοήθησε να εξηγηθεί η προέλευση του μαγνητικού πεδίου που περιβάλλει τη Γη. Εφόσον ο πλανήτης μας περιστρέφεται γύρω από τον άξονά του, την ίδια κίνηση εκτελούν και τα ηλεκτρικά φορτία στο εσωτερικό του. Αυτή ακριβώς η διαρκής κίνηση στο εσωτερικό της Γης είναι υπεύθυνη για το μαγνητικό πεδίο της. Όμως, η παραπάνω ερμηνεία αφήνει αναπάντητο ένα άλλο ερώτημα: Πού οφείλεται το μαγνητικό πεδίο ενός ραβδόμορφου μαγνήτη, αφού δεν υπάρχει κάτι που να κινείται ή να περιστρέφεται στο εσωτερικό του; Θα επανέλθουμε στο μυστήριο αυτό λίγο αργότερα. Στις μέρες μας, όλες οι γνωστές δυνάμεις του φυσικού κόσμου περιγράφονται με όρους πεδίων, που για πρώτη φορά προτάθηκαν από τον Φάραντεϊ.

Λόγω της τεράστιας συμβολής του Φάραντεϊ στη μετάβαση της ανθρωπότητας στην εποχή του ηλεκτρισμού, ο φυσικός Έρνεστ Ράδερφορντ τον ανακήρυξε ως τον «άνθρωπο που έκανε τις μεγαλύτερες επιστημονικές ανακαλύψεις όλων των εποχών».

Ο Φάραντεϊ ξεχώριζε επίσης, τουλάχιστον για την εποχή του, χάρη στο ενδιαφέρον του να φέρνει το ευρύ κοινό, ακόμα και τα παιδιά, σε επαφή με τις ανακαλύψεις του. Γνωστές ήταν οι Χριστουγεννιάτικες Διαλέξεις του, στις οποίες προσκαλούσε τους πάντες στο Βασιλικό Ινστιτούτο του Λονδίνου προκειμένου να παρακολουθήσουν εκπληκτικές επιδείξεις ηλεκτρικής μαγείας. Ο ίδιος εισερχόταν σε ένα μεγάλο δωμάτιο του οποίου οι τοίχοι ήταν καλυμμένοι με μεταλλικά φύλλα (κάτι ανάλογο με αυτό που σήμερα είναι γνωστό ως κλωβός Φάραντεϊ) και στη συνέχεια τα ηλέκτριζε. Μολονότι τα φύλλα αποκτούσαν υψηλό ηλεκτρικό φορτίο, ο ίδιος ήταν απολύτως ασφαλής, επειδή το ηλεκτρικό πεδίο διαχεόταν στα τοιχώματα του δωματίου, ενώ η έντασή του στο εσωτερικό ήταν μηδενική. Στις μέρες μας, αυτό το φαινόμενο χρησιμοποιείται ευρύτατα για τη θωράκιση των φούρνων μικροκυμάτων -καθώς και την προστασία κάθε είδους ευαίσθητου εξοπλισμού- από παρασιτικά ηλεκτρικά πεδία, ή για να προστατευθούν αεροσκάφη που συχνά πλήττονται από κεραυνούς. Σε ένα πρόγραμμα του Discovery Channel που φιλοξένησα στο παρελθόν, μπήκα σε έναν κλωβό Φάραντεϊ στο Μουσείο Επιστήμης της Βοστόνης. Τεράστιοι ηλεκτρικοί σπινθήρες, μέχρι και δύο εκατομμύρια βολτ, βομβάρδιζαν τον κλωβό, κατακλύζοντας την αίθουσα με ισχυρούς ηχητικούς τριγμούς. Παρ’ όλα αυτά, εγώ δεν αισθανόμουν το παραμικρό.



Οι Εξισώσεις του Μάξγουελ

Ο Νεύτων είχε αποδείξει ότι τα διάφορα σώματα κινούνται επειδή ασκούνται πάνω τους δυνάμεις, οι οποίες μπορούν να περιγραφούν με τη βοήθεια του απειροστικού λογισμού. Ο Φάραντεϊ έδειξε ότι ο ηλεκτρισμός ρέει επειδή ωθείται από τη δράση ενός πεδίου. Όμως, η μελέτη των πεδίων απαιτούσε έναν νέο κλάδο των μαθηματικών, που τελικά κωδικοποιήθηκε από τον μαθηματικό του Κέιμπριτζ Τζέιμς Κλερκ Μάξγουελ και έγινε γνωστός ως διανυσματικός λογισμός. Όπως ο Κέπλερ και ο Γαλιλαίος έθεσαν τα θεμέλια για τη νευτώνεια φυσική, έτσι και ο Φάραντεϊ άνοιξε τον δρόμο για τις εξισώσεις του Μάξγουελ.

Ο Μάξγουελ, δεξιοτέχνης των μαθηματικών, είχε να επιδείξει εκπληκτικά επιτεύγματα στη φυσική. Αντιλήφθηκε ότι η συμπεριφορά του ηλεκτρισμού και του μαγνητισμού, που ανακαλύφθηκε και μελετήθηκε από τον Φάραντεϊ και άλλους πρωτοπόρους, θα μπορούσε να περιγραφεί με τη βοήθεια λίγων μαθηματικών εξισώσεων. Ένας από τους νόμους προέβλεπε ότι ένα μεταβαλλόμενο μαγνητικό πεδίο θα μπορούσε να δημιουργήσει ηλεκτρικό πεδίο. Ένας άλλος νόμος προέβλεπε και το αντίστροφο, δηλαδή ότι τα κινούμενα ηλεκτρικά πεδία θα μπορούσαν να δημιουργήσουν ένα μαγνητικό πεδίο.

Και τότε ο Μάξγουελ συνέλαβε την ιδέα του αιώνα: άραγε, τι θα συνέβαινε αν ένα μεταβαλλόμενο ηλεκτρικό πεδίο δημιουργούσε ένα μαγνητικό, το οποίο με τη σειρά του θα δημιουργούσε ένα άλλο ηλεκτρικό πεδίο και αυτό, κατόπιν, θα δημιουργούσε ένα νέο μαγνητικό πεδίο κ.ο.κ.; Έτσι, κατέληξε στην ευφυέστατη σκέψη ότι το τελικό προϊόν αυτής της ταχύτατης κίνησης εμπρός-πίσω θα ήταν ένα κινούμενο κύμα, όπου τα ηλεκτρικά και τα μαγνητικά πεδία συνεχώς θα εναλλάσσονταν το ένα στο άλλο. Με άλλα λόγια, αυτή η άπειρη ακολουθία μετασχηματισμών θα είχε, πλέον, τη δική της υπόσταση, δημιουργώντας ένα «οδεύον κύμα» από παλλόμενα ηλεκτρικά και μαγνητικά πεδία.

Με τη βοήθεια του διανυσματικού λογισμού, υπολόγισε την ταχύτητα αυτού του οδεύοντος κύματος και διαπίστωσε ότι έφτανε τα 210.740 χιλιόμετρα το δευτερόλεπτο. Ο Μάξγουελ έμεινε πραγματικά άναυδος με το αποτέλεσμα. Αυτή η ταχύτητα ήταν σχεδόν ίδια με την ταχύτητα του φωτός, μέσα στα όρια του πειραματικού σφάλματος (γνωρίζουμε σήμερα ότι η ταχύτητα του φωτός είναι 299.792 χιλιόμετρα το δευτερόλεπτο). Το επόμενο τολμηρό βήμα του Μάξγουελ ήταν να ισχυριστεί ότι αυτό το κινούμενο ηλεκτρομαγνητικό κύμα ταυτιζόταν με το φως! Με άλλα λόγια, το φως είναι ένα ηλεκτρομαγνητικό κύμα.

Στη συνέχεια, ο Μάξγουελ έγραψε προφητικά: «Δύσκολα μπορούμε να αποφύγουμε το συμπέρασμα ότι το φως είναι εγκάρσιοι κυματισμοί στο ίδιο μέσο που είναι η αιτία ηλεκτρικών και μαγνητικών φαινομένων».

Σήμερα, κάθε φοιτητής φυσικής και κάθε ηλεκτρολόγος μηχανικός οφείλει να γνωρίζει τις εξισώσεις του Μάξγουελ, οι οποίες αποτελούν τη βάση λειτουργίας της τηλεόρασης, του λέιζερ, της ηλεκτρογεννήτριας κ.λπ.



Οι Φάραντεϊ και Μάξγουελ

Οι Φάραντεϊ και Μάξγουελ ενοποίησαν τον ηλεκτρισμό με τον μαγνητισμό και το κλειδί γι’ αυτήν την ενοποίηση ήταν η συμμετρία. Οι εξισώσεις του Μάξγουελ χαρακτηρίζονται από μια συμμετρία που ονομάζεται δυϊσμός. Αν το ηλεκτρικό πεδίο σε μια φωτεινή δέσμη παρασταθεί με E και το μαγνητικό πεδίο με B, τότε οι εξισώσεις του ηλεκτρισμού και του μαγνητισμού παραμένουν αμετάβλητες αν εναλλάξουμε το E με το B. Αυτός ο δυϊσμός δείχνει ότι ο ηλεκτρισμός και ο μαγνητισμός αποτελούν τις δύο όψεις της ίδιας δύναμης. Επομένως, η συμμετρία μεταξύ του E και του B επέτρεψε να ενοποιήσουμε τον ηλεκτρισμό με τον μαγνητισμό, γεγονός που σηματοδότησε μία από τις μεγαλύτερες επιστημονικές επαναστάσεις του 19ου αιώνα.

Οι φυσικοί ενθουσιάστηκαν με εκείνη την ανακάλυψη. Το Βραβείο του Βερολίνου θα δινόταν σε όποιον θα μπορούσε να αναπαραγάγει τα κύματα του Μάξγουελ στο εργαστήριο και το 1866 ο φυσικός Χάινριχ Χερτς πραγματοποίησε ένα πείραμα που θα έμενε στην Ιστορία.

Αρχικά, παρήγαγε έναν ηλεκτρικό σπινθήρα σε μια γωνιά του εργαστηρίου του. Σε μερικά μέτρα απόσταση, είχε τοποθετήσει ένα μεταλλικό πηνίο. Κάθε φορά που εκδηλωνόταν ο σπινθήρας, ο Χερτς διαπίστωνε ότι παραγόταν ηλεκτρικό ρεύμα μέσα στο πηνίο, αποδεικνύοντας έτσι ότι ένα νέο, μυστηριώδες κύμα μεταδιδόταν με ασύρματο τρόπο από το ένα σημείο στο άλλο. Το πείραμα εκείνο αποκάλυψε την ύπαρξη της εκπομπής και λήψης ενός ηλεκτρομαγνητικού κύματος, ενός νέου φαινομένου που ονομάστηκε ραδιοφωνικό κύμα. Το 1894, ο Γουλιέλμο Μαρκόνι παρουσίασε στο κοινό αυτή τη νέα μορφή επικοινωνίας. Μπορούσαμε πλέον να στέλνουμε μηνύματα με την ταχύτητα του φωτός κατά μήκος του Ατλαντικού χωρίς τη χρήση καλωδίων.

Με την εμφάνιση του ραδιοφώνου, αποκτήσαμε έναν γρήγορο, ευέλικτο και ασύρματο τρόπο να επικοινωνούμε σε μεγάλες αποστάσεις. Από ιστορική άποψη, η έλλειψη ενός ταχύτατου και αξιόπιστου συστήματος επικοινωνίας ήταν ένα από τα κύρια εμπόδια για την πρόοδο της ανθρωπότητας. (Το 490 π.Χ., μετά τη μάχη του Μαραθώνα μεταξύ Ελλήνων και Περσών, ένας ικανότατος δρομέας πήρε εντολή να διαδώσει στους Αθηναίους την είδηση της ελληνικής νίκης όσο πιο γρήγορα μπορούσε. Με την απίστευτη αντοχή του, κάλυψε 42 χιλιόμετρα, από τον Μαραθώνα μέχρι την Αθήνα, φορώντας την πανοπλία του, παρά το γεγονός ότι πριν από λίγες ημέρες, ο ίδιος είχε τρέξει μέχρι τη Σπάρτη για να ζητήσει από εκεί βοήθεια, διανύοντας συνολικά 440 χιλιόμετρα μέσα στην αφόρητη ζέστη του ελληνικού καλοκαιριού. Σύμφωνα με τον μύθο, μόλις έφτασε στην Αθήνα μετά τη νικηφόρο μάχη, το μόνο που κατάφερε να ψελλίσει, πριν πέσει νεκρός από την εξάντληση, ήταν η λέξη «νενικήκαμεν». Ο ηρωισμός του, σε μια εποχή που ήταν άγνωστες οι τηλεπικοινωνίες, τιμάται στις μέρες μας με τη διοργάνωση του Μαραθωνίου σε διάφορες χώρες του κόσμου καθώς και στο πλαίσιο των Ολυμπιακών Αγώνων από το 1896 μέχρι σήμερα).

Στη σύγχρονη εποχή, θεωρούμε αυτονόητο ότι μπορούμε να στέλνουμε μηνύματα και πληροφορίες χωρίς κόπο σε ολόκληρο τον κόσμο, αξιοποιώντας το γεγονός ότι η ενέργεια μπορεί να μετατραπεί από τη μία μορφή στην άλλη με διάφορους τρόπους. Για παράδειγμα, όταν μιλάμε στο κινητό τηλέφωνο, μόλις η ηχητική ενέργεια της φωνής μας συναντήσει ένα διάφραγμα το αναγκάζει να πάλλεται κι έτσι αυτομάτως μετατρέπεται σε μηχανική. Το διάφραγμα είναι προσαρμοσμένο σε έναν μαγνήτη, ο οποίος --με βάση την αρχή εναλλαγής μαγνητισμού σε ηλεκτρισμό-- παράγει ηλεκτρικούς παλμούς, που μπορούν να «διαβαστούν» από έναν υπολογιστή. Στη συνέχεια, οι παλμοί αυτοί μεταφράζονται σε ηλεκτρομαγνητικά κύματα που συλλαμβάνονται από μια κοντινή κεραία μικροκυμάτων. Εκεί, το μήνυμα ενισχύεται προκειμένου να αποσταλεί σε οποιοδήποτε σημείο του κόσμου.

Οι εξισώσεις του Μάξγουελ, εκτός του ότι μας επέτρεψαν να επικοινωνούμε ακαριαία μέσω ραδιοφώνου, κινητών τηλεφώνων και οπτικών ινών, έθεσαν στη διάθεσή μας και ολόκληρο το ηλεκτρομαγνητικό φάσμα, του οποίου το ορατό φως και τα ραδιοφωνικά κύματα αποτελούν ένα μικρό τμήμα. Κατά τη δεκαετία του 1660, ο Νεύτων είχε δείξει ότι το λευκό φως, όταν περνά μέσα από ένα πρίσμα, αναλύεται στα χρώματα του ουράνιου τόξου. Το 1800, ο Ουίλιαμ Χέρσελ αναρωτήθηκε: Εφόσον τα χρώματα του ουράνιου τόξου εκτείνονται από το κόκκινο μέχρι το ιώδες, άραγε τι άλλο υπάρχει πέρα από αυτά τα δύο άκρα; Για να δώσει απάντηση στο ερώτημά του, πήρε ένα πρίσμα και αφού δημιούργησε ένα ουράνιο τόξο στο εργαστήριό του τοποθέτησε ένα θερμόμετρο μετά το κόκκινο χρώμα, όπου δεν υπήρχε τίποτε ορατό. Προς μεγάλη του έκπληξη, το θερμόμετρο άρχισε να δείχνει όλο και υψηλότερη θερμοκρασία σε εκείνη τη φαινομενικώς «άδεια» περιοχή. Με άλλα λόγια, ο Χέρσελ διαπίστωσε ότι υπήρχε ένα «χρώμα» κάτω από το κόκκινο, που ήταν αόρατο με γυμνό μάτι, όμως περιείχε ενέργεια. Εκείνο το αόρατο «χρώμα» ονομάστηκε υπέρυθρο φως.

Σήμερα, γνωρίζουμε ότι υπάρχει ένα ολόκληρο φάσμα ηλεκτρομαγνητικής ακτινοβολίας, το μεγαλύτερο μέρος του οποίου είναι αόρατο, και κάθε τμήμα του έχει διαφορετικό μήκος κύματος (δηλαδή, έχει διαφορετική συχνότητα). Για παράδειγμα, τα μήκη κύματος των ραδιοφωνικών και τηλεοπτικών σημάτων είναι πιο μακρά από εκείνα (στο ένα άκρο) του ορατού φωτός. Στο άλλο άκρο του φάσματος, τα μήκη κύματος της υπεριώδους ακτινοβολίας και των ακτίνων Χ είναι πιο βραχέα από εκείνα των ορατών χρωμάτων του ουράνιου τόξου. Αυτό σημαίνει ότι «όσα βλέπουμε» γύρω μας κατατάσσονται σε ένα μικρό μόνο κλάσμα του ηλεκτρομαγνητικού φάσματος, σε μια μικρή περιοχή ενός πολύ μεγαλύτερου «σύμπαντος» ακτινοβολιών που είναι αόρατες στο ανθρώπινο μάτι. Μερικά ζώα μπορούν να δουν πολύ περισσότερα «χρώματα» από εμάς. Για παράδειγμα, οι μέλισσες είναι ευαίσθητες στο υπεριώδες φως, που τις βοηθά να εντοπίζουν τον ήλιο ακόμα και με συννεφιασμένο ουρανό. Επειδή τα άνθη απέκτησαν, εξελικτικά, τα ζωηρά τους χρώματα προκειμένου να προσελκύουν έντομα, όπως τις μέλισσες, για την επικονίασή τους, είναι συχνά ακόμη πιο εντυπωσιακά όταν παρατηρούνται με τη χρήση υπεριώδους φωτός.

Όταν ήμουν παιδί και διάβαζα για όλα αυτά, αναρωτιόμουν γιατί εμείς οι άνθρωποι μπορούμε να αντιληφθούμε μόνο αυτό το πολύ μικρό τμήμα του ηλεκτρομαγνητικού φάσματος. Τι κρίμα, σκεφτόμουν. Αλλά ο λόγος γι’ αυτό, όπως διαπιστώνω τώρα, είναι ότι το μήκος κύματος ενός ηλεκτρομαγνητικού κύματος είναι περίπου ίσο με το μέγεθος της κεραίας που το παράγει. Έτσι, το μέγεθος του κινητού μας τηλεφώνου είναι λίγα μόνο εκατοστά, επειδή αυτό είναι το μέγεθος της κεραίας του, το οποίο ισούται περίπου με το μήκος των ηλεκτρομαγνητικών κυμάτων που εκπέμπει. Κατ’ αναλογία, το μέγεθος ενός κυττάρου του αμφιβληστροειδούς χιτώνα του ματιού μας είναι περίπου ίσο με το μήκος κύματος των χρωμάτων που μπορούμε να αντιληφθούμε. Με άλλα λόγια, μπορούμε να δούμε μόνο τα χρώματα εκείνα που έχουν μήκος κύματος της τάξης μεγέθους των κυττάρων μας. Όλα τα άλλα χρώματα του ηλεκτρομαγνητικού φάσματος είναι αόρατα, επειδή το μήκος κύματός τους είτε είναι πολύ μεγάλο είτε πολύ μικρό σε σχέση με το μέγεθος των φωτοευαίσθητων κυττάρων μας. Επομένως, αν τα κύτταρα του ματιού μας είχαν το μέγεθος ενός σπιτιού, ίσως θα μπορούσαμε να δούμε όλα τα ραδιοκύματα και τα μικροκύματα που στροβιλίζονται γύρω μας.

Με παρόμοιο τρόπο, αν τα κύτταρα του ματιού μας ήταν τόσο μικρά όσο ένα άτομο, πιθανότατα θα μπορούσαμε να αντιληφθούμε ακόμη και τις ακτίνες Χ.



Εφαρμογές των Εξισώσεων του Μάξγουελ

Μια άλλη εφαρμογή των εξισώσεων του Μάξγουελ είναι ο τρόπος με τον οποίο η ηλεκτρική ενέργεια τροφοδοτεί ολόκληρο τον πλανήτη μας. Σε αντίθεση με το πετρέλαιο και τον άνθρακα που πρέπει να μεταφερθούν με αγωγούς, πλοία και τρένα σε τεράστιες αποστάσεις, η ηλεκτρική ενέργεια μπορεί να μεταφερθεί μέσω καλωδίων με το γύρισμα ενός διακόπτη, τροφοδοτώντας με ηλεκτρισμό ολόκληρες πόλεις.

Αυτό, με τη σειρά του, οδήγησε στην περίφημη διαμάχη μεταξύ δύο γιγάντων της εποχής του ηλεκτρισμού, του Τόμας Έντισον και του Νίκολα Τέσλα. Η μεγαλοφυΐα του Έντισον βρίσκεται πίσω από πολλές εφευρέσεις, όπως ο ηλεκτρικός λαμπτήρας, οι κινούμενες εικόνες (κινηματογράφος), ο φωνόγραφος, η ταινία του τηλέγραφου και άλλα θαύματα της νεότερης εποχής. Ο Έντισον ήταν επίσης αυτός που φώτισε για πρώτη φορά με ηλεκτρικούς λαμπτήρες έναν πολυσύχναστο δρόμο, και συγκεκριμένα την οδό Pearl στο κέντρο του Μανχάταν, ανοίγοντας έτσι τον δρόμο για τη δεύτερη μεγάλη τεχνολογική επανάσταση, την εποχή του ηλεκτρισμού.

Ο Έντισον υποστήριζε ότι το συνεχές ρεύμα (DC), που πάντα ρέει με την ίδια φορά και με σταθερή τάση, ήταν ο καλύτερος τρόπος μεταφοράς του ηλεκτρισμού. Αντιθέτως, ο Τέσλα, που εργαζόταν για τον Έντισον και συνέβαλε στη δημιουργία των σύγχρονων τηλεπικοινωνιακών δικτύων, ήταν υπέρμαχος του εναλλασσόμενου ρεύματος (AC), του οποίου η φορά αντιστρέφεται περίπου εξήντα φορές το δευτερόλεπτο.

Αυτό είχε ως αποτέλεσμα την περίφημη «μάχη των ρευμάτων», με την εταιρεία General Electric να υποστηρίζει τον Έντισον και την Westinghouse τον Τέσλα. Το μέλλον της ηλεκτρικής επανάστασης θα εξαρτιόταν από το ποιος θα κέρδιζε τη μάχη, το συνεχές ρεύμα του Έντισον ή το εναλλασσόμενο ρεύμα του Τέσλα.

Μολονότι ο Έντισον ήταν ο εγκέφαλος πίσω από τον ηλεκτρισμό και ένας από τους αρχιτέκτονες του σύγχρονου κόσμου, δεν είχε κατανοήσει πλήρως τις εξισώσεις του Μάξγουελ, κάτι που του στοίχισε ακριβά.

Στην πραγματικότητα, ειρωνευόταν τους επιστήμονες που γνώριζαν πολλά μαθηματικά. Σύμφωνα με μια διάσημη ιστορία, συχνά ζητούσε από τους επιστήμονες που αναζητούσαν εργασία να υπολογίσουν τον όγκο ενός ηλεκτρικού λαμπτήρα. Ο ίδιος χαμογελούσε ειρωνικά όταν τους έβλεπε να προσπαθούν απεγνωσμένα, με τη βοήθεια ανώτερων μαθηματικών, να υπολογίσουν το σχήμα του λαμπτήρα και στη συνέχεια τον όγκο του. Τελικά, ο Έντισον γέμισε απλώς με νερό έναν άδειο λαμπτήρα, το οποίο άδειασε κατόπιν μέσα σε έναν βαθμονομημένο ογκομετρικό σωλήνα.

Οι μηχανικοί γνώριζαν ότι τα καλώδια που απλώνονταν σε αποστάσεις πολλών χιλιομέτρων, προκαλούσαν σημαντική απώλεια ενέργειας όταν μετέφεραν συνεχές ρεύμα χαμηλής τάσης, σύμφωνα με τις επιλογές του Έντισον. Αντιθέτως, θεωρούσαν πιο οικονομικές τις γραμμές μεταφοράς υψηλής τάσης που πρότεινε ο Τέσλα, όμως τα καλώδια αυτά ήταν πολύ επικίνδυνα για εγκατάσταση στο εσωτερικό των σπιτιών. Η λύση στο παραπάνω πρόβλημα ήταν να χρησιμοποιούν αποδοτικά καλώδια υψηλής τάσης από το εργοστάσιο ηλεκτροπαραγωγής μέχρι την πόλη και στη συνέχεια να μετατρέπουν, με κάποιον τρόπο, την υψηλή τάση σε χαμηλή πριν την είσοδο των καλωδίων στα σπίτια. Το κλειδί γι’ αυτήν τη μετατροπή ήταν οι γνωστοί σε όλους μετασχηματιστές.

Όπως προαναφέραμε, ο Μάξγουελ έδειξε ότι ένα κινούμενο μαγνητικό πεδίο δημιουργεί ηλεκτρικό ρεύμα μέσα σε έναν αγωγό, και το αντίστροφο. Το φαινόμενο αυτό επιτρέπει την κατασκευή ενός μετασχηματιστή που μπορεί να μειώσει (ή και να αυξήσει) δραστικά την τάση του ηλεκτρικού ρεύματος στην έξοδό του. Για παράδειγμα, η τάση στα καλώδια που ξεκινούν από το εργοστάσιο παραγωγής και έρχονται στην πόλη μας είναι χιλιάδες βολτ, αλλά ο μετασχηματιστής που βρίσκεται έξω από το σπίτι μας μειώνει αυτή την υψηλή τάση ρίχνοντάς την στα 220 βολτ, μια τιμή κατάλληλη για τη λειτουργία διαφόρων οικιακών συσκευών, όπως ο φούρνος μικροκυμάτων, το ψυγείο, η ηλεκτρική σκούπα κ.ά.

Αν αυτά τα πεδία είναι στατικά και δεν μεταβάλλονται, δεν μπορούν να μετατραπούν το ένα στο άλλο. Επειδή το εναλλασσόμενο ρεύμα μεταβάλλεται συνεχώς, μπορεί εύκολα να δημιουργήσει μεταβαλλόμενα μαγνητικά πεδία, και αυτά με τη σειρά τους να μετατραπούν ξανά σε ηλεκτρικά, χαμηλότερης (ή και υψηλότερης) τάσης, αξιοποιώντας τη χρήση των μετασχηματιστών. Κάτι τέτοιο είναι αδύνατο να συμβεί με το συνεχές ρεύμα.

Τελικά, ο Έντισον έχασε τη μάχη με τον Τέσλα καθώς και τα μεγάλα κεφάλαια που επένδυσε στην τεχνολογία του συνεχούς ρεύματος. Αυτό ήταν το τίμημα που πλήρωσε επειδή αγνοούσε τις εξισώσεις του Μάξγουελ.



Το Τέλος της Επιστήμης

Εκτός από την εξήγηση των μυστηρίων της φύσης και την εγκαινίαση μιας νέας εποχής ευημερίας, ο συνδυασμός των εξισώσεων του Νεύτωνα και του Μάξγουελ προσέφερε στους επιστήμονες και μια πολύ πειστική θεωρία των πάντων. Ή τουλάχιστον των πάντων όσα ήταν γνωστά εκείνη την εποχή.

Ήδη από το 1900, διαπρεπείς επιστήμονες έκαναν λόγο για το «τέλος της επιστήμης». Οι αρχές του προηγούμενου αιώνα ήταν μια πραγματικά ωραία εποχή εφησυχασμού. Οτιδήποτε μπορούσε να ανακαλυφθεί, είχε ήδη ανακαλυφθεί. Ή μάλλον έτσι πίστευαν τότε.

Οι φυσικοί εκείνης της περιόδου δεν μπορούσαν να συνειδητοποιήσουν ότι οι δύο μεγάλοι πυλώνες της επιστήμης --δηλαδή, οι εξισώσεις του Νεύτωνα και οι εξισώσεις του Μάξγουελ-- ήταν ουσιαστικά ασύμβατοι μεταξύ τους. Ο ένας ερχόταν σε αντίθεση με τον άλλον.

Έπρεπε λοιπόν να κατεδαφιστεί ένας από εκείνους τους δύο πυλώνες. Το κλειδί γι’ αυτήν την ιστορική εξέλιξη το κρατούσε ένας δεκαεξάχρονος, που έτυχε να γεννηθεί τη χρονιά του θανάτου του Μάξγουελ, το 1879.



Ο Αϊνστάιν Αναζητά την Ενοποίηση

Ήδη από την εφηβική του ηλικία, ο Αϊνστάιν είχε πυρπολήσει το μυαλό του με την απορία του αιώνα: Άραγε, μπορούμε να ξεπεράσουμε την ταχύτητα του φωτός; Και, όντως, ήταν μια απορία που έμελλε να αλλάξει την πορεία του εικοστού αιώνα!

Αρκετά χρόνια αργότερα, έγραψε ότι «σε αυτήν την απλή ερώτηση βρισκόταν το κλειδί για τη θεωρία της σχετικότητας» που, μεγαλοφυώς, διατύπωσε ο ίδιος.

Στα δεκαέξι του, διάβασε ένα παιδικό βιβλίο μιας σειράς του Άαρον Ντέιβινι Μπέρνοσταϊν, με τίτλο Απλοφιλή Βιβλία για τις Φυσικές Επιστήμες (Popular Books on Natural Sciences), που προκαλούσε τον αναγνώστη να φανταστεί ότι συναγωνίζεται σε ταχύτητα τα σήματα που διαδίδονται μέσα σε ένα τηλεγραφικό καλώδιο. Ο Αϊνστάιν, με την υπέροχη φαντασία του, αντικατέστησε τα σήματα του τηλέγραφου με μια φωτεινή ακτίνα, και αποφάνθηκε πως αν «έτρεχε» τόσο γρήγορα όσο κι αυτή, τότε η φωτεινή ακτίνα θα φαινόταν δίπλα του «ακίνητη». Ύστερα σκέφτηκε ότι αν έτρεχε παράλληλα με την ακτίνα και μάλιστα με την ίδια ταχύτητα, τα κύματα του φωτός θα του φαίνονταν στάσιμα, όπως ακριβώς προέβλεπε η θεωρία του Νεύτωνα.

Μολονότι δεκαέξι ετών, ο Αϊνστάιν θεωρούσε αδύνατον να υπάρξει άνθρωπος που θα μπορούσε να δει «ακινητοποιημένη» μια φωτεινή ακτίνα. Κι όμως, μέσα στο μυαλό του το ίδιο ερώτημα εξακολουθούσε να αναζητά μια απάντηση: Τι θα γίνει αν ξεπεράσουμε την ταχύτητα του φωτός;

Ήθελε πολύ να το απαντήσει, όμως προφανώς κάτι έλειπε από τον συλλογισμό του. Αυτό το κρίσιμο ερώτημα τον απασχολούσε έντονα για τα επόμενα δέκα χρόνια.

Δυστυχώς, στον περίγυρό του, οι περισσότεροι τον θεωρούσαν τότε αποτυχημένο. Αν και ήταν λαμπρός φοιτητής, οι καθηγητές του απεχθάνονταν τον ανεξάρτητο, μποέμικο

τρόπο ζωής του. Επειδή γνώριζε ήδη το μεγαλύτερο μέρος της διδακτέας ύλης, απουσίαζε συχνά από τα μαθήματα, με αποτέλεσμα οι καθηγητές να μη γράφουν γι’ αυτόν κολακευτικές συστατικές επιστολές. Έτσι, κάθε φορά που έψαχνε για δουλειά, η αίτησή του απορριπτόταν. Άνεργος και απελπισμένος, κατέληξε να παραδίδει για δύο μήνες μαθήματα μαθηματικών, αλλά απολύθηκε από τον εργοδότη του επειδή δεν συμφωνούσε μαζί του για το πώς έπρεπε να διδάσκονται τα παιδιά. Σκέφτηκε ακόμη να εργαστεί ως ασφαλιστής.



Ο Αϊνστάιν Αναζητά την Ενοποίηση

Προκειμένου να στηρίξει οικονομικά τη φίλη του (και μέλλουσα σύζυγό του) και το παιδί που είχε αποκτήσει μαζί της, ο Αϊνστάιν αναζήτησε εργασία. (Φαντάζεστε να ανοίγατε κάποια μέρα την πόρτα του σπιτιού σας και να βλέπατε τον Αϊνστάιν να προσπαθεί να σας πουλήσει ασφάλεια ζωής;) Χωρίς σταθερή δουλειά, θεωρούσε τον εαυτό του βάρος για την οικογένειά του. Σε μια επιστολή του, έγραφε απογοητευμένος: «Δεν είμαι παρά μόνο βάρος για τους δικούς μου... Θα προτιμούσα να μην ζούσα καν».

Τελικά, το 1902, τον προσέλαβαν ως τριτοκλασάτο υπάλληλο γραφείου στο Ελβετικό Γραφείο Ευρεσιτεχνιών στη Βέρνη. Ήταν μια ταπεινωτική δουλειά για τον Αϊνστάιν, αλλά στην πράξη αποδείχτηκε ευλογία. Στο ήρεμο περιβάλλον του γραφείου του, είχε πλέον τη δυνατότητα να ασχοληθεί με το παλιό ερώτημα που τον βασάνιζε από την παιδική του ηλικία. Από εκεί, ο Αϊνστάιν θα ξεκινούσε μια πραγματική επανάσταση, που θα έφερνε τα πάνω-κάτω στη φυσική αλλά και σε ολόκληρο τον κόσμο.

Ως φοιτητής στην περίφημη Πολυτεχνική Σχολή της Ζυρίχης (ETH), είχε την ευκαιρία να έρθει σε επαφή με τις εξισώσεις του Μάξγουελ για το φως. Το ερώτημα που έθεσε στον εαυτό του ήταν τι θα συνέβαινε με τις εξισώσεις εκείνες αν κάποιος παρατηρητής ταξίδευε με την ταχύτητα του φωτός. Είναι αξιοσημείωτο ότι κανείς μέχρι τότε δεν είχε ασχοληθεί με αυτό το ζήτημα. Χρησιμοποιώντας τη θεωρία του Μάξγουελ, ο Αϊνστάιν υπολόγισε την ταχύτητα μιας φωτεινής ακτίνας μέσα σε ένα κινούμενο μέσο, όπως ένα τρένο. Αρχικά, πίστευε ότι η ταχύτητα της ακτίνας, όπως θα τη μετρούσε ένας ακίνητος εξωτερικός παρατηρητής, θα ήταν απλώς το άθροισμα της κανονικής ταχύτητας του φωτός και της ταχύτητας του τρένου. Σύμφωνα με τη νευτώνεια μηχανική, οι ταχύτητες αθροίζονται. Για παράδειγμα, αν ρίξουμε προς τα εμπρός μια μπάλα ενώ βρισκόμαστε μέσα σε ένα τρένο, ένας ακίνητος εξωτερικός παρατηρητής θα υπολογίσει ότι η ταχύτητα της μπάλας ισούται με την ταχύτητα του τρένου συν την ταχύτητα της μπάλας σε σχέση με το τρένο. Με τον ίδιο τρόπο, η μία ταχύτητα μπορεί να αφαιρεθεί από την άλλη, όπως θα συνέβαινε αν ρίχναμε την μπάλα αντίθετα προς την κίνηση του τρένου. Με άλλα λόγια, αν κινούμασταν με την ταχύτητα του φωτός παράλληλα προς μια φωτεινή ακτίνα, η ακτίνα θα έπρεπε να φαίνεται ακίνητη.

Προς μεγάλη του έκπληξη, ο Αϊνστάιν ανακάλυψε ότι η φωτεινή ακτίνα όχι μόνο δεν ακινητοποιείτο, αλλά συνέχιζε να κινείται με την ίδια ταχύτητα! Αυτό είναι αδιανόητο, σκέφτηκε. Σύμφωνα με τον Νεύτωνα, μπορεί κάποιος να προλάβει οποιοδήποτε κινούμενο σώμα αρκεί να τρέχει πιο γρήγορα από αυτό. Αυτό υπαγορεύει η κοινή λογική. Όμως οι εξισώσεις του Μάξγουελ προέβλεπαν ότι κανείς δεν μπορεί να προλάβει το φως, το οποίο διαδίδεται πάντα με την ίδια ταχύτητα, ανεξαρτήτως του πόσο γρήγορα κινείται ο παρατηρητής!

Για τον Αϊνστάιν, αυτή η σύλληψη είχε τεράστια σημασία. Είτε ο Νεύτων είχε δίκιο είτε ο Μάξγουελ. Σίγουρα, ένας από τους δύο έκανε λάθος. Πώς είναι δυνατόν να μην μπορείς ποτέ να φτάσεις την ταχύτητα του φωτός; Στο Γραφείο Ευρεσιτεχνιών, ο Αϊνστάιν είχε άφθονο χρόνο στη διάθεσή του να ασχοληθεί με τη σπαζοκεφαλιά που τον βασάνιζε. Μια μέρα, την άνοιξη του 1905, καθώς ταξίδευε με τρένο προς τη Βέρνη, ήρθε η επιφοίτηση. Ο ίδιος θυμόταν: «Μια θύελλα ξέσπασε στο μυαλό μου».

Η μεγαλοφυής διανοητική σύλληψη του Αϊνστάιν ήταν ότι, εφόσον η ταχύτητα του φωτός μετριέται με ρολόγια και συγκεκριμένα μέτρα, και επειδή είναι σταθερή ασχέτως του πόσο γρήγορα κινούμαστε εμείς, τότε ο χώρος και ο χρόνος θα πρέπει να παραμορφώνονται έτσι ώστε η ταχύτητα του φωτός να παραμένει πάντα σταθερή!

Αυτό σήμαινε ότι αν βρισκόμασταν μέσα σε ένα ταχύτατο διαστημόπλοιο, τα ρολόγια μέσα σ' αυτό θα «χτυπούν» πιο αργά απ' ότι τα ρολόγια στη Γη. Με άλλα λόγια, ο χρόνος επιβραδύνεται όσο πιο γρήγορα κινείται ένας ταξιδιώτης. Πρόκειται για ένα εκπληκτικό φαινόμενο που περιγράφεται λεπτομερώς από την ειδική θεωρία της σχετικότητας, την οποία διατύπωσε ο Αϊνστάιν. Έτσι, το ερώτημα "τι ώρα είναι;" εξαρτάται από την ταχύτητα με την οποία κινούμαστε. Αν το διαστημόπλοιο ταξιδεύει με ταχύτητα παραπλήσια με εκείνη του φωτός, και το παρατηρούμε από τη Γη με ένα τηλεσκόπιο, οτιδήποτε μέσα σ' αυτό θα φαίνεται σαν να εκτελεί αργή κίνηση. Επίσης, όλα τα αντικείμενα μέσα στο διαστημόπλοιο θα φαίνεται να έχουν συμπιεσμένο σχήμα και θα έχουν μεγαλύτερη μάζα απ' ό,τι αν βρίσκονταν σε ηρεμία. Το εκπληκτικό είναι ότι για κάποιον επιβάτη του διαστημόπλοιου, όλα θα κυλούν φυσιολογικά και ο ίδιος δεν θα αντιλαμβάνεται την παραμικρή διαφορά.

Ο Αϊνστάιν θα έλεγε αργότερα: «Οφείλω περισσότερα στον Μάξγουελ απ’ ό,τι σε οποιονδήποτε άλλον». Σήμερα, το πείραμα με το διαστημόπλοιο είναι πλέον υπόθεση ρουτίνας. Αν τοποθετήσουμε ένα ατομικό ρολόι σε ένα αεροπλάνο και το συγκρίνουμε με ένα άλλο πάνω στη Γη, διαπιστώνουμε ότι το εναέριο ρολόι επιβραδύνεται (έστω και κατά ένα κλάσμα τρισεκατομμυριοστού).

Αν όμως ο χώρος και ο χρόνος μεταβάλλονται, τότε ανάλογη μεταβολή θα πρέπει να συμβαίνει και σε οτιδήποτε μπορούμε να μετρήσουμε, συμπεριλαμβανομένων της ύλης και της ενέργειας. Και όσο πιο γρήγορα κινούμαστε, τόσο αυξάνεται η μάζα μας. Όμως πώς προκύπτει αυτή η επιπλέον μάζα; Προέρχεται από την ενέργεια της κίνησης. Αυτό σημαίνει ότι ένα μέρος της κινητικής ενέργειας μετατρέπεται σε μάζα.

Η ακριβής σχέση μεταξύ ύλης και ενέργειας εκφράζεται από την περίφημη εξίσωση του Αϊνστάιν (E = mc^2). Αυτή η εξίσωση έδωσε απάντηση σε ένα από τα μεγαλύτερα μυστήρια της επιστήμης: Γιατί λάμπει ο Ήλιος; Ο Ήλιος λάμπει επειδή όταν συμπιέζονται τα άτομα του υδρογόνου σε πολύ υψηλές θερμοκρασίες, ένα μέρος της μάζας του υδρογόνου μετατρέπεται σε ενέργεια.

Το κλειδί για την κατανόηση του Σύμπαντος βρίσκεται στην ενοποίηση. Στην περίπτωση της

σχετικότητας, πετύχαμε την ενοποίηση του χώρου, του χρόνου, της ύλης και της ενέργειας. Όμως, πώς οδηγηθήκαμε σε αυτήν την ενοποίηση;



Συμμετρία και Ομορφιά

Για τους ποιητές και τους καλλιτέχνες, η ομορφιά είναι μια αιθέρια, αισθητική ιδιότητα που προκαλεί συγκίνηση και πάθος.

Για έναν φυσικό, ομορφιά σημαίνει συμμετρία. Οι εξισώσεις είναι όμορφες επειδή έχουν συμμετρία. Με άλλα λόγια, ακόμη κι αν αναδιατάξουμε τις συνιστώσες μιας εξίσωσης, η εξίσωση είναι και πάλι ίδια: παραμένει αναλλοίωτη κατά τον μετασχηματισμό. Φανταστείτε ένα καλειδοσκόπιο. Μέσα σε αυτό βρίσκονται μικρά κομμάτια από γυαλί τοποθετημένα τυχαία μέσα σε ένα διπλό διαφανές κάλυμμα. Μια σειρά από κάτοπτρα ανακλούν το εισερχόμενο φως με τέτοιον τρόπο ώστε να σχηματίζονται συμμετρικές εικόνες πάνω σε έναν κύκλο. Περιστρέφοντας το όργανο, τα γυάλινα κομματάκια αλλάζουν θέση, όμως οι νέοι σχηματισμοί τους έχουν ξανά μια υπέροχη συμμετρία. Βλέπουμε λοιπόν ότι κάτι που είναι αρχικά χαοτικό, αποκτά τάξη και ομορφιά χάρη στη συμμετρία.

Με παρόμοιο τρόπο, μια νιφάδα χιονιού είναι όμορφη και εντυπωσιακή, επειδή, αν την περιστρέψουμε κατά 60 μοίρες, η μορφή της παραμένει ίδια. Μια σφαίρα διαθέτει ακόμα μεγαλύτερη συμμετρία. Μπορούμε να την περιστρέψουμε σε όποια γωνία θέλουμε γύρω από το κέντρο της, κι αυτή εξακολουθεί να έχει το ίδιο σχήμα. Για έναν φυσικό, μια εξίσωση είναι όμορφη, όταν, μετά την αναδιάταξη των τμημάτων της, το τελικό αποτέλεσμα παραμένει αναλλοίωτο, και αυτό συμβαίνει όταν υπάρχει συμμετρία στα κομμάτια που την αποτελούν.

Ο μαθηματικός Γκόντφρι Χάρολντ Χάρντι έγραψε κάποτε: «Τα μοντέλα (τα πρότυπα) ενός μαθηματικού, όπως αυτά ενός ζωγράφου ή ενός ποιητή, θα πρέπει να είναι όμορφα. Οι ιδέες, όπως τα χρώματα και οι λέξεις, πρέπει να ταιριάζουν μεταξύ τους με αρμονικό τρόπο. Η ομορφιά είναι η πρώτη δοκιμασία: στον κόσμο μας δεν υπάρχει χώρος για άσχημα μαθηματικά». Αυτή, ακριβώς, η ομορφιά ταυτίζεται με τη συμμετρία.

Αναφέραμε πιο πάνω ότι η βαρυτική δύναμη που ασκείται πάνω στη Γη (όπως τη συνέλαβε ο Νεύτων), εξαναγκάζει τον πλανήτη μας να περιφέρεται σε τροχιά γύρω από τον Ήλιο, και μάλιστα η ακτίνα αυτής της τροχιάς είναι σταθερή. Οι συντεταγμένες (x) και (y) μεταβάλλονται συνεχώς, όμως δεν μεταβάλλεται η ακτίνα (R). Μπορούμε κάλλιστα να γενικεύσουμε αυτό το συμπέρασμα στις τρεις διαστάσεις.

Ας φανταστούμε ότι βρισκόμαστε σε μια τοποθεσία στην επιφάνεια της Γης και ο προσδιορισμός της συγκεκριμένης θέσης μας γίνεται από τις συντεταγμένες (x), (y), (z) (όπως φαίνεται στο σχήμα 5). Καθώς μετακινούμαστε οπουδήποτε πάνω στην επιφάνεια, η ακτίνα της Γης, (R), παραμένει αμετάβλητη ενώ ισχύει γι' αυτήν η σχέση (R^2 = x^2 + y^2 + z^2). Πρόκειται για το γνωστό μας Πυθαγόρειο θεώρημα, απλώς είναι διατυπωμένο, αντί για δύο, για τις τρεις διαστάσεις.

Αν τώρα πάρουμε τις εξισώσεις του Αϊνστάιν και αντιμεταθέσουμε τον χώρο με τον χρόνο, θα διαπιστώσουμε ότι αυτές παραμένουν αναλλοίωτες. Με άλλα λόγια, οι τρεις διαστάσεις του χώρου συνδέονται τώρα με τη διάσταση του χρόνου, (t), που αποτελεί την τέταρτη διάσταση.

Ο Αϊνστάιν απέδειξε ότι η ποσότητα (x^2 + y^2 + z^2 - c^2 t^2) (ο χρόνος εκφράζεται εδώ με συγκεκριμένες μονάδες) παραμένει αμετάβλητη και αποτελεί μια τροποποιημένη εκδοχή του Πυθαγόρειου θεωρήματος στις τέσσερις διαστάσεις. Παρατηρήστε ότι η συντεταγμένη του χρόνου έχει αρνητικό πρόσημο. Αυτό σημαίνει ότι, αν και οι εξισώσεις της σχετικότητας παραμένουν αναλλοίωτες με την αντιμετάθεση των όρων τους στις τέσσερις διαστάσεις, η διάσταση του χρόνου αντιμετωπίζεται λίγο διαφορετικά από τις τρεις χωρικές διαστάσεις. Βλέπουμε λοιπόν ότι οι εξισώσεις του Αϊνστάιν είναι συμμετρικές στον τετραδιάστατο χωροχρόνο.

Οι εξισώσεις του Μάξγουελ διατυπώθηκαν για πρώτη φορά γύρω στο 1861, τη χρονιά που ξέσπασε ο Αμερικανικός Εμφύλιος Πόλεμος. Όπως προαναφέραμε, οι εξισώσεις αυτές εμφανίζουν μια συμμετρία που επιτρέπει την αντιμετάθεση του ηλεκτρικού με το μαγνητικό πεδίο. Όμως, οι εξισώσεις του Μάξγουελ διαθέτουν μία ακόμα, κρυμμένη, συμμετρία. Αν τις διατυπώσουμε στις τέσσερις διαστάσεις, εναλλάσσοντας μεταξύ τους τα (x), (y), (z) και (t), όπως έκανε ο Αϊνστάιν κατά τη δεκαετία του 1910, αυτές παραμένουν αναλλοίωτες. Με άλλα λόγια, αν οι φυσικοί δεν είχαν τυφλωθεί με την επιτυχία και την αποτελεσματικότητα της νευτώνειας φυσικής, η σχετικότητα ίσως να είχε ανακαλυφθεί στη διάρκεια του Αμερικανικού Εμφυλίου Πολέμου!



Η Βαρύτητα ως Καμπυλωμένος Χώρος

Αν και ο Αϊνστάιν έδειξε ότι ο χώρος, ο χρόνος, η ύλη και η ενέργεια αποτελούν μέρος μιας ευρύτερης τετραδιάστατης συμμετρίας, υπήρχε ένα εξόφθαλμο κενό στην εξίσωσή του: δεν προβλεπόταν τίποτε για τη βαρύτητα και τις επιταχύνσεις. Ο ίδιος ο Αϊνστάιν δεν ήταν διόλου ικανοποιημένος με αυτό. Ήθελε να γενικεύσει την αρχική θεωρία του, την οποία αποκαλούσε ειδική σχετικότητα, ώστε να συμπεριλάβει τη βαρύτητα και τις επιταχυνόμενες κινήσεις, δημιουργώντας έτσι μια πιο ισχυρή γενική θεωρία της σχετικότητας.

Όμως, ο συνάδελφός του φυσικός Μαξ Πλανκ τον προειδοποίησε για τις δυσκολίες που θα είχε η δημιουργία μιας θεωρίας συνδυασμού σχετικότητας και βαρύτητας. Είπε στον Αϊνστάιν ότι «ως παλιός φίλος, θα ήθελα να σε αποτρέψω από ένα τέτοιο εγχείρημα. Κι αυτό επειδή εξαρχής δεν πρόκειται να πετύχεις στην προσπάθειά σου, αλλά ακόμα κι αν τα καταφέρεις, κανείς δεν θα σε πιστέψει». Για να προσθέσει, όμως, στη συνέχεια: «Αν τελικά πετύχεις, θα είσαι ο νέος Κοπέρνικος».

Ήταν ήδη φανερό σε κάθε φυσικό ότι η θεωρία του Νεύτωνα για τη βαρύτητα και η θεωρία του Αϊνστάιν έρχονταν σε αντίθεση μεταξύ τους. Αν ο Ήλιος ξαφνικά εξαφανιζόταν χωρίς να αφήσει ίχνος, σύμφωνα με τον Αϊνστάιν θα περνούσαν οκτώ λεπτά για να αισθανθεί η Γη την απουσία του. Αντιθέτως, η περίφημη εξίσωση του Νεύτωνα για τη βαρύτητα δεν λαμβάνει υπόψη της την ταχύτητα του φωτός. Με άλλα λόγια, η δύναμη

της βαρύτητας, κατά τον Νεύτωνα, επενεργεί ακαριαία, παραβιάζοντας τη σχετικότητα, με αποτέλεσμα η Γη να αισθανθεί την απουσία του Ήλιου σε μηδενικό χρόνο.

Ο Αϊνστάιν ασχολήθηκε με το ζήτημα του φωτός για μια δεκαετία, από την ηλικία των δεκαέξι μέχρι και τα είκοσι έξι του. Κατά τα επόμενα δέκα χρόνια της ζωής του, επικέντρωσε τις προσπάθειές του στη θεωρία της βαρύτητας. Η ιδέα που θα έριχνε φως στο μυστήριο της βαρύτητας γεννήθηκε μια μέρα στο μυαλό του, καθώς είχε γείρει στην καρέκλα του τόσο πολύ, ώστε κόντεψε να πέσει. Ξάφνου συνειδητοποίησε ότι αν είχε αφεθεί να πέσει, εκείνη ακριβώς τη στιγμή της πτώσης δεν θα αισθανόταν τη βαρυτική έλξη. Σκέφτηκε τότε ότι αυτό θα μπορούσε να είναι το κλειδί για μια νέα θεωρία της βαρύτητας. Ο ίδιος χαρακτήρισε εκείνη την ιδέα ως «την ευτυχέστερη σκέψη της ζωής του».

Ο Γαλιλαίος είχε ήδη αντιληφθεί ότι αν κάποιος έπεφτε από ένα κτίριο, εκείνη τη στιγμή της πτώσης, θα αισθανόταν αβαρής, όμως μόνο ο Αϊνστάιν συνειδητοποίησε πώς θα μπορούσε να εκμεταλλευτεί την παραπάνω διαπίστωση προκειμένου να αποκαλύψει το μυστικό της βαρύτητας. Φανταστείτε ότι βρίσκεστε μέσα σε έναν ανελκυστήρα και ξαφνικά κόβεται το συρματόσχοινο. Φυσικά, θα αρχίσετε να πέφτετε, όμως μαζί σας θα πέφτει και το δάπεδο με την ίδια ταχύτητα (τουλάχιστον μέχρι ο ανελκυστήρας να προσκρούσει στο έδαφος...), οπότε το σώμα σας θα αρχίσει να αιωρείται μέσα στην καμπίνα του ανελκυστήρα σαν να μην υπάρχει καθόλου βαρύτητα. Μέσα στην καμπίνα η βαρύτητα θα έχει εξουδετερωθεί από την επιτάχυνση του ανελκυστήρα που πέφτει ελεύθερα. Αυτή ακριβώς είναι η λεγόμενη αρχή της ισοδυναμίας, δηλαδή η επιταχυνόμενη κίνηση ενός σώματος σε ένα σύστημα αναφοράς, είναι όμοια με τη βαρύτητα σε ένα άλλο σύστημα αναφοράς.

Όταν οι αστροναύτες του Διαστημικού Σταθμού εμφανίζονται στην τηλεόραση σαν να μην έχουν καθόλου βάρος, αυτό δεν σημαίνει ότι η βαρύτητα έχει εξαφανιστεί στο Διάστημα. Η δύναμη της βαρύτητας εξακολουθεί να δρα σε ολόκληρο το ηλιακό σύστημα. Ο λόγος που οι αστροναύτες έχουν χάσει το βάρος τους οφείλεται στο ότι ο Διαστημικός Σταθμός «πέφτει» προς τη Γη με την ίδια ταχύτητα όπως και αυτοί που βρίσκονται στο εσωτερικό του. Θα θυμάστε τις φανταστικές μπάλες του κανονιού του Νεύτωνα, που εκτοξεύονταν οριζοντίως από την κορυφή ενός βουνού. Όπως και αυτές, έτσι και οι αστροναύτες και ο Διαστημικός Σταθμός εκτελούν ελεύθερη πτώση προς τη Γη καθώς περιφέρονται γύρω της. Στο εσωτερικό του Σταθμού επικρατούν συνθήκες τεχνητής έλλειψης βαρύτητας, επειδή καθετί, συμπεριλαμβανομένων των αστροναυτών, πέφτει με την ίδια επιτάχυνση προς τη Γη.

Στη συνέχεια, ο Αϊνστάιν εφάρμοσε αυτήν την παρατήρηση στο παιδικό καρουσέλ. Σύμφωνα με τη σχετικότητα, όσο μεγαλύτερη είναι η ταχύτητα με την οποία κινούμαστε, τόσο πιο «επίπεδοι» γινόμαστε επειδή ο χώρος γύρω μας συστέλλεται. Καθώς το καρουσέλ περιστρέφεται με ολοένα μεγαλύτερη ταχύτητα, τα σημεία στην περιφέρειά του κινούνται πιο γρήγορα από τα σημεία στο εσωτερικό του. Αυτό σημαίνει ότι, λόγω της παραμόρφωσης που (σύμφωνα με τη θεωρία της σχετικότητας) υφίσταται ο χωροχρόνος, η περιφέρεια συστέλλεται περισσότερο απ’ ό,τι το εσωτερικό, επειδή κινείται με μεγαλύτερη ταχύτητα. Καθώς το καρουσέλ πλησιάζει την ταχύτητα του φωτός, το δάπεδο αρχίζει να παραμορφώνεται και παύει να είναι επίπεδος δίσκος. Η περιφέρεια έχει συρρικνωθεί ενώ το κέντρο παραμένει αμετάβλητο, με αποτέλεσμα το δάπεδο να αποκτά κυρτό σχήμα.



Η Βαρύτητα ως Καμπυλωμένος Χώρος

Φανταστείτε ένα καρουσέλ, αλλά αντί για επίπεδο δάπεδο, έχει ένα καμπύλο σχήμα και μοιάζει σαν ανεστραμμένο μπολ.

Φανταστείτε τώρα ότι αρχίζετε να περπατάτε πάνω στο καμπυλωμένο δάπεδο του καρουσέλ. Θα διαπιστώσετε ότι δεν μπορείτε να κινηθείτε σε ευθεία γραμμή. Αρχικά, θα νομίσετε ότι υπάρχει μια αόρατη δύναμη που προσπαθεί να σας πετάξει έξω από το καρουσέλ, επειδή το δάπεδο είναι παραμορφωμένο (κάτι που δεν μπορείτε να αντιληφθείτε). Με άλλα λόγια, κάποιος που βρίσκεται πάνω στο καρουσέλ σχηματίζει την εντύπωση ότι δρα πάνω του (όπως και σε κάθε άλλο αντικείμενο) μια φυγόκεντρη δύναμη η οποία τείνει να τον εκτοξεύσει προς την περιφέρεια. Όμως, για έναν εξωτερικό παρατηρητή, δεν υπάρχει φυγόκεντρη δύναμη παρά μόνο η καμπυλότητα του δαπέδου.

Ο Αϊνστάιν τα συνδύασε όλα αυτά και κατέληξε στο συμπέρασμα ότι, στην πραγματικότητα, η δύναμη που προκαλεί την απώθηση από το κέντρο του καρουσέλ οφείλεται στην καμπύλωση του δαπέδου. Η φυγόκεντρη δύναμη που αισθάνεται κάποιος πάνω στο καρουσέλ ισοδυναμεί με τη βαρύτητα – δηλαδή, είναι μια πλασματική δύναμη που δημιουργείται όταν κάποιος βρίσκεται σε ένα επιταχυνόμενο σύστημα αναφοράς. Με άλλα λόγια, η επιτάχυνση σε ένα σύστημα αναφοράς είναι ίδια με την επίδραση της βαρύτητας σε ένα άλλο, η οποία με τη σειρά της οφείλεται στην καμπύλωση του χώρου.

Ας αντικαταστήσουμε τώρα το καρουσέλ με το ηλιακό σύστημα. Η Γη περιφέρεται γύρω από τον Ήλιο, και εμείς έχουμε την ψευδαίσθηση ότι ο Ήλιος ασκεί πάνω στη Γη μια ελκτική δύναμη που ονομάζεται βαρύτητα. Όμως, ένας παρατηρητής που θα βρισκόταν έξω από το ηλιακό σύστημα, δεν θα έβλεπε αυτή τη δύναμη. Αντί για αυτό, θα παρατηρούσε ότι ο χώρος γύρω από τη Γη έχει καμπυλωθεί, με αποτέλεσμα ο κενός χώρος να ωθεί τη Γη ώστε να διαγράφει κυκλική τροχιά γύρω από τον Ήλιο.

Ο Αϊνστάιν διατύπωσε τη ρηξικέλευθη ιδέα ότι η βαρυτική έλξη είναι στην πραγματικότητα μια αυταπάτη. Η κίνηση των αντικειμένων δεν οφείλεται στην έλξη της βαρύτητας ή της φυγόκεντρης δύναμης: οφείλεται στην ώθηση που δέχονται από την καμπυλότητα του χώρου γύρω τους. Αυτό αξίζει να το επαναλάβουμε: κατά την κίνηση των σωμάτων, δεν είναι η βαρύτητα που ασκεί έλξη πάνω τους, αλλά ο χώρος που τα ωθεί.

Ο Σαίξπηρ είχε πει ότι ολόκληρος ο κόσμος είναι μια θεατρική σκηνή, και εμείς είμαστε ηθοποιοί που κάνουμε την είσοδο και την έξοδό μας. Αυτή ήταν η εικόνα που υιοθέτησε ο Νεύτων. Ο κόσμος είναι στατικός και εμείς κινούμαστε πάνω σε μια επίπεδη επιφάνεια, υπακούοντας στους νευτώνειους νόμους.

Ο Αϊνστάιν, όμως, είχε εντελώς διαφορετική άποψη. Υποστήριξε ότι η σκηνή είναι καμπυλωμένη και συστραμμένη. Καθώς περπατάμε πάνω της, δεν μπορούμε να κινηθούμε ευθύγραμμα. Δεχόμαστε συνεχώς μια ώθηση, επειδή το δάπεδο κάτω από τα πόδια μας είναι καμπύλο και μας αναγκάζει να βαδίζουμε σαν μεθυσμένοι.

Η βαρυτική έλξη είναι μια αυταπάτη. Για παράδειγμα, μπορεί αυτή τη στιγμή να κάθεστε σε μια καρέκλα και να διαβάζετε το βιβλίο μου. Κανονικά, θα λέγατε ότι η βαρύτητα σας πιέζει πάνω στην καρέκλα και ότι αυτός είναι ο λόγος που δεν έχετε πετάξει στο Διάστημα. Όμως, ο Αϊνστάιν θα υποστήριζε ότι κάθεστε στην καρέκλα επειδή η μάζα της Γης καμπυλώνει τον χώρο πάνω από το κεφάλι σας και σας καθηλώνει στην καρέκλα.

Φανταστείτε ότι τοποθετείτε μια βαριά μεταλλική σφαίρα πάνω στο στρώμα ενός κρεβατιού. Η σφαίρα θα βυθιστεί στο στρώμα, παραμορφώνοντάς το. Αν τώρα ρίξετε έναν βόλο πάνω στο στρώμα, θα παρατηρήσετε ότι καθώς πλησιάζει στο βαθούλωμα ακολουθεί μια καμπύλη τροχιά. Στην πραγματικότητα, θα αρχίσει να κινείται γύρω από τη βαριά σφαίρα. Ένας παρατηρητής που θα βρισκόταν σε αρκετά μεγάλη απόσταση, θα θεωρούσε ότι υπάρχει μια αόρατη δύναμη η οποία δρα πάνω στον βόλο, αναγκάζοντάς τον να κινείται γύρω από τη σφαίρα. Όμως, αν πλησίαζε, θα διαπίστωνε ότι δεν υπάρχει τέτοια αόρατη δύναμη. Ο βόλος δεν κινείται ευθύγραμμα επειδή το στρώμα είναι καμπυλωμένο, με αποτέλεσμα η πιο σύντομη τροχιά του να είναι η έλλειψη.

Αντικαταστήστε τώρα τον βόλο με τη Γη, τη σφαίρα με τον Ήλιο και το στρώμα με τον χωροχρόνο. Θα αντιληφθείτε τότε ότι η Γη περιφέρεται γύρω από τον Ήλιο επειδή αυτός έχει παραμορφώσει τον χώρο στην περιοχή του, με αποτέλεσμα να μην είναι πλέον επίπεδος.

Ας δούμε ακόμη ένα παράδειγμα. Φανταστείτε μυρμήγκια να περπατούν πάνω σε ένα ισαλακωμένο φύλλο χαρτιού. Είναι φανερό ότι δεν μπορούν να κινηθούν σε ευθεία γραμμή. Θα μπορούσαν λοιπόν να υποθέσουν ότι μια δύναμη δρα συνεχώς πάνω τους. Όμως, για εμάς, που παρατηρούμε από ψηλά τα μυρμήγκια, δεν υπάρχει τέτοια δύναμη. Αυτή ακριβώς ήταν η έμπνευση του Αϊνστάιν, που ο ίδιος ονόμασε γενική σχετικότητα: ο χωροχρόνος καμπυλώνεται έντονα από τις μεγάλες μάζες, δίνοντάς μας την απατηλή εντύπωση της βαρυτικής δύναμης.

Αυτό σημαίνει ότι η γενική σχετικότητα είναι πολύ πιο ισχυρή και συμμετρική από την ειδική σχετικότητα, αφού εξηγεί και περιγράφει την ίδια τη βαρύτητα η οποία επηρεάζει καθετί μέσα στον χωροχρόνο. Από την άλλη πλευρά, η ειδική σχετικότητα ισχύει μόνο για τα αντικείμενα που κινούνται ομαλά και ευθύγραμμα στον χώρο και στον χρόνο. Όμως, μέσα στο Σύμπαν μας, σχεδόν τα πάντα επιταχύνονται, από τα αγωνιστικά αυτοκίνητα και τα διαστημόπλοια μέχρι τους καταρράκτες και τις χιονοστιβάδες, και από τα υποατομικά σωματίδια μέσα στους σύγχρονους επιταχυντές μέχρι τους πλανήτες του ηλιακού μας συστήματος. Θα λέγαμε λοιπόν ότι η γενική σχετικότητα έχει ως αντικείμενό της τη βαρύτητα και τις επιταχυνόμενες κινήσεις των σωμάτων μέσα στον χωροχρόνο.



Ηλιακή Έκλειψη και Βαρύτητα

Οποιαδήποτε θεωρία, όσο κομψή και όμορφη κι αν είναι, θα πρέπει τελικά να επιβεβαιώνεται με τα πειράματα. Γι’ αυτό τον λόγο ο Αϊνστάιν πρότεινε αρκετά πιθανά πειράματα που θα επαλήθευαν τη θεωρία του. Το πρώτο αφορούσε τη διαταραγμένη τροχιά του πλανήτη Ερμή, και συγκεκριμένα τη μετατόπιση του περιηλίου του. Ό

ταν οι αστρονόμοι υπολόγισαν τα χαρακτηριστικά της τροχιάς του, ανακάλυψαν μια μικρή ανωμαλία. Αντί ο Ερμής να διαγράφει μια τέλεια έλλειψη, όπως προέβλεπαν οι εξισώσεις του Νεύτωνα, παρουσίαζε ελαφρές διακυμάνσεις, που θύμιζαν το σχήμα λουλουδιού.

Προκειμένου να «προστατεύσουν» τους νόμους του Νεύτωνα, οι αστρονόμοι υπέθεσαν αρχικά ότι υπήρχε ένας νέος, άγνωστος πλανήτης, που τον ονόμασαν Ήφαιστο, στο εσωτερικό της τροχιάς του Ερμή. Η βαρύτητα αυτού του πλανήτη θα μπορούσε να επηρεάσει την κίνηση του Ερμή, προκαλώντας αυτή τη μικρή διαταραχή. Όπως προαναφέραμε, η ίδια στρατηγική επέτρεψε στους αστρονόμους να ανακαλύψουν τον πλανήτη Ποσειδώνα. Παρ’ όλα αυτά, δεν κατάφεραν να βρουν κάποια μαρτυρία για την ύπαρξη του Ήφαιστου μέσω της παρατήρησης.

Έτσι, όταν ο Αϊνστάιν υπολόγισε εκ νέου το περιήλιο του Ερμή, δηλαδή το σημείο της τροχιάς του που βρίσκεται πιο κοντά στον Ήλιο, χρησιμοποιώντας τη δική του θεωρία για τη βαρύτητα, ανακάλυψε μια μικρή απόκλιση σε σχέση με τους νόμους του Νεύτωνα, που όμως συμφωνούσε σχεδόν απολύτως με τη γενική σχετικότητα. Ο ίδιος βρήκε ότι η διαφορά από την τέλεια έλλειψη της τροχιάς του Ερμή ήταν 42,9 δευτερόλεπτα τόξου ανά αιώνα, δηλαδή πολύ κοντά στο αποτέλεσμα των παρατηρήσεων. Ο Αϊνστάιν έγραψε σχετικά: «Για κάποιες μέρες, είχα καταληφθεί από έξαψη. Τα πιο τρελά μου όνειρα γίνονταν επιτέλους πραγματικότητα».

Ο Αϊνστάιν κατέληξε επίσης στο συμπέρασμα ότι, σύμφωνα με τη θεωρία του, οι φωτεινές ακτίνες θα έπρεπε να εκτρέπονται εξαιτίας του Ήλιου. Συγκεκριμένα, υποστήριξε ότι το βαρυτικό πεδίο του Ήλιου είναι τόσο ισχυρό, ώστε θα μπορούσε να κάμψει το φως που προέρχεται από τους αστέρες, οι οποίοι βρίσκονται φαινομενικά κοντά του στον ουράνιο θόλο. Επειδή αυτοί οι αστέρες μπορούσαν να παρατηρηθούν μόνο στη διάρκεια μιας ηλιακής έκλειψης, ο Αϊνστάιν πρότεινε τη διοργάνωση μιας αποστολής για την παρατήρηση της ηλιακής έκλειψης του 1919, προκειμένου να ελεγχθεί η θεωρία του. (Οι αστρονόμοι θα έπρεπε να πάρουν δύο φωτογραφίες του νυχτερινού ουρανού, μία χωρίς τον Ήλιο και μία στη διάρκεια της έκλειψης. Συγκρίνοντας τις δύο φωτογραφίες, θα διαπίστωναν ότι οι θέσεις των αστέρων κατά την έκλειψη θα εμφανίζονταν μετατοπισμένες από την κανονική τους θέση, λόγω ακριβώς του βαρυτικού πεδίου του Ήλιου). Ο Αϊνστάιν ήταν σίγουρος ότι η θεωρία του θα αποδεικνυόταν σωστή. Όταν ρωτήθηκε τι θα έλεγε αν το πείραμα κατέρριπτε τη θεωρία του, απάντησε ότι «σ’ αυτή την περίπτωση ο Θεός μάλλον θα έχει κάνει κάποιο λάθος». Έγραψε μάλιστα στους συναδέλφους του ότι ήταν πεπεισμένος για την ορθότητα της σχετικότητας, επειδή αυτή διέθετε εξαιρετική μαθηματική ομορφιά και συμμετρία.

Όταν το ιστορικό εκείνο πείραμα πραγματοποιήθηκε από τον αστρονόμο Άρθουρ Έντινγκτον, διαπιστώθηκε μια αξιοσημείωτη συμφωνία ανάμεσα στην πρόβλεψη του Αϊνστάιν και στην πραγματική μέτρηση. (Σήμερα, το φαινόμενο της κάμψης του αστρικού φωτός λόγω της βαρύτητας χρησιμοποιείται συστηματικά από τους αστρονόμους. Για παράδειγμα, όταν οι φωτεινές ακτίνες των αστέρων περνούν δίπλα από έναν μακρινό γαλαξία, εκτρέπονται από το βαρυτικό του πεδίο, σαν να μεσολαβεί ένας τεράστιος φακός που διαθλά το φως. Τα είδωλα που σχηματίζονται ονομάζονται βαρυτικοί φακοί ή φακοί του Αϊνστάιν).

Ο Αϊνστάιν τελικά τιμήθηκε με το βραβείο Νόμπελ Φυσικής το 1921, για την ερμηνεία του φωτοηλεκτρικού φαινομένου, και όχι για τη θεωρία της σχετικότητας, όπως πιστεύουν πολλοί. Μέσα σε λίγο χρόνο, ο Αϊνστάιν έγινε μία από τις πιο αναγνωρίσιμες φυσιογνωμίες του πλανήτη, πιο πολύ ακόμα και από τους περισσότερους κινηματογραφικούς αστέρες και πολιτικούς. (Το 1923, εμφανίστηκε μαζί με τον Τσάρλι Τσάπλιν στην πρεμιέρα μιας ταινίας. Όταν περιστοιχίστηκαν από το πλήθος που ζητούσε κάποιο αυτόγραφο, ο Αϊνστάιν ρώτησε τον Τσάπλιν: «Τι σημαίνουν όλα αυτά;» ο Τσάπλιν απάντησε: «Τίποτε, απολύτως τίποτε». Για να προσθέσει: «Με επευφημούν, επειδή όλοι με καταλαβαίνουν. Εσένα σε επευφημούν, επειδή κανείς δεν σε καταλαβαίνει»).

Όπως ήταν φυσικό, μια θεωρία που ανέτρεπε 250 χρόνια νευτώνειας φυσικής, δεν μπορούσε παρά να δεχθεί και έντονη κριτική. Ένας από τους πιο σφοδρούς επικριτές της σχετικότητας ήταν ο καθηγητής του Πανεπιστημίου Κολούμπια Τσαρλς Λέιν Πουρ. Όταν διάβασε για τη θεωρία του Αϊνστάιν, σχολίασε εκνευρισμένος: «Αισθάνθηκα σαν να περιπλανιόμουν με την Αλίκη στη Χώρα των Θαυμάτων και έπινα το τσάι μου με τον Τρελοκαπελά».

Όμως ο Πλανκ τασσόταν πάντα με το μέρος του Αϊνστάιν. Έγραψε χαρακτηριστικά: «Μια νέα επιστημονική αλήθεια δεν θριαμβεύει πείθοντας τους αντιπάλους της και κάνοντάς τους να δουν το φως, αλλά μάλλον επειδή οι αρνητές της τελικά πεθαίνουν και μια νέα γενιά επιστημόνων που είναι εξοικειωμένη με τη νέα αλήθεια έρχεται στο προσκήνιο».



Νεύτων και Αϊνστάιν: Δύο Άκρα Αντίθετα

Ο Αϊνστάιν χαιρετίστηκε ως ο νέος Νεύτων, αλλά οι προσωπικότητες των δύο αυτών κορυφαίων επιστημόνων ήταν διαμετρικώς αντίθετες. Ο Νεύτων ήταν μοναχικό άτομο και εξαιρετικά ολιγόλογος, σε σημείο που να θεωρείται αντικοινωνικός. Δεν είχε σταθερούς φίλους και αδυνατούσε να εμπλακεί σε καθημερινές συζητήσεις.

Ο φυσικός Τζέρεμι Μπέρνσταϊν είχε πει κάποτε: «Όποιος ερχόταν σε επαφή με τον Αϊνστάιν, αποκόμιζε μια έντονη αίσθηση ευγένειας που εξέπεμπε αυτός ο άνθρωπος. Ένας χαρακτηρισμός που θα του ταίριαζε γάντι είναι ανθρωπιστής, χάρη στον απλό και αξιαγάπητο χαρακτήρα του».

Όμως, παρά τις διαφορές τους, ο Νεύτων και ο Αϊνστάιν είχαν και κάποια πολύ σημαντικά κοινά γνωρίσματα. Το πρώτο απ’ αυτά ήταν η ικανότητά τους να συγκεντρώνουν και να εστιάζουν σε συγκεκριμένα σημεία την τεράστια πνευματική τους ενέργεια. Είναι γνωστό ότι ο Νεύτων ξεχνούσε να φάει ή να κοιμηθεί για μέρες όταν τον απασχολούσε έντονα ένα συγκεκριμένο πρό

βλημα. Συχνά, σταματούσε στη μέση μιας συζήτησης για να γράψει κάτι σε οτιδήποτε έβρισκε μπροστά του, όπως ένα μαντίλι ή ένας τοίχος. Αλλά και ο Αϊνστάιν μπορούσε να επικεντρωθεί σε ένα πρόβλημα για χρόνια ολόκληρα, ή ακόμη και για δεκαετίες. Μάλιστα, κόντεψε κάποτε να καταρρεύσει ενώ δούλευε πάνω στη γενική σχετικότητα.

Ένα άλλο κοινό χαρακτηριστικό ήταν η ικανότητά τους να οπτικοποιούν ένα πρόβλημα σχεδιάζοντας εικόνες και γραφήματα. Μολονότι ο Νεύτων θα μπορούσε να γράψει το μνημειώδες έργο του «Principia Mathematica» χρησιμοποιώντας μόνο αλγεβρικά σύμβολα, το κατέκλυσε με γεωμετρικά σχήματα. Η χρήση του απειροστικού λογισμού με αφηρημένα σύμβολα είναι σχετικά εύκολη υπόθεση: όμως η άντλησή τους από περιγραφές με τρίγωνα και τετράγωνα μπορεί να γίνει μόνο από μια πραγματική αυθεντία. Με παρόμοιο τρόπο, η θεωρία του Αϊνστάιν είναι γεμάτη με διαγράμματα τρένων, υποδεκάμετρα και ρολόγια.



Αναζητώντας μια Ενοποιημένη Θεωρία

Τελικά, ο Αϊνστάιν δημιούργησε δύο μεγάλες θεωρίες. Η πρώτη ήταν η ειδική σχετικότητα, η οποία περιέγραφε τις ιδιότητες των φωτεινών ακτίνων και του χωροχρόνου. Η θεωρία αυτή εισήγαγε μια συμμετρία που βασιζόταν σε περιστροφές στις τέσσερις διαστάσεις. Η δεύτερη θεωρία ήταν η γενική σχετικότητα, στην οποία η βαρύτητα αποκαλύπτεται ως καμπύλωση του χωροχρόνου.

Ο Αϊνστάιν, μετά από αυτά τα δύο τεράστια επιτεύγματά του, επιχείρησε να ασχοληθεί και με κάτι ακόμη πιο σημαντικό. Στόχος του ήταν να ανακαλύψει μια θεωρία που θα ενοποιούσε όλες τις δυνάμεις του φυσικού κόσμου σε μία και μόνο εξίσωση. Για τον σκοπό αυτόν, θα χρησιμοποιούσε τη γλώσσα της θεωρίας πεδίου ώστε να δημιουργήσει μια εξίσωση που θα συνδύαζε τη θεωρία του Μάξγουελ για τον ηλεκτρισμό και τον μαγνητισμό με τη δική του θεωρία για τη βαρύτητα. Ο Αϊνστάιν προσπάθησε για δεκαετίες να ενοποιήσει τις δύο αυτές θεωρίες, όμως απέτυχε. (Στην πραγματικότητα, ο Μάικλ Φάραντεϊ ήταν ο πρώτος που είχε την ιδέα για την ενοποίηση της βαρύτητας με τον ηλεκτρομαγνητισμό. Περπατούσε συχνά στη Γέφυρα του Λονδίνου και, από ψηλά, έριχνε μαγνήτες στο νερό ελπίζοντας να ανακαλύψει μια μετρήσιμη επίδραση της βαρύτητας πάνω τους. Μάταια: δεν βρήκε το παραμικρό).

Ένας από τους λόγους της αποτυχίας του Αϊνστάιν ήταν ότι, κατά τη δεκαετία του 1920, υπήρχε ένα τεράστιο κενό στην κατανόηση του φυσικού κόσμου. Χρειάστηκε μια νέα προσέγγιση, που έγινε γνωστή ως κβαντική θεωρία, ώστε οι φυσικοί να συνειδητοποιήσουν ότι έλειπε ένα σημαντικό κομμάτι του παζλ: η πυρηνική δύναμη.

Κατά ειρωνεία της τύχης, ο Αϊνστάιν, αν και υπήρξε ένας από τους θεμελιωτές της κβαντικής θεωρίας, θα γινόταν ο μεγαλύτερος πολέμιος της, ασκώντας της έντονη κριτική. Όμως, με την πάροδο των δεκαετιών, αυτή η θεωρία έχει αντεπεξέλθει με επιτυχία σε όλες τις πειραματικές προκλήσεις, προσφέροντάς μας πληθώρα θαυμαστών ηλεκτρονικών συσκευών που χρησιμοποιούμε στην καθημερινή ζωή και στην εργασία μας. Ωστόσο, όπως θα δούμε στη συνέχεια, οι βαθυστόχαστες φιλοσοφικές ενστάσεις του Αϊνστάιν στην κβαντική θεωρία εξακολουθούν μέχρι σήμερα να αντηχούν στα αυτιά μας.



Η Εμφάνιση των Κβάντων

Όταν η φήμη του Μεντελέγιεφ εδραιώθηκε στην επιστημονική κοινότητα, οι χημικοί άρχισαν να αναρωτιούνται: γιατί τα χημικά στοιχεία ακολουθούσαν ένα τέτοιο κανονικό πρότυπο στη διάταξή τους;

Η επόμενη σημαντική εξέλιξη στο συγκεκριμένο ζήτημα σημειώθηκε το 1898, όταν η Μαρί και ο Πιέρ Κιουρί απομόνωσαν μια νέα σειρά ασταθών στοιχείων, που δεν είχαν παρατηρηθεί ποτέ μέχρι τότε. Χωρίς να υπάρχει κάποια εξωτερική πηγή ενέργειας, ένα από τα στοιχεία που ανακάλυψαν, το ράδιο, ακτινοβολούσε έντονα μέσα στο εργαστήριο, παραβιάζοντας έναν από τους θεμελιώδεις νόμους της φυσικής, αυτόν της διατήρησης της ενέργειας (δηλαδή ότι η ενέργεια δεν μπορεί να δημιουργηθεί εκ του μηδενός ούτε να καταστραφεί). Η ενέργεια των ακτίνων που εξέπεμπε το ράδιο φαινόταν να πηγάζει από το πουθενά. Ήταν φανερό ότι οι επιστήμονες χρειάζονταν μια νέα θεωρία.

Ο γνωστός σε όλους μας Περιοδικός Πίνακας των Χημικών Στοιχείων συνιστά τον ακρογωνιαίο λίθο της σύγχρονης χημείας και η διατύπωσή του αποτελεί το ορόσημο μετά το οποίο η χημεία θεωρείται ότι ενηλικιώθηκε πλέον ως επιστήμη. Με σημείο εκκίνησης τις ιδέες των φιλοσόφων της αρχαιότητας, περνώντας από την αλχημεία του Μεσαίωνα και καταλήγοντας στη διάσπαση του ατόμου, το βιβλίο «Το Όνειρο του Μεντελέγιεφ» του συγγραφέα Γιώργου Παγουλάτου (εκδοτικός οίκος ΤΡΑΥΛΟΣ) αφηγείται την πραγματική ιστορία της γέννησης της χημείας και τον ρόλο που έπαιξε σε αυτήν το όνειρο ενός ανθρώπου.



Η Θεϊκή Εξίσωση

Μέχρι την εποχή εκείνη, οι χημικοί πίστευαν ότι τα θεμελιώδη συστατικά της ύλης, δηλαδή τα χημικά στοιχεία, ήταν αιώνια, και ότι, για παράδειγμα, το υδρογόνο και το οξυγόνο παρέμεναν αναλλοίωτα μέσα στον χρόνο. Ωστόσο, στα εργαστήριά τους διαπίστωναν ότι στοιχεία όπως το ράδιο υφίσταντο διάσπαση και μετατρέπονταν σε άλλα στοιχεία, εκπέμποντας ακτινοβολία κατά τη διάρκεια αυτής της μεταστοιχείωσης.

Μπορούσαν επίσης να υπολογίσουν πόσο γρήγορα διασπώνταν αυτά τα ασταθή στοιχεία, καταλήγοντας στο συμπέρασμα ότι χρειάζονταν για αυτό χιλιάδες ή και δισεκατομμύρια χρόνια. Οι ανακαλύψεις του ζεύγους Κιουρί συνέβαλαν στον τερματισμό μιας μακρόχρονης διαμάχης. Οι γεωλόγοι, εντυπωσιασμένοι από τους φλοιούς των πετρωμάτων που με αργό ρυθμό σχηματίζονταν μετά τους παγετώνες, κατέληγαν στο συμπέρασμα ότι η ηλικία της Γης θα πρέπει να αριθμεί δισεκατομμύρια χρόνια. Όμως, ο Λόρδος Κέλβιν, ένας από τους γίγαντες της κλασικής βικτωριανής φυσικής, υπολόγισε ότι μια Γη σε κατάσταση τήξης θα ψυχόταν σε μόλις λίγα εκατομμύρια χρόνια. Άραγε, ποιος είχε δίκιο;

Όπως αποδείχθηκε, δίκιο είχαν οι γεωλόγοι. Ο Λόρδος Κέλβιν δεν μπορούσε να γνωρίζει ότι μια νέα δύναμη της φύσης, που ανακαλύφθηκε πολύ αργότερα από το ζεύγος Κιουρί και ονομάστηκε ασθενής πυρηνική δύναμη, θα συνεισέφερε στη θερμότητα της Γης. Καθώς η ραδιενεργός διάσπαση συνεχιζόταν για δισεκατομμύρια χρόνια, ο πυρήνας του πλανήτη μας θερμαινόταν εξαιτίας της μεταστοιχείωσης του ουρανίου, του θορίου και άλλων ραδιενεργών στοιχείων. Ούτε λίγο ούτε πολύ, η τεράστια καταστροφική ισχύς των σεισμών, οι ηφαιστειακές εκρήξεις και η αργή μετατόπιση των ηπείρων, οφείλονται τελικά σε αυτήν την πυρηνική δύναμη.

Το 1910, ο Έρνεστ Ράδερφορντ τοποθέτησε ένα κομμάτι ραδίου που ακτινοβολούσε μέσα σε ένα μολύβδινο κουτί, το οποίο στη μία πλευρά του είχε μια μικροσκοπική τρύπα. Μόλις μια λεπτή δέσμη ακτινοβολίας πρόβαλε από την τρύπα, ο Ράδερφορντ περιέστρεψε το κουτί έτσι ώστε η δέσμη να κατευθυνθεί προς ένα λεπτό φύλλο χρυσού. Κανονικά, θα έπρεπε τα άτομα του χρυσού να απορροφήσουν την ακτινοβολία, όμως αντί γι’ αυτό, και προς μεγάλη έκπληξη του Ράδερφορντ, η ακτίνα διαπέρασε το φύλλο χρυσού σαν να μην υπήρχε καν.

Το φαινόμενο ήταν πραγματικά εκπληκτικό: έδειχνε ότι τα άτομα αποτελούνταν κυρίως από κενό χώρο. Οι σημερινοί φοιτητές αισθάνονται μεγάλη έκπληξη όταν βιώνουν την παραπάνω φυσική πραγματικότητα: τοποθετούμε στην παλάμη τους μια αβλαβή ποσότητα ουρανίου και από κάτω έναν μετρητή Γκάιγκερ, ο οποίος ανιχνεύει την ακτινοβολία. Οι φοιτητές μένουν άφωνοι μόλις ακούνε τα χαρακτηριστικά θορυβώδη κλικ του μετρητή, πράγμα που αποδεικνύει ότι το σώμα τους είναι κυριολεκτικά «κούφιο».

Στις αρχές του 20ού αιώνα, η στερεότυπη εικόνα που είχαν σχηματίσει οι επιστήμονες για το άτομο ήταν εκείνη του σταφιδόψωμου. Φαντάζονταν, δηλαδή, ότι το άτομο έμοιαζε με μια «ζύμη» θετικού φορτίου μέσα στην οποία ήταν διάσπαρτες «σταφίδες» ηλεκτρονίων. Σταδιακά, όμως, άρχισε να σχηματίζεται μια ριζικά διαφορετική εικόνα. Το άτομο ήταν κατά βάση κενός χώρος, μέσα στον οποίο βρισκόταν ένα σμήνος ηλεκτρονίων που περιφέρονταν γύρω από ένα μικροσκοπικό πυκνότατο κεντρικό τμήμα, τον πυρήνα. Το πείραμα του Ράδερφορντ βοήθησε στην επιβεβαίωση αυτού του μοντέλου, καθώς η ραδιενεργός ακτίνα περιστασιακά εκτρεπόταν από τα σφιχτά «πακεταρισμένα» σωματίδια στο εσωτερικό του πυρήνα. Αναλύοντας τον αριθμό, τη συχνότητα και τις γωνίες εκτροπής, ο Ράδερφορντ μπόρεσε να υπολογίσει το μέγεθος του ατομικού πυρήνα. Διαπίστωσε ότι ήταν εκατό χιλιάδες φορές μικρότερος από το ίδιο το άτομο.

Αργότερα, οι επιστήμονες κατόρθωσαν να ταυτοποιήσουν τα σφιχτά «πακεταρισμένα» μικρότατα σωματίδια από τα οποία αποτελείται ο πυρήνας: τα πρωτόνια (που έφεραν θετικό φορτίο) και τα νετρόνια (που ήταν ηλεκτρικώς ουδέτερα). Φάνηκε, έτσι, ότι ολόκληρος ο πίνακας του Μεντελέγιεφ θα μπορούσε να δημιουργηθεί με βάση τρία μόνο υποατομικά σωματίδια: το ηλεκτρόνιο, το πρωτόνιο και το νετρόνιο. Όμως, σε ποια εξίσωση υπάκουαν όλα αυτά τα σωματίδια;



Η Κβαντική Επανάσταση

Στο μεταξύ, γεννήθηκε μια νέα θεωρία που θα μπορούσε να εξηγήσει όλες αυτές τις μυστηριώδεις ανακαλύψεις. Επιπλέον, θα μπορούσε να σηματοδοτήσει μια επανάσταση που θα έθετε υπό αμφισβήτηση ολόκληρη τη γνώση που είχαμε για το Σύμπαν. Ήταν η κβαντική μηχανική. Άραγε, τι είναι το κβάντο και γιατί είναι τόσο σημαντικό;

Η έννοια του κβάντου πρωτοεμφανίστηκε το 1900 όταν ο Γερμανός φυσικός Μαξ Πλανκ αναρωτήθηκε το εξής απλό: γιατί τα διάφορα αντικείμενα ακτινοβολούν όταν θερμαίνονται; Όταν οι προϊστορικοί άνθρωποι τιθάσευσαν για πρώτη φορά τη φωτιά πριν από χιλιάδες χρόνια, παρατήρησαν ότι τα θερμά σώματα εξέπεμπαν συγκεκριμένα χρώματα. Οι αγγειοπλάστες γνώριζαν εδώ και αιώνες πως όταν τα αντικείμενα που επεξεργάζονταν έφταναν σε θερμοκρασία εκατοντάδων ή και χιλιάδων βαθμών άλλαζαν χρώμα, από κόκκινο σε κίτρινο και κατόπιν σε μπλε. (Μπορείτε κι εσείς να παρατηρήσετε αυτό το φαινόμενο ανάβοντας απλώς ένα σπίρτο ή ένα κερί. Στη βάση της, η φωτιά έχει την υψηλότερη θερμοκρασία και το χρώμα της μπορεί να είναι γαλαζωπό. Στο κέντρο, το χρώμα είναι κιτρινωπό, ενώ στο πάνω μέρος της, που είναι και το πιο ψυχρό, η φωτιά έχει κοκκινωπό χρώμα).

Οι φυσικοί προσπάθησαν να «υπολογίσουν» αυτό το φαινόμενο (γνωστό ως ακτινοβολία μέλανος σώματος) εφαρμόζοντας τη θεωρία του Νεύτωνα και του Μάξγουελ στην περίπτωση των ατόμων, όμως αντιμετώπισαν πρόβλημα. (Όπως γνωρίζουμε, το μέλαν σώμα είναι ένα αντικείμενο που απορροφά εντελώς την ακτινοβολία που πέφτει πάνω του και ονομάζεται μέλαν επειδή το χρώμα που απορροφά εντελώς το φως είναι το μαύρο). Σύμφωνα με τη θεωρία του Νεύτωνα, όσο περισσότερο θερμαίνονται τα άτομα, τόσο πιο γρήγορα ταλαντώνονται. Και, σύμφωνα με τον Μάξγουελ, τα ταλαντούμενα ηλεκτρικά φορτία μπορούν να εκπέμψουν ηλεκτρομαγνητική ακτινοβολία με τη μορφή φωτός. Όταν όμως οι φυσικοί υπολόγισαν την ακτινοβολία που εκπέμπεται από θερμά, ταλαντούμενα άτομα, το αποτέλεσμα δεν συμφωνούσε με τις παρατηρήσεις τους. Στις χαμηλές συχνότητες ακτινοβολίας, το μοντέλο τους ταίριαζε αρκετά καλά με τα πειραματικά δεδομένα. Όμως στις υψηλότερες συχνότητες, η φωτεινή ενέργεια θα έπρεπε θεωρητικώς να γίνει άπειρη, πράγμα αδιανόητο. Για τους φυσικούς, οι άπειρες τιμές αποτελούν σαφή ένδειξη ότι οι εξισώσεις τους δεν λειτουργούν σωστά και ότι οι ίδιοι δεν κατανοούν τι πραγματικά συμβαίνει.

Ο Μαξ Πλανκ έκανε μια τολμηρή υπόθεση. Πρότεινε ότι η ενέργεια, αντί να είναι συνεχής και ομαλή, όπως συνέβαινε στη θεωρία του Νεύτωνα, στην πραγματικότητα αποτελούνταν από διακριτά «πακέτα», που ονόμασε κβάντα. Όταν υπολόγισε την ενέργεια αυτών των πακέτων, διαπίστωσε ότι συμφωνούσε ακριβώς με την ενέργεια που εξέπεμπαν τα θερμά αντικείμενα. Όσο πιο θερμό είναι ένα σώμα, τόσο υψηλότερη είναι η συχνότητα της ακτινοβολίας του και κάθε συχνότητα αντιστοιχεί σε διαφορετικά χρώματα στο φάσμα του φωτός.

Αυτός είναι και ο λόγος που το χρώμα μιας φλόγας αλλάζει από κόκκινο σε μπλε όταν αυξάνεται η θερμοκρασία, κάτι που, εκτός των άλλων, μας επιτρέπει να υπολογίσουμε και τη θερμοκρασία του Ήλιου. Όταν κάποιος ακούει ότι η θερμοκρασία στην επιφάνεια του Ήλιου είναι περίπου 5.000 βαθμοί Κελσίου, αναρωτιέται πώς είναι δυνατόν, πρακτικά, να γνωρίζουμε κάτι τέτοιο. Κανείς δεν προσεδαφίστηκε στον Ήλιο κρατώντας ένα θερμόμετρο, ωστόσο γνωρίζουμε τη θερμοκρασία του αστέρα μας επειδή γνωρίζουμε το μήκος κύματος του φωτός που εκπέμπει.

Στη συνέχεια, ο Πλανκ υπολόγισε το μέγεθος αυτών των πακέτων φωτεινής ενέργειας, δηλαδή των κβάντων, σε συνάρτηση με μια απίστευτα μικρή σταθερά (σταθερά του Πλανκ), η οποία είναι ίση με 6,16 x 10^-34. (Ο Πλανκ κατέληξε σ’ αυτόν τον αριθμό δοκιμάζοντας διάφορες αυθαίρετες τιμές, μέχρι που η ενέργεια των πακέτων να συμφωνεί απολύτως με τα δεδομένα).

Αν αρχίσουμε να μειώνουμε σταδιακά τη σταθερά του Πλανκ μέχρι να γίνει μηδέν, τότε όλες οι εξισώσεις της κβαντικής θεωρίας ανάγονται στις εξισώσεις του Νεύτωνα. (Αυτό σημαίνει ότι η παράξενη συμπεριφορά των υποατομικών σωματιδίων, που συχνά παραβιάζει την κοινή λογική, μπορεί να περιγραφεί με τους νόμους κίνησης του Νεύτωνα αν μηδενίσουμε τη σταθερά του Πλανκ). Αυτός είναι ο λόγος που σπανίως παρατηρούμε κβαντικά φαινόμενα στην καθημερινή ζωή μας. Στις αισθήσεις μας ο φυσικός κόσμος φαίνεται «στερεός» επειδή η σταθερά του Πλανκ έχει πολύ μικρή τιμή και επηρεάζει τα πράγματα μόνο σε υποατομικό επίπεδο.

Αυτές οι μικρές κβαντικές επιδράσεις ονομάζονται κβαντικές διορθώσεις, στις οποίες οι φυσικοί αφιερώνουν μερικές φορές ολόκληρη τη ζωή τους προσπαθώντας να τις υπολογίσουν. Το 1905, την ίδια χρονιά που διατύπωνε την ειδική σχετικότητα, ο Αϊνστάιν εφάρμοσε την κβαντική θεωρία στην περίπτωση του φωτός, και έδειξε ότι το φως δεν ήταν απλώς ένα κύμα, αλλά συμπεριφερόταν σαν ένα πακέτο ενέργειας, ή σαν ένα σωματίδιο, το οποίο ονόμασε φωτόνιο. Με άλλα λόγια, το φως εμφανιζόταν με δύο όψεις: ως κύμα όπως προέβλεψε ο Μάξγουελ και ως σωματίδιο, όπως προέβλεψαν ο Πλανκ και ο Αϊνστάιν. Έτσι, αναδύθηκε μια εντελώς νέα εικόνα για το φως. Ήταν φτιαγμένο από φωτόνια, δηλαδή από κβάντα, ή σωματίδια, όμως κάθε φωτόνιο δημιουργούσε γύρω του ηλεκτρικά και μαγνητικά πεδία. Αυτά τα πεδία, με τη σειρά τους, εμφάνιζαν σχηματισμό κυμάτων που υπάκουαν στις εξισώσεις του Μάξγουελ. Έτσι, σήμερα γνωρίζουμε ότι υπάρχει μια όμορφη σχέση ανάμεσα στα σωματίδια και στα πεδία που τα περιβάλλουν.

Αν όμως το φως έχει δύο πρόσωπα, σωματίδιο και κύμα ταυτοχρόνως, μήπως και το ηλεκτρόνιο εμφανίζει τον ίδιο παράξενο δυϊσμό; Αυτό ήταν το επόμενο λογικό βήμα στη σκέψη των φυσικών, το οποίο έμελλε να έχει βαθιά επίδραση στη σύγχρονη φυσική και να επηρεάσει καθοριστικά τον ανθρώπινο πολιτισμό.



Κύματα Ηλεκτρονίων

Προς μεγάλη τους έκπληξη, οι φυσικοί ανακάλυψαν ότι και τα ηλεκτρόνια, που κάποτε θεωρούνταν συμπαγή, σημειακά σωματίδια, μπορούσαν επίσης να συμπεριφερθούν ως κύματα. Για να

δούμε ότι ισχύει, ας πάρουμε δύο παράλληλα φύλλα χαρτιού, το ένα λίγο πιο πίσω από το άλλο. Χαράζουμε δύο παράλληλες σχισμές στο πρώτο φύλλο και ύστερα το βομβαρδίζουμε με μια δέσμη ηλεκτρονίων. Κανονικά, θα περιμέναμε να δούμε δύο στίγματα στο δεύτερο φύλλο, εκεί όπου θα προσέκρουαν τα ηλεκτρόνια μετά το πέρασμά τους από τις σχισμές του πρώτου φύλλου καθώς, όπως είναι λογικό, κάθε ηλεκτρόνιο της δέσμης θα περάσει είτε από τη μία είτε από την άλλη σχισμή: αποκλείεται να περάσει και από τις δύο, και μάλιστα ταυτοχρόνως.

Ωστόσο, όταν τελειώσει το πείραμα, τα ίχνη που αφήνουν τα ηλεκτρόνια πάνω στο δεύτερο φύλλο δεν είναι τα δύο στίγματα που περιμέναμε να δούμε, αλλά είναι μια ζώνη από παράλληλες γραμμές, ένα φαινόμενο που συμβαίνει όταν συμβάλλουν τα κύματα μεταξύ τους. (Την επόμενη φορά που θα βρεθείτε μέσα σε μια γεμάτη μπανιέρα, ανακινήστε την επιφάνεια του νερού σε δύο σημεία ταυτοχρόνως και θα δείτε να δημιουργούνται σχήματα συμβολής κυμάτων. Αν δείτε την επιφάνεια της μπανιέρας από ψηλά, καθώς το ένα κύμα συναντά το άλλο, δημιουργούνται σχήματα που θυμίζουν δίκτυο από ιστούς αράχνης).

Όμως, αυτό σημαίνει ότι, με κάποιον τρόπο, κάθε ηλεκτρόνιο περνά και από τις δύο σχισμές, και μάλιστα συγχρόνως! Τι πιο παράδοξο; Πώς είναι δυνατόν ένα σημειακό σωματίδιο, το ηλεκτρόνιο, να αλληλεπιδρά με τον εαυτό του σαν να έχει μόλις περάσει την ίδια στιγμή μέσα από δύο διαφορετικές σχισμές; Επιπλέον, άλλα πειράματα με ηλεκτρόνια έδειξαν ότι αυτά τα σωματίδια εξαφανίζονταν και επανεμφανίζονταν κάπου αλλού, κάτι αδιανόητο σε έναν νευτώνειο κόσμο. Αν η σταθερά του Πλανκ ήταν αρκετά μεγαλύτερη, ώστε να επηρεάζει τα αντικείμενα σε ανθρώπινη κλίμακα, τότε ο κόσμος μας θα ήταν εντελώς αγνώριστος και αλλόκοτος. Ολόκληρα αντικείμενα θα εξαφανίζονταν από «εδώ» και θα επανεμφανίζονταν κάπου «αλλού» ή θα βρίσκονταν την ίδια στιγμή σε διαφορετικές τοποθεσίες!



Εξηγώντας τον Περιοδικό Πίνακα

Όσο απίθανη κι αν φαινόταν η κβαντική θεωρία, σύντομα άρχισε να σημειώνει θεαματική επιτυχία. Το 1925, ο Αυστριακός φυσικός Έρβιν Σρέντινγκερ διατύπωσε τη διάσημη εξίσωσή του που περιέγραφε με ακρίβεια την κίνηση αυτών των «σωματιδιακών κυμάτων». Όταν η εξίσωση του Σρέντινγκερ εφαρμόστηκε στο άτομο του υδρογόνου, όπου ένα και μόνο ηλεκτρόνιο περιφέρεται γύρω από ένα πρωτόνιο, η συμφωνία της με το πείραμα ήταν πραγματικά αξιοσημείωτη. Οι στάθμες του ηλεκτρονίου, όπως τις προέβλεπε ο Σρέντινγκερ για το συγκεκριμένο άτομο, δεν διέφεραν καθόλου από τα πειραματικά αποτελέσματα. Στην πραγματικότητα, ολόκληρος ο πίνακας του Μεντελέγιεφ θα μπορούσε πλέον, θεωρητικώς, να εξηγηθεί ως μία λύση της εξίσωσης του Σρέντινγκερ.

Ένα από τα πιο εντυπωσιακά επιτεύγματα της κβαντικής μηχανικής είναι ότι μπορεί να εξηγήσει τη συμπεριφορά των δομικών λίθων της ύλης, των ατόμων και των μορίων. Σύμφωνα με τον Σρέντινγκερ, το ηλεκτρόνιο είναι ένα κύμα που περιβάλλει τον μικροσκοπικό ατομικό πυρήνα. Στο Σχήμα 8, βλέπουμε τον τρόπο που μόνο τα ηλεκτρόνια με συγκεκριμένα, σταθερά μήκη κύματος δύνανται να περιφέρονται γύρω από τον πυρήνα. Και αυτά είναι μόνο τα ηλεκτρόνια που το κύμα τους έχει μήκος ακέραιο πολλαπλάσιο ενός μήκους κύματος. 

Όσα ηλεκτρόνια δεν είναι κύματα με μήκος ακέραιο αριθμό, δεν μπορούν να κινηθούν σε σταθερές τροχιές γύρω από τον πυρήνα, επομένως δεν οδηγούν στη δημιουργία ευσταθών ατόμων. Αυτό σημαίνει ότι τα ηλεκτρόνια επιτρέπεται να κινούνται μόνο σε συγκεκριμένες τροχιές, σχηματίζοντας διακριτά κελύφη (στιβάδες) γύρω από τον πυρήνα του ατόμου.

Όσο απομακρυνόμαστε από τον πυρήνα, επαναλαμβάνεται το ίδιο βασικό μοτίβο. Καθώς αυξάνεται ο αριθμός των ηλεκτρονίων που περιφέρονται γύρω του, η εξωτερική στιβάδα απομακρύνεται ολοένα περισσότερο από το κέντρο και φιλοξενεί ακόμη περισσότερα ηλεκτρόνια. Αυτό, με τη σειρά του, εξηγεί γιατί ο Περιοδικός Πίνακας του Μεντελέγιεφ περιλαμβάνει διακριτές στιβάδες που επαναλαμβάνονται, καθεμιά από τις οποίες μιμείται τη συμπεριφορά της υποκείμενης στιβάδας.

Ίσως παρατηρήσετε ένα παρόμοιο φαινόμενο αν τραγουδάτε καθώς πλένεστε μέσα σε μια ντουζιέρα. Αυτό που συμβαίνει είναι ότι μόνο μερικές συχνότητες ή μήκη κύματος της φωνής σας ενισχύονται καθώς ανακλώνται στα τοιχώματα της ντουζιέρας, ενώ κάποιες άλλες συχνότητες εξουδετερώνονται μεταξύ τους. Κάτι παρόμοιο συμβαίνει και με τα κύματα των ηλεκτρονίων που «κυκλώνουν» τον πυρήνα: στο εσωτερικό του ατόμου επιτρέπεται να υπάρχουν μόνο συγκεκριμένες συχνότητες (δηλαδή, μήκη κύματος) στα ηλεκτρόνια.

Αυτή η διαπίστωση έφερε πραγματική επανάσταση στη φυσική. Τη μία χρονιά, οι φυσικοί βρίσκονταν σχεδόν σε πλήρη αμηχανία στην προσπάθειά τους να περιγράψουν το άτομο. Την επόμενη χρονιά, χάρη στην εξίσωση του Σρέντινγκερ, ήταν πλέον σε θέση να μελετήσουν τις ιδιότητες των δομικών στοιχείων μέσα στο ίδιο το άτομο. Όταν διδάσκω κβαντική μηχανική σε μεταπτυχιακούς φοιτητές, τους τονίζω ότι καθετί γύρω τους μπορεί, υπό μία έννοια, να εκφραστεί ως λύση της εξίσωσης του Σρέντινγκερ. Τους υπενθυμίζω ότι η εξίσωση αυτή εξηγεί όχι μόνο τη δομή και τις ιδιότητες ενός μεμονωμένου ατόμου, αλλά και τους δεσμούς των ατόμων μεταξύ τους για τον σχηματισμό μορίων, δηλαδή των χημικών ενώσεων από τις οποίες αποτελείται ολόκληρο το Σύμπαν.

Όμως, ανεξάρτητα από το πόσο «παντοδύναμη» ήταν η εξίσωση του Σρέντινγκερ, εξακολουθούσε να έχει έναν περιορισμό. Ίσχυε μόνο για χαμηλές ταχύτητες, δηλαδή δεν ήταν σχετικιστική. Στην πραγματικότητα, δεν έλεγε τίποτε για την ταχύτητα του φωτός, την ειδική σχετικότητα, και τον τρόπο που τα ηλεκτρόνια αλληλεπιδρούν με το φως, όπως προβλέπουν οι εξισώσεις του Μάξγουελ. Επίσης, απουσίαζε από αυτήν η όμορφη συμμετρία της θεωρίας του Αϊνστάιν, πήγαινε ενάντια στη διαίσθηση και ήταν δύσχρηστη όσον αφορά τους μαθηματικούς χειρισμούς.




Η θεωρία του Ντιράκ για το ηλεκτρόνιο

Σε ηλικία μόλις είκοσι δύο ετών, ο φυσικός Πολ Ντιράκ διατύπωσε μια εξίσωση κύματος που υπάκουε στην ειδική σχετικότητα του Αϊνστάιν, συγχωνεύοντας τον χώρο και τον χρόνο. Ένα από τα άβολα πράγματα που εντόπιζε κάποιος στην εξίσωση του Σρέντινγκερ ήταν το γεγονός ότι αντιμετώπιζε ξεχωριστά τον χώρο και τον χρόνο, με αποτέλεσμα να απαιτούνται συχνά κοπιαστικοί και χρονοβόροι υπολογισμοί. Αντιθέτως, η θεωρία του Ντιράκ συνδύαζε αυτά τα δύο, και διέθετε συμμετρία στις τέσσερις διαστάσεις που την καθιστούσε όμορφη, συνεκτική και κομψή. Όλοι εκείνοι οι «άχαροι» όροι της αρχικής εξίσωσης του Σρέντινγκερ έδωσαν τη θέση τους σε μια απλή εξίσωση σε τέσσερις διαστάσεις. (Θυμάμαι, στο Λύκειο, τις απεγνωσμένες μου προσπάθειες να κατανοήσω την εξίσωση του Σρέντινγκερ και την πάλη μου με όλους εκείνους τους δύσκολους όρους που περιείχε. Πώς είναι δυνατόν, σκεφτόμουν, η φύση να είναι τόσο μοχθηρή ώστε να δημιουργήσει μια τέτοια «άγαρμπη» κυματική εξίσωση; Μόλις έφτασα στην εξίσωση του Ντιράκ, η οποία ήταν όμορφη και συνεπτυγμένη, πραγματικά συγκινήθηκα).

Η εξίσωση του Ντιράκ σημείωσε τεράστια επιτυχία. Όπως προαναφέραμε, ο Φάραντεϊ απέδειξε ότι ένα μεταβαλλόμενο ηλεκτρικό πεδίο σε ένα πηνίο παράγει ένα επίσης μεταβαλλόμενο μαγνητικό πεδίο. Όμως, ποια ήταν η πηγή του μαγνητικού πεδίου σε έναν ραβδόμορφο μαγνήτη όπου δεν υπήρχαν κινούμενα φορτία; Αυτό αποτελούσε πραγματικό μυστήριο για τους φυσικούς. Όμως, οι εξισώσεις του Ντιράκ προέβλεπαν ότι το ίδιο το ηλεκτρόνιο είχε ένα σπιν (αλλιώς, ιδιοστροφορμή και επομένως μαγνητική ροπή) που του προσέδιδε ένα μαγνητικό πεδίο. (Εδώ πρέπει να διευκρινίσουμε ότι αυτό το σπιν δεν είναι η γνώριμη σε όλους μας ιδιοπεριστροφή ενός σώματος – όπως εκείνη που παρατηρούμε σε ένα γυροσκόπιο – αλλά επρόκειτο για έναν μαθηματικό όρο στην εξίσωση του Ντιράκ). Το μαγνητικό πεδίο που παραγόταν από το σπιν συμφωνούσε απολύτως με το μαγνητικό πεδίο που οι φυσικοί μετρούσαν γύρω από τα ηλεκτρόνια. Αυτό, με τη σειρά του, βοήθησε να εξηγηθεί η προέλευση του μαγνητισμού. Πώς, λοιπόν, προκύπτει το μαγνητικό πεδίο ενός ραβδόμορφου μαγνήτη; Η απάντηση είναι ότι αυτό οφείλεται στο σπιν των ηλεκτρονίων που βρίσκονται παγιδευμένα στο εσωτερικό του μετάλλου. Αργότερα, ανακαλύφθηκε ότι όλα τα υποατομικά σωματίδια διαθέτουν σπιν. Σε αυτή την πολύ σημαντική έννοια θα επανέλθουμε σε ένα από τα επόμενα κεφάλαια του βιβλίου.

Όμως ακόμη πιο σημαντικό ήταν το ότι η εξίσωση του Ντιράκ προέβλεπε την ύπαρξη μιας άγνωστης και εντελώς νέας μορφής ύλης, που ονομάστηκε αντιύλη. Η αντιύλη υπακούει στους ίδιους νόμους που διέπουν την κανονική ύλη, με τη μόνη διαφορά ότι έχει αντίθετο ηλεκτρικό φορτίο. Έτσι, το αντιηλεκτρόνιο, γνωστό και ως ποζιτρόνιο, έχει θετικό, αντί για αρνητικό, φορτίο. Θεωρητικώς, θα μπορούσαν να δημιουργηθούν αντιάτομα, δηλαδή άτομα στα οποία αντιηλεκτρόνια περιφέρονται γύρω από αντιπρωτόνια και αντινετρόνια. Όμως, όταν η ύλη έρχεται σε επαφή με την αντιύλη, τότε συμβαίνει εξαύλωση με παράλληλη απελευθέρωση τεράστιας ποσότητας ενέργειας. (Η αντιύλη έμελλε να αποτελέσει κρίσιμο συστατικό μιας θεωρίας των πάντων,

αφού κάθε σωματίδιο σε μια τέτοια θεωρία θα πρέπει να έχει το αντισωματίδιό του).

Παλαιότερα, οι φυσικοί πίστευαν ότι η συμμετρία ήταν ένα κομψό, αλλά όχι ουσιώδες γνώρισμα οποιασδήποτε θεωρίας. Αργότερα, όμως, διαπίστωσαν έκπληκτοι τη δύναμη της συμμετρίας, που μπορούσε να προβλέψει εντελώς νέα και αναπάντεχα φυσικά φαινόμενα (όπως η αντιύλη και το σπιν του ηλεκτρονίου). Έτσι, άρχισαν να συνειδητοποιούν ότι η συμμετρία ήταν ένα ουσιαστικό και αναπόφευκτο χαρακτηριστικό του Σύμπαντος, σε πραγματικά θεμελιώδες επίπεδο.




Τι είναι ο κυματισμός;

Παρά όλα αυτά, συνέχιζαν να υπάρχουν κάποια βασανιστικά ερωτήματα. Αν το ηλεκτρόνιο διέθετε ιδιότητες κύματος, τότε τι ήταν αυτό που διατάρασσε το μέσο μέσα στο οποίο υπήρχε το κύμα; Τι ήταν ο κυματισμός; Και πώς μπορεί να περάσει ταυτόχρονα μέσα από τις δύο σχισμές; Πώς μπορεί ένα ηλεκτρόνιο να βρίσκεται την ίδια στιγμή σε δύο διαφορετικούς τόπους;

Η απάντηση, απίστευτη και απροσδόκητη, αναπόφευκτα δίχασε την κοινότητα των φυσικών.

Σύμφωνα με ένα άρθρο του Μαξ Μπορν, το 1926, αυτό που ήταν ο κυματισμός ήταν η πιθανότητα να βρεθεί ένα ηλεκτρόνιο σε εκείνο το σημείο. Με άλλα λόγια, ήταν αδύνατον να γνωρίζουμε με βεβαιότητα ακριβώς πού ήταν το ηλεκτρόνιο. Το μόνο που μπορούσαμε να ξέρουμε ήταν οι πιθανότητες να το βρούμε. Αυτό κωδικοποιήθηκε ως η περίφημη αρχή της αβεβαιότητας (ή αρχή της απροσδιοριστίας) του Βέρνερ Χάιζενμπεργκ, σύμφωνα με την οποία δεν μπορούμε να γνωρίζουμε ακριβώς την ταχύτητα και τη θέση ενός σωματιδίου. Σύμφωνα με μια διαφορετική διατύπωση, τα ηλεκτρόνια είναι σωματίδια, όμως η πιθανότητα να βρούμε το σωματίδιο σε οποιαδήποτε δεδομένη θέση δίνεται από μια κυματοσυνάρτηση.

Αυτή η ιδέα έπεσε σαν βόμβα στην επιστημονική κοινότητα. Στην πραγματικότητα σήμαινε ότι ήταν αδύνατον να προβλέψουμε με ακρίβεια το μέλλον. Με άλλα λόγια, θα μπορούσαμε μόνο να προβλέψουμε τις πιθανότητες να συμβούν κάποια πράγματα. Παρ’ όλα αυτά, η επιτυχία της κβαντικής θεωρίας ήταν αναμφισβήτητη. Δεν έλειψαν όμως και οι επικριτές της. Ο Αϊνστάιν έγραψε ότι «όσο πιο επιτυχημένη γίνεται η κβαντική θεωρία, τόσο πιο ανόητη φαίνεται». Ακόμη και ο Σρέντινγκερ – ο πρώτος που εισηγήθηκε την έννοια του ηλεκτρονίου ως κύματος – απέρριψε αυτήν την πιθανοκρατική ερμηνεία των δικών του εξισώσεων. Ακόμη και σήμερα υπάρχουν φυσικοί που αμφισβητούν τις φιλοσοφικές συνέπειες της κυματικής θεωρίας.

Πώς είναι δυνατόν να βρίσκεσαι ταυτόχρονα σε δύο διαφορετικές τοποθεσίες; Ο νομπελίστας φυσικός Ρίτσαρντ Φέινμαν είπε κάποτε: «Θα μπορούσα να ισχυριστώ με βεβαιότητα ότι κανείς δεν κατανοεί την κβαντική μηχανική»!

Από την εποχή του Νεύτωνα, οι φυσικοί πίστευαν στον λεγόμενο ντετερμινισμό ή αιτιοκρατία, δηλαδή στη φιλοσοφική αντίληψη ότι, θεωρητικώς, μπορούν να προβλεφθούν με ακρίβεια όλα όσα πρόκειται να γίνουν (στο μέλλον).

Οι νόμοι της φύσης καθορίζουν την κίνηση όλων των σωμάτων μέσα στο Σύμπαν, προσδίδοντάς τους τάξη και προβλεψιμότητα. Για τον Νεύτωνα, ολόκληρο το Σύμπαν ήταν ένας καλοκουρδισμένος ωρολογιακός μηχανισμός, που λειτουργούσε με απολύτως προβλέψιμο τρόπο. Αν μπορούσαμε να γνωρίζουμε με ακρίβεια τη θέση και την ταχύτητα όλων των σωμάτων του Σύμπαντος, θα ήμασταν σε θέση να προβλέψουμε καθετί που θα συμβεί (στο μέλλον).

Η πρόβλεψη του μέλλοντος αποτελούσε ανέκαθεν εμμονή για τους θνητούς. Στον Μάκβεθ, ο Σαίξπηρ έγραψε:

«Ανίσως και προβλέπετε ο Χρόνος τι θα σπείρη,
εάν θα πήτε δύγασθε ποιος σπόρος
θα φυτρώσει και ποίος όχι,
πήτε μου κ᾿ εμέ...»

Σύμφωνα με τη νευτώνεια φυσική, πράγματι μπορούμε να προβλέψουμε ποιος σπόρος θα φυτρώσει και ποιος όχι. Για αρκετούς αιώνες, η άποψη αυτή κυριαρχούσε στους κύκλους των φυσικών. Έτσι, η αβεβαιότητα ισοδυναμούσε με αίρεση που ταρακουνούσε συθέμελα τη σύγχρονη φυσική.




Η σύγκρουση των τιτάνων

Στη μια πλευρά της διαμάχης βρίσκονταν ο Αϊνστάιν και ο Σρέντινγκερ, που κατά κύριο λόγο συνέβαλαν στο ξεκίνημα της κβαντικής επανάστασης. Στην άλλη πλευρά βρίσκονταν ο Νιλς Μπορ και ο Βέρνερ Χάιζενμπεργκ, οι δημιουργοί της νέας κβαντικής θεωρίας. Η αντιπαράθεσή τους κορυφώθηκε στο ιστορικό έκτο Συνέδριο Σολβέ, το 1927, στις Βρυξέλλες. Σε εκείνη τη συνάντηση, οι γίγαντες της φυσικής θα συγκρούονταν μετωπικά σχετικά με το νόημα της ίδιας της πραγματικότητας.

Ο Πολ Έρενφεστ έγραψε χαρακτηριστικά: «Δεν θα ξεχάσω ποτέ το θέαμα των δύο αντιπάλων, καθώς εγκατέλειπαν την πανεπιστημιακή λέσχη. Ο Αϊνστάιν, μια επιβλητική φυσιογνωμία, περπατούσε ήρεμα, με ένα αδιόρατο ειρωνικό μειδίαμα, ενώ ο Μπορ έτρεχε δίπλα του, φανερά αναστατωμένος». Πολύ ζωντανή εικόνα! Έχεις την αίσθηση πως βλέπεις τον Μπορ να βαδίζει άτσαλα στους διαδρόμους του συνεδριακού χώρου και να μονολογεί αποκαρδιωμένος, επαναλαμβάνοντας μονότονα: «Αϊνστάιν... Αϊνστάιν... Αϊνστάιν».

Ο Αϊνστάιν ηγήθηκε της επίθεσης, εγείροντας αντιρρήσεις, τη μία μετά την άλλη, στην κβαντική θεωρία, σε μια προσπάθεια να αποδείξει πόσο παράλογη ήταν. Αλλά και ο Μπορ αντέκρουε με επιτυχία τις αντιρρήσεις του Αϊνστάιν, μία προς μία. Όταν ο Αϊνστάιν επαναλάμβανε συνεχώς ότι ο Θεός δεν παίζει ζάρια με το Σύμπαν, ο Μπορ φέρεται να είπε: «Σταματήστε να υποδεικνύετε στον Θεό τι να κάνει».

Ο φυσικός του Πρίνστον Τζον Γουίλερ σχολίασε: «Απ' όσο γνωρίζω, αυτή ήταν η μεγαλύτερη διαμάχη στην ιστορία της επιστήμης. Στα τελευταία τριάντα χρόνια, δεν άκουσα ποτέ για κάποια άλλη αντιπαράθεση ανάμεσα σε τέτοιους γίγαντες του πνεύματος, και για τόσο μεγάλο χρονικό διάστημα, σχετικά με ένα τόσο σοβαρό ζήτημα και τις βαθιές συνέπειές του όσον αφορά την κατανόηση του παράξενου κόσμου μας».

Στην πλειονότητά τους, οι ιστορικοί συμφωνούν ότι ο Μπορ και οι κβαντικοί επαναστάτες βγήκαν νικητές από εκείνη τη διαμάχη. Ωστόσο, ο Αϊνστάιν κατάφερε να ρίξει φως στις ρωγμές που υπήρχ

αν στα θεμέλια της κβαντικής μηχανικής. Έδειξε ότι αυτή η θεωρία ήταν ένας γίγαντας που στηριζόταν σε πήλινα φιλοσοφικά πόδια. Αυτές οι κριτικές ακούγονται μέχρι σήμερα, και όλες τους εστιάζουν σε μια συγκεκριμένη... γάτα.




Η γάτα του Σρέντινγκερ

Ο Σρέντινγκερ πρότεινε ένα απλό νοητικό πείραμα που αποκάλυπτε την ουσία του προβλήματος. Κλείνουμε μια γάτα μέσα σε ένα σφραγισμένο κουτί, μαζί με μια μικρή ποσότητα ουρανίου. Όποτε το ουράνιο εκπέμψει ένα υποατομικό σωματίδιο θα ενεργοποιηθεί ένας μετρητής Γκάιγκερ που θα δώσει εντολή σε έναν μηχανισμό να τραβηχτεί η σκανδάλη ενός πιστολιού και το όπλο να ρίξει μια σφαίρα στη γάτα. Και, τώρα, ερωτάται: η γάτα είναι ζωντανή ή είναι νεκρή;

Επειδή η εκπομπή ενός ατόμου ουρανίου είναι ένα καθαρά κβαντικό γεγονός, είμαστε υποχρεωμένοι να περιγράψουμε την κατάσταση της γάτας με όρους κβαντικής μηχανικής. Σύμφωνα με τον Χάιζενμπεργκ, πριν ανοίξουμε το κουτί, η γάτα υπάρχει ως μείγμα δύο διαφορετικών κβαντικών καταστάσεων – με άλλα λόγια η γάτα είναι το άθροισμα δύο κυμάτων. Το ένα κύμα περιγράφει μια νεκρή γάτα. Το άλλο περιγράφει μια ζωντανή γάτα. Η γάτα δεν είναι ούτε νεκρή ούτε ζωντανή, αλλά είναι ένα μείγμα των δύο καταστάσεων. Ο μόνος τρόπος να μάθουμε αν η γάτα είναι νεκρή ή ζωντανή, είναι να ανοίξουμε το κουτί και να κάνουμε μια παρατήρηση: ακριβώς τη στιγμή της παρατήρησης η κυματοσυνάρτηση «καταρρέει» στη μία ή στην άλλη πιθανότητα, δηλαδή στη νεκρή ή στη ζωντανή γάτα. Με άλλα λόγια, η παρατήρηση (η οποία προϋποθέτει συνείδηση) καθορίζει την ύπαρξη.

Για τον Αϊνστάιν, όλα αυτά ακούγονταν εξωφρενικά. Θύμιζαν τη φιλοσοφία του Επισκόπου Μπέρκλεϊ, ο οποίος αναρωτιόταν: Αν μέσα σε ένα δάσος πέσει ένα δέντρο, και δεν υπάρχει κάποιος εκεί για να το ακούσει να πέφτει, άραγε θα κάνει θόρυβο το δέντρο καθώς θα πέφτει; Οι σολιψιστές θα απαντούσαν αρνητικά. Όσο για την κβαντική ερμηνεία, ακουγόταν ακόμη χειρότερη. Υποστήριζε ότι αν υπήρχε ένα δέντρο στο δάσος, χωρίς κάποιος να το βλέπει, αυτό θα ισοδυναμούσε με μια υπέρθεση πολλών διαφορετικών καταστάσεων των δέντρων: θα υπήρχε ως καμένο δέντρο, ως βλαστάρι, ως καυσόξυλο, ως κόντρα πλακέ, κ.λπ. Μόνον όταν κάποιος στρέψει το βλέμμα του προς το δέντρο, τότε η κυματοσυνάρτηση του δέντρου καταρρέει αυτοστιγμεί και, ως διά μαγείας, το δέντρο εμφανίζεται μπροστά του σε όλο του το μεγαλείο.

Όταν ο Αϊνστάιν δεχόταν επισκέπτες στο σπίτι του, έβρισκε την ευκαιρία να τους κάνει, με χαιρεκακία, την εξής ερώτηση: «Μήπως η Σελήνη υπάρχει μόνο και μόνο επειδή τη βλέπει ένας ποντικός;»

Ωστόσο, άσχετα από το πόσο παραβίαζε την κοινή λογική, η κβαντική θεωρία είχε ένα ακαταμάχητο επιχείρημα: η ορθότητά της αποδεικνυόταν από το πείραμα. Οι προβλέψεις της έχουν επιβεβαιωθεί στην πράξη με ακρίβεια έντεκα δεκαδικών ψηφίων, πράγμα που την καθιστά την πιο σωστή θεωρία όλων των εποχών.

Στο τέλος ο Αϊνστάιν αναγκάστηκε να παραδεχτεί ότι η κβαντική θεωρία περιείχε τουλάχιστον ένα μέρος της αλήθειας. Μάλιστα, το 1929, πρότεινε ο ίδιος τους Σρέντινγκερ και Χάιζενμπεργκ για το βραβείο Νομπέλ φυσικής.

Ακόμη και σήμερα, δεν υπάρχει απόλυτη ομοφωνία μεταξύ των φυσικών σχετικά με το πρόβλημα της γάτας του Σρέντινγκερ. Η παλιά ερμηνεία της Κοπεγχάγης του Νιλς Μπορ, σύμφωνα με την οποία η πραγματική κατάσταση της γάτας αποκαλύπτεται μόνο και μόνο επειδή η παρατήρηση προκαλεί την κατάρρευση της κυματοσυνάρτησής της, έπεσε σε δυσμένεια, εν μέρει λόγω του ότι, με τη βοήθεια της νανοτεχνολογίας, μπορούμε πλέον να χειριζόμαστε μεμονωμένα άτομα και να εκτελούμε τέτοιου είδους πειράματα. Σήμερα, η πιο δημοφιλής ερμηνεία είναι αυτή του πολυσύμπαντος, ή ερμηνεία των πολλών Κόσμων, σύμφωνα με την οποία το Σύμπαν διαιρείται στα δύο, με το ένα μισό να περιέχει μια νεκρή γάτα και το άλλο μισό μια ζωντανή γάτα.

Χάρη στην επιτυχία της κβαντικής θεωρίας, κατά τη δεκαετία του 1920 οι φυσικοί έστρεψαν την προσοχή τους σε ένα άλλο σημαντικό ζήτημα, δίνοντας απάντηση στο παμπάλαιο ερώτημα: Γιατί λάμπει ο Ήλιος;




Ενέργεια από τον Ήλιο

Από αμνημονεύτων χρόνων οι μεγάλες θρησκείες του κόσμου εκθείαζαν τον Ήλιο, τοποθετώντας τον στο κέντρο της μυθολογίας τους. Ο Ήλιος ήταν ο πιο ισχυρός από τους θεούς που κυβερνούσαν τους ουρανούς. Για τους Έλληνες, ο Ήλιος επέβαινε κάθε μέρα στο αστραφτερό του άρμα και διέσχιζε το στερέωμα, φωτίζοντας τον κόσμο και χαρίζοντάς του τη ζωή. Αλλά και οι Αζτέκοι, οι Αιγύπτιοι και οι Ινδοί είχαν τη δική τους παραλλαγή του θεού Ήλιου.

Όμως, στην Αναγέννηση, κάποιοι επιστήμονες προσπάθησαν να μελετήσουν τον Ήλιο μέσα από το πρίσμα της φυσικής.

Αν ο Ήλιος ήταν φτιαγμένος από ξύλο ή λάδι, θα έπρεπε να είχε προ πολλού εξαντλήσει τα καύσιμά του. Και αφού το αχανές εξώτερο Διάστημα δεν περιέχει αέρα, τότε οι φλόγες του Ήλιου θα έπρεπε να είχαν σβήσει εδώ και πάρα πολλά χρόνια. Γι’ αυτούς και για πολλούς άλλους λόγους, η αιώνια και αστείρευτη ενέργεια του Ήλιου παρέμενε άλυτο μυστήριο.

Το 1842, οι επιστήμονες αντιμετώπισαν μια μεγάλη πρόκληση. Ο Γάλλος φιλόσοφος Ογκίστ Κοντ, θεμελιωτής του θετικισμού, υποστήριξε ότι η επιστήμη ήταν πραγματικά πανίσχυρη, αφού μπόρεσε να αποκαλύψει πολλά από τα μυστικά του Σύμπαντος, όμως υπήρχε κάτι που θα παρέμενε για πάντα έξω από τις δυνατότητές της. Ακόμα και οι πιο ευφυείς επιστήμονες δεν θα μπορούσαν ποτέ να δώσουν απάντηση στο ερώτημα: Από τι είναι φτιαγμένοι οι πλανήτες και ο Ήλιος;

Ήταν μια εύλογη πρόκληση, δεδομένου ότι ο ακρογωνιαίος λίθος της επιστήμης ήταν η πειραματική επιβεβαίωση. Όλες οι επιστημονικές ανακαλύψεις έπρεπε να αναπαράγονται και να ελέγχονται στο εργαστήριο, όμως ήταν προφανέστατα αδύνατον να πάρ

ουμε ένα κομμάτι από τον Ήλιο, να το βάλουμε σε ένα μπουκάλι και να το φέρουμε στη Γη για να το εξετάσουμε. Επομένως, η απάντηση σ’ αυτό το ερώτημα θα παρέμενε για πάντα εκτός των δυνατοτήτων μας.

Κατά ειρωνεία της τύχης, λίγα χρόνια αφότου ο Κοντ διατύπωσε αυτόν τον ισχυρισμό στο βιβλίο του «Η Θετική Φιλοσοφία», οι φυσικοί κατάφεραν να δώσουν μια πειστική, καλά θεμελιωμένη απάντηση: Ο Ήλιος αποτελείται κυρίως από υδρογόνο.

Ο Κοντ είχε κάνει ένα πολύ μικρό αλλά κρίσιμο λάθος. Είναι αλήθεια ότι κάθε επιστημονικό ζήτημα έπρεπε πάντα να υποβάλλεται σε εργαστηριακό έλεγχο, όμως, μεγάλο μέρος της επιστημονικής έρευνας θα μπορούσε να διεξαχθεί με έμμεσο τρόπο, μιας και ήδη είχε δοκιμαστεί επιτυχώς αυτή η πρακτική.

Ο Γιόζεφ φον Φραουνχόφερ ήταν ο επιστήμονας του 19ου αιώνα που απάντησε στο ερώτημα του Κοντ, σχεδιάζοντας τους πιο ακριβείς και ευαίσθητους φασματογράφους της εποχής του. (Σε έναν φασματογράφο, θερμαίνουμε την ουσία που θέλουμε να εξετάσουμε μέχρις ότου αρχίσει να φωτοβολεί ακτινοβολία μέλανος σώματος. Στο φως που παράγεται παρεμβάλλουμε ένα πρίσμα και παρατηρούμε το πολύχρωμο φάσμα του ουράνιου τόξου που αναδύεται από την άλλη πλευρά του πρίσματος. Ανάμεσα στα χρώματα του φάσματος βλέπουμε κάποιες σκοτεινές λωρίδες, οι οποίες δημιουργούνται επειδή τα ηλεκτρόνια στο εσωτερικό της ουσίας που εξετάζουμε πραγματοποιούν κβαντικά άλματα από τροχιά σε τροχιά, απελευθερώνοντας και απορροφώντας συγκεκριμένα ποσά ενέργειας. Ακριβώς έτσι «ανταποκρίνονται» όλες οι ουσίες όταν τις εξετάζουμε με τον φασματογράφο. Εφόσον κάθε χημικό στοιχείο παράγει τις δικές του χαρακτηριστικές λωρίδες, κάθε τέτοια φασματική λωρίδα είναι σαν δακτυλικό αποτύπωμα της ουσίας, κάτι που μας επιτρέπει να προσδιορίσουμε με ακρίβεια τα συστατικά της. Οι φασματογράφοι βοηθούν, εκτός των άλλων, στην εξιχνίαση πολλών εγκλημάτων αποκαλύπτοντας, για παράδειγμα, την προέλευση της λάσπης στις πατημασιές ενός υπόπτου, τη φύση των τοξινών σε ένα δηλητήριο ή την προέλευση κάποιας ίνας ή κάποιας τρίχας. Χάρη στους φασματογράφους, μπορούμε να αναπαραστήσουμε τη σκηνή ενός εγκλήματος, προσδιορίζοντας με ακρίβεια τα υλικά που βρέθηκαν εκεί.

Αναλύοντας τις χαρακτηριστικές λωρίδες στο φάσμα του ηλιακού φωτός, ο Φραουνχόφερ και άλλοι επιστήμονες ανακάλυψαν ότι ο Ήλιος αποτελείται κυρίως από υδρογόνο. Οι φυσικοί ανίχνευσαν επίσης στον αστέρα μας ένα νέο, άγνωστο μέχρι τότε στοιχείο, το οποίο ονόμασαν ήλιον. Το ήλιον ανακαλύφθηκε για πρώτη φορά στον αστέρα του πλανητικού μας συστήματος, και όχι πάνω στη Γη. Αργότερα, οι επιστήμονες διαπίστωσαν ότι το ήλιο ήταν στην πραγματικότητα αέριο, και όχι μέταλλο, όπως πίστευαν αρχικά.

Ο Φραουνχόφερ έκανε κι άλλη μία σπουδαία ανακάλυψη. Αναλύοντας το φως διαφόρων αστέρων, κατέληξε στο συμπέρασμα ότι οι αστέρες του Σύμπαντος ήταν φτιαγμένοι από τα ίδια συστατικά που συναντούμε στη Γη. Αυτή ήταν μια εξαιρετικά σημαντική διαπίστωση, αφού αποδείκνυε ότι, τόσο για το ηλιακό μας σύστημα όσο και για ολόκληρο το Σύμπαν, ίσχυαν οι ίδιοι νόμοι της φυσικής.

Όταν οι θεωρίες του Αϊνστάιν άρχισαν να γίνονται αποδεκτές από την επιστημονική κοινότητα, διάφοροι φυσικοί, όπως ο Χανς Μπέτε, προσπάθησαν να συνδυάσουν όλα τα δεδομένα προκειμένου να εξακριβώσουν πώς προκύπτει η ενέργεια του Ήλιου. Εφόσον αποτελείται κυρίως από υδρογόνο, η τεράστια βαρύτητά του συμπιέζει το ελαφρό αυτό αέριο μέχρις ότου αρχίσουν να συντήκονται τα πρωτόνια (οι πυρήνες) του υδρογόνου, σχηματίζοντας ήλιον και άλλα βαρύτερα στοιχεία. Επειδή η μάζα του ηλίου είναι λίγο μικρότερη από το άθροισμα των μαζών των πρωτονίων και νετρονίων που συνδυάζονται μεταξύ τους για τη δημιουργία του, αυτό σημαίνει ότι η ελλείπουσα μάζα μετατρέπεται σε ενέργεια, όπως προβλέπει η εξίσωση του Αϊνστάιν (E = mc^2).



ΚΒΑΝΤΙΚΗ ΜΗΧΑΝΙΚΗ ΚΑΙ ΠΟΛΕΜΟΣ

Ενώ οι φυσικοί διαφωνούσαν μεταξύ τους σχετικά με τα παράδοξα της κβαντικής θεωρίας, σύννεφα πολέμου άρχισαν να συσσωρεύονται στην Ευρώπη. Το 1933, στη Γερμανία, ο Χίτλερ αναρριχήθηκε στην εξουσία και πολλοί φυσικοί αναγκάστηκαν να φύγουν από τη χώρα προκειμένου να μη συλληφθούν και υποστούν τα πάνδεινα από τους ναζί.

Μια μέρα, ο Σρέντινγκερ έτυχε να βρεθεί μπροστά σε ένα απίστευτο σκηνικό βιαιοπραγίας κατά αθώων Εβραίων περαστικών και καταστηματαρχών από τους φαιοχίτωνες ναζί (τα γνωστά τάγματα εφόδου). Όταν προσπάθησε να τους εμποδίσει, τον έπιασαν και άρχισαν να τον χτυπούν ανελέητα. Σταμάτησαν μόνον όταν ένας από τους φαιοχίτωνες αναγνώρισε στο πρόσωπό του τον επιστήμονα που είχε τιμηθεί με το βραβείο Νόμπελ φυσικής.

Συγκλονισμένος από εκείνο το περιστατικό, ο Σρέντινγκερ ύστερα από λίγες ημέρες εγκατέλειψε την Αυστρία. Ακούγοντας καθημερινά ειδήσεις για πράξεις καταστολής εκ μέρους των ναζί, πολλοί από τους ικανότερους και διασημότερους Γερμανούς επιστήμονες επέλεξαν να φύγουν από τη χώρα.

Ο Πλανκ, πατέρας της κβαντικής θεωρίας, παρακάλεσε προσωπικώς τον Χίτλερ να σταματήσει τη μαζική έξοδο των επιστημόνων, που στερούσε τη χώρα από τα πιο λαμπρά μυαλά της. Όμως, ο Χίτλερ απλώς ούρλιαζε υστερικά και κατηγορούσε τους Εβραίους μπροστά στον Πλανκ. Αργότερα, ο κορυφαίος εκείνος επιστήμονας θα έγραφε ότι «ήταν αδύνατον να συζητήσεις με έναν τέτοιον άνθρωπο». (Είναι γνωστό ότι ο γιος του Πλανκ προσπάθησε να δολοφονήσει τον Χίτλερ, με αποτέλεσμα να βασανιστεί φρικτά και να εκτελεστεί).

Για δεκαετίες, ρωτούσαν τον Αϊνστάιν αν η περίφημη εξίσωσή του προέβλεπε την απελευθέρωση τεράστιων ποσών ενέργειας που έκρυβε το εσωτερικό του ατόμου. Ο ίδιος απαντούσε αρνητικά, λέγοντας ότι η ενέργεια που μπορεί να αποδεσμεύσει ένα άτομο είναι πολύ μικρή για να έχει πρακτική εφαρμογή.

Ο Χίτλερ, όμως, ήθελε διακαώς να αξιοποιήσει τη γερμανική υπεροχή στην επιστήμη, με σκοπό να κατασκευάσει πανίσχυρα όπλα, τέτοια που η ανθρωπότητα να μην έχει ξαναδεί, όπως τους πυραύλους V-1 και V-2 και, κυρίως, την ατομική βόμβα. Άλλωστε, αφού ο Ήλιος ακτινοβολούσε χάρη στην πυρηνική ενέργεια, ίσως θα ήταν δυνατή η δημιουργία ενός υπερόπλου που θα βασιζόταν στην ίδια πηγή ενέργειας.

Η ιδέα-κλειδί για την αξιοποίηση της εξίσωσης του Αϊνστάιν προήλθε από τον Ουγγροαμερικανό φυσικό Λίο Ζίλαρντ. Οι Γερμανοί φυσικοί είχαν ήδη αποδείξει ότι το άτομο του ουρανίου, όταν βομβαρδίζεται με νετρόνια, διασπάται στα δύο, απελευθερώνοντας ακόμα περισσότερα νετρόνια. Η ποσότητα ενέργειας που εκλυόταν από τη διάσπαση ενός μεμονωμένου ατόμου ήταν εξαιρετικά μικρή, αλλά ο Ζίλαρντ συνειδητοποίησε ότι η ενέργεια αυτή θα μπορούσε να πολλαπλασιαστεί μέσα από μια αλυσιδωτή αντίδραση: η διάσπαση ενός ατόμου ουρανίου, απελευθέρωνε δύο νετρόνια. Αυτά, με τη σειρά τους, θα μπορούσαν να διασπάσουν άλλα δύο άτομα, παράγοντας τέσσερα νετρόνια. Η ίδια διαδικασία θα επαναλαμβανόταν πολλές φορές, απελευθερώνοντας οκτώ, δεκαέξι, τριάντα δύο, εξήντα τέσσερα νετρόνια... και ούτω καθεξής. Έτσι, θα υπήρχε μια εκθετική αύξηση του αριθμού των διασπώμενων ατόμων ουρανίου, που τελικά θα οδηγούσε στην παραγωγή τεράστιας ποσότητας ενέργειας ικανής να ισοπεδώσει ολόκληρη πόλη.

Ξαφνικά, οι «αποκρυφιστικές» συζητήσεις που δίχασαν τους φυσικούς στο Συνέδριο του Σολβέ, μετατράπηκαν σε κατεπείγον ζήτημα ζωής και θανάτου, με διακύβευμα τη μοίρα ολόκληρων πληθυσμών, εθνών, αλλά και του ίδιου του ανθρώπινου πολιτισμού.

Ο Αϊνστάιν, που από το 1922 είχε μεταναστεύσει στις ΗΠΑ, ένιωσε πραγματικό τρόμο όταν έμαθε ότι οι ναζί σφράγισαν στη Βοημία τα κοιτάσματα πισσουρανίτη που περιείχαν ουράνιο. Αν και ειρηνιστής, ο Αϊνστάιν αισθάνθηκε την υποχρέωση να στείλει ένα ιστορικής σημασίας γράμμα στον Αμερικανό πρόεδρο Ρούζβελτ, παροτρύνοντας τις Ηνωμένες Πολιτε

ίες να κατασκευάσουν πρώτες μια ατομική βόμβα. Ο Ρούζβελτ ενέκρινε τότε το μεγαλύτερο επιστημονικό πρόγραμμα της ιστορίας, που δεν ήταν άλλο από το περίφημο Σχέδιο Μανχάταν.

Πίσω στη Γερμανία, ο Βέρνερ Χάιζενμπεργκ, που κατά γενική ομολογία ήταν ο κορυφαίος κβαντικός φυσικός σε ολόκληρο τον κόσμο, διορίστηκε επικεφαλής του γερμανικού προγράμματος για την κατασκευή της ατομικής βόμβας. Σύμφωνα με κάποιους ιστορικούς, ήταν τόσο μεγάλος ο φόβος ότι ο Χάιζενμπεργκ θα προλάβαινε τους Συμμάχους στον αγώνα δρόμου για την ατομική βόμβα, ώστε η OSS, ο πρόδρομος της CIA, κατέστρωσε ένα σχέδιο δολοφονίας του Γερμανού επιστήμονα. Το 1944, ανέθεσε την αποστολή αυτή στον Μόε Μπεργκ, έναν πρώην παίκτη στην ομάδα μπέιζμπολ των Ντότζερς του Μπρούκλιν. Ο Μπεργκ παρακολούθησε μια ομιλία του Χάιζενμπεργκ στη Ζυρίχη, με την εντολή να τον σκοτώσει αν έκρινε ότι το πρόγραμμα της γερμανικής βόμβας ήταν κοντά στην ολοκλήρωσή του. (Η ιστορία αυτή περιγράφεται με κάθε λεπτομέρεια στο βιβλίο του Νίκολας Νταβίντοφ Ο Παίκτης του Μπέιζμπολ Ήταν Κατάσκοπος).

Ευτυχώς, το πρόγραμμα της ατομικής βόμβας των ναζί ήταν αρκετά πιο πίσω σε σχέση με την προσπάθεια των Συμμάχων. Έπασχε από υποχρηματοδότηση και χρόνιες καθυστερήσεις, ενώ οι εγκαταστάσεις στις οποίες διεξαγόταν είχαν βομβαρδιστεί από τα συμμαχικά αεροπλάνα. Όμως, το πιο σημαντικό ήταν ότι ο Χάιζενμπεργκ δεν είχε προλάβει να επιλύσει ένα καθοριστικό πρόβλημα σχετικά με την κατασκευή της ατομικής βόμβας: να υπολογίσει την ποσότητα του εμπλουτισμένου ουρανίου ή πλουτωνίου που ήταν απαραίτητη για τη δημιουργία μιας αλυσιδωτής αντίδρασης. Η ποσότητα αυτή είναι γνωστή ως κρίσιμη μάζα και ισούται περίπου με εννέα κιλά ουρανίου-235, που χωρά άνετα στην παλάμη μας.

Μετά τον πόλεμο, ο κόσμος άρχισε σιγά-σιγά να μαθαίνει ότι οι δυσνόητες και απόκρυφες εξισώσεις της κβαντικής θεωρίας κρατούσαν το κλειδί όχι μόνο της ατομικής φυσικής, αλλά και της μοίρας του ανθρώπινου είδους.

Οι φυσικοί, από την πλευρά τους, άρχισαν να επιστρέφουν σταδιακά στο ερώτημα που τους βασάνιζε και πριν από τον πόλεμο: πώς να δημιουργήσουν μια ολοκληρωμένη κβαντική θεωρία της ύλης.



Η ΘΕΩΡΙΑ (ΣΧΕΔΟΝ) ΤΩΝ ΠΑΝΤΩΝ

Μετά τον πόλεμο, ο Αϊνστάιν απομονώθηκε. Αυτή η εμβληματική μορφή της φυσικής που «ξεκλείδωσε» και αποκάλυψε τη μυστηριώδη σχέση ανάμεσα στην ύλη και στην ενέργεια και έριξε φως στα μυστικά των αστέρων, κυριολεκτικά παραγκωνίστηκε από τους συναδέλφους του.

Οι πρόσφατες πρόοδοι στη φυσική αφορούσαν την κβαντική θεωρία, και όχι την ενοποιημένη θεωρία πεδίου. Ο Αϊνστάιν παραπονιόταν ότι οι συνάδελφοί του τον αντιμετώπιζαν σαν λείψανο του παρελθόντος. Οι περισσότεροι επιστήμονες πίστευαν ακράδαντα πως η φιλοδοξία του μεγάλου φυσικού να επινοήσει μια ενοποιημένη θεωρία πεδίου ήταν ένα άπιαστο όνειρο, τη στιγμή μάλιστα που η πυρηνική δύναμη εξακολουθούσε να παραμένει ανεξιχνίαστη και μυστηριώδης.

Ο Αϊνστάιν απαντούσε με το γνωστό πνευματώδες χιούμορ του: «Με θεωρούν κάτι σαν απολίθωμα, λες και με τα χρόνια κατέληξα τυφλός και κουφός, όμως εγώ δεν βρίσκω τόσο αποκρουστικό αυτόν τον ρόλο καθώς μάλλον ταιριάζει γάντι στην ιδιοσυγκρασία μου».

Στο παρελθόν, υπήρχε μια θεμελιώδης αρχή που καθοδηγούσε το έργο του Αϊνστάιν. Στην ειδική σχετικότητα, η θεωρία του έπρεπε να παραμένει ίδια αν γινόταν αντιμετάθεση των χωροχρονικών συντεταγμένων. Στη γενική σχετικότητα, κυρίαρχο ρόλο έπαιζε η αρχή της ισοδυναμίας: η βαρύτητα και η επιτάχυνση μπορούσαν να είναι ισοδύναμες. Όμως, στην αναζήτησή του για τη θεωρία των πάντων, ο Αϊνστάιν δεν κατάφερε να διατυπώσει μια οδηγό αρχή. Ακόμη και σήμερα, όταν μελετώ τα σημειωματάρια και τους υπολογισμούς του, ανακαλύπτω πλούτο ιδεών αλλά πουθενά μια τέτοια αρχή. Ο ίδιος είχε συνειδητοποιήσει ότι αυτή η έλλειψη θα καταδίκαζε σε αποτυχία τη σημαντικότερη επιστημονική αναζήτηση της ζωής του. Κάποτε, σχολίασε με θλίψη: «Πιστεύω ότι για να σημειώσουμε πραγματική πρόοδο, θα πρέπει για άλλη μια φορά να φέρουμε στο φως κάποια γενική αρχή της φύσης».

Δυστυχώς, δεν μπόρεσε ποτέ να πετύχει κάτι τέτοιο. Μάλιστα, έλεγε χαρακτηριστικά: «Ο Θεός είναι διακριτικός αλλά όχι κακόβουλος». Στη δύση της ζωής του, ο Αϊνστάιν δήλωσε απογοητευμένος: «Το ξανασκέφτηκα. Ίσως ο Θεός να είναι όντως κακόβουλος».

Μολονότι η αναζήτηση μιας ενοποιημένης θεωρίας πεδίου άφηνε αδιάφορους τους περισσότερους φυσικούς, κατά διαστήματα όλο και κάποιος έδειχνε ενδιαφέρον για την επινόησή της.

Ακόμη και ο Έρβιν Σρέντινγκερ επιχείρησε να διατυπώσει μια ενοποιημένη θεωρία. Ο ίδιος έγραψε με μετριοφροσύνη στον Αϊνστάιν: «Εσύ κυνηγάς λιοντάρια, ενώ εγώ ασχολούμαι με κουνέλια». Παρ’ όλα αυτά, το 1947, ο Σρέντινγκερ έδωσε μια συνέντευξη Τύπου προκειμένου να ανακοινώσει τη δική του εκδοχή μιας ενοποιημένης θεωρίας πεδίου. Στην εκδήλωση παραβρέθηκε ακόμη και ο πρωθυπουργός της Ιρλανδίας Έμον ντε Βαλέρα. Ο Σρέντινγκερ είπε: «Πιστεύω ότι έχω δίκιο. Θα νιώσω εντελώς ανόητος αν κάνω λάθος». Αργότερα, ο Αϊνστάιν είπε στον Σρέντινγκερ ότι και ο ίδιος είχε μελετήσει εκείνη τη θεωρία και τη βρήκε λανθασμένη. Επιπλέον, η θεωρία του Σρέντινγκερ δεν μπορούσε να εξηγήσει τη φύση των ηλεκτρονίων και του ατόμου.

Τον ιό της συγκεκριμένης αναζήτησης «κόλλησαν» επίσης οι Βέρνερ Χάιζενμπεργκ και Βόλφγκανγκ Πάουλι, οι οποίοι πρότειναν τη δική τους εκδοχή για μια ενοποιημένη θεωρία πεδίου.

Ο Πάουλι ήταν ο πλέον κυνικός ανάμεσα στους φυσικούς και ορκισμένος επικριτής των εργασιών του Αϊνστάιν. Ήταν περίφημη η ρήση του: «Αυτά που τεμάχισε ο Θεός, κανένας άνθρωπος δεν πρέπει να τα

ανασυνθέσει». Με άλλα λόγια, αφού ο Θεός διέσπασε τις δυνάμεις της φύσης, ποιοι είμαστε εμείς που επιμένουμε να τις ενοποιήσουμε;

Παρ’ όλα αυτά, το 1958, ο Πάουλι έδωσε μια διάλεξη στο Πανεπιστήμιο Κολούμπια, εξηγώντας την ενοποιημένη θεωρία πεδίου των Χάιζενμπεργκ-Πάουλι. Μεταξύ των παρισταμένων ήταν και ο Νιλς Μπορ. Στο τέλος της διάλεξης, ο Μπορ σηκώθηκε και είπε: «Εμείς εδώ πίσω έχουμε πειστεί ότι η θεωρία σας είναι τρελή. Σε αυτό που δεν μπορούμε να συμφωνήσουμε είναι στο πόσο τρελή είναι».

Η φράση του πυροδότησε μια ένθερμη συζήτηση, με τον Πάουλι να υποστηρίζει ότι η θεωρία του ήταν επαρκώς τρελή για να είναι σωστή, ενώ κάποιοι άλλοι επέμεναν ότι υπολειπόταν κατά πολύ της απαραίτητης τρέλας. Ο φυσικός Τζέρεμι Μπέρνσταϊν, που επίσης παρακολούθησε τη διάλεξη, θυμάται: «Ήταν μια παράξενη γιγαντομαχία ανάμεσα στους δύο μεγάλους της σύγχρονης φυσικής. Αναρωτιόμουν τι στο καλό θα καταλάβαινε απ’ όλα αυτά αν βρισκόταν εκεί ένας ακροατής που δεν ήταν φυσικός».

Τελικά, ο Μπορ είχε δίκιο. Η θεωρία που παρουσίασε ο Πάουλι θα αποδεικνυόταν, αργότερα, λανθασμένη.

Όμως, ο Μπορ συνειδητοποίησε κάτι πολύ σημαντικό. Όλες οι εύκολες και προφανείς θεωρίες είχαν ήδη δοκιμαστεί από τον Αϊνστάιν και τους συμπλέοντες φυσικούς και είχαν αποτύχει. Επομένως, η αληθινή ενοποιημένη θεωρία πεδίου θα έπρεπε να διαφέρει ριζικά από όλες τις προηγούμενες προσεγγίσεις. Με άλλα λόγια, θα έπρεπε να είναι «πάρα πολύ τρελή» ώστε να προκριθεί ως η αληθινή θεωρία των πάντων.



ΚΒΑΝΤΙΚΗ ΗΛΕΚΤΡΟΔΥΝΑΜΙΚΗ (QED)

Η πραγματική πρόοδος στη μεταπολεμική εποχή αφορούσε την ανάπτυξη μιας ολοκληρωμένης κβαντικής θεωρίας για το φως και τα ηλεκτρόνια, που έγινε γνωστή ως κβαντική ηλεκτροδυναμική (Quantum Electrodynamics - QED). Στόχος των φυσικών ήταν να συνδυάσουν τη θεωρία του Ντιράκ για το ηλεκτρόνιο με τη θεωρία του Μάξγουελ για το φως, δημιουργώντας έτσι μια ενιαία θεωρία που θα βασιζόταν στην κβαντική μηχανική και στην ειδική σχετικότητα. Ωστόσο, πίστευαν ότι μια προσέγγιση που θα συνδύαζε τη θεωρία του Ντιράκ για το ηλεκτρόνιο με τη γενική σχετικότητα ήταν ασυγκρίτως πιο δύσκολο εγχείρημα.

Ήδη από το 1920, ο Ρόμπερτ Οπενχάιμερ (που αργότερα θα οριζόταν επικεφαλής του αμερικανικού Σχεδίου Μανχάταν για την κατασκευή της ατομικής βόμβας) έκανε μια εξαιρετικά «ενοχλητική» διαπίστωση. Αν κάποιος προσπαθούσε να περιγράψει με όρους κβαντικής θεωρίας την αλληλεπίδραση ενός ηλεκτρονίου με ένα φωτόνιο, θα διαπίστωνε ότι οι κβαντικές διορθώσεις παρουσίαζαν απόκλιση, οδηγώντας σε άχρηστα, απειριζόμενα αποτελέσματα. Οι φυσικοί υπέθεταν ότι οι κβαντικές διορθώσεις θα έπρεπε να είναι πολύ μικρές - άλλωστε αυτή ήταν η κατευθυντήρια αρχή για δεκαετίες. Φαινόταν, λοιπόν, ότι υπήρχε ένα ουσιώδες λάθος στην προσπάθεια συνδυασμού της εξίσωσης του Ντιράκ για τα ηλεκτρόνια με τη θεωρία του Μάξγουελ για τα φωτόνια, που στοίχειωνε τους επιστήμονες για σχεδόν δύο δεκαετίες. Αν και πολλοί από αυτούς ασχολήθηκαν με το συγκεκριμένο ζήτημα, ελάχιστη πρόοδος σημειώθηκε.

Τελικά, το 1949, τρεις νέοι φυσικοί που εργάζονταν ανεξάρτητα ο ένας από τον άλλον, ο Ρίτσαρντ Φέινμαν και ο Τζούλιαν Σβίνγκερ στις Ηνωμένες Πολιτείες, και ο Σιν-Ιτίρο Τομονάγκα στην Ιαπωνία, επέλυσαν επιτέλους αυτό το χρονίζον πρόβλημα.

Οι προσπάθειές τους στέφθηκαν με θεαματική επιτυχία, αφού μπόρεσαν να υπολογίσουν με απίστευτα μεγάλη ακρίβεια διάφορες παραμέτρους, όπως τις μαγνητικές ιδιότητες του ηλεκτρονίου. Όμως, ο τρόπος που το κατάφεραν ήταν αμφιλεγόμενος, μάλιστα ακόμη και σήμερα προκαλεί στους φυσικούς κάποια ανησυχία και σάστισμα.

Οι τρεις ερευνητές ξεκίνησαν με τις εξισώσεις του Ντιράκ και του Μάξγουελ, στις οποίες η μάζα και το φορτίο του ηλεκτρονίου λαμβάνουν κάποιες συγκεκριμένες αρχικές τιμές (γνωστές ως «γυμνή μάζα και γυμνό φορτίο»). Στη συνέχεια, υπολόγισαν τις κβαντικές διορθώσεις της γυμνής μάζας και του γυμνού φορτίου. Διαπίστωσαν έτσι ότι οι κβαντικές διορθώσεις απειρίζονταν. Αυτό ακριβώς ήταν το πρόβλημα που είχε εντοπίσει νωρίτερα ο Οπενχάιμερ.

Κι εδώ εμφανίζεται το μαγικό. Αν υποθέσουμε ότι ξεκινούμε με άπειρες τιμές για την αρχική γυμνή μάζα και το γυμνό φορτίο και στη συνέχεια υπολογίσουμε τις άπειρες κβαντικές διορθώσεις, τότε βρίσκουμε ότι αυτοί οι δύο άπειροι αριθμοί αλληλοεξουδετερώνονται, οδηγώντας έτσι σε ένα πεπερασμένο αποτέλεσμα! Με άλλα λόγια, άπειρο μείον άπειρο ισούται με το δέκα!

Επρόκειτο για μια εξωφρενική ιδέα, η οποία όμως λειτουργούσε στην πράξη. Η ένταση του μαγνητικού πεδίου του ηλεκτρονίου μπορούσε τώρα να υπολογιστεί, μέσω της QED, με την απίστευτη ακρίβεια του ενός μέρους στα εκατό δισεκατομμύρια!

Ο Στίβεν Ουάινμπεργκ έγραψε σχετικά: «Η αριθμητική συμφωνία ανάμεσα στη θεωρία και στο πείραμα, σε αυτήν την περίπτωση, είναι ίσως η πιο εντυπωσιακή σε ολόκληρη την επιστήμη». Είναι σαν να υπολογίζεις την απόσταση Λος Άντζελες-Νέας Υόρκης με απώλεια ακρίβειας ίση με το πάχος μιας τρίχας. Ο Σβίνγκερ ήταν τόσο περήφανος γι’ αυτό το επίτευγμα ώστε ζήτησε να χαραχθεί το μαθηματικό σύμβολο που χαρακτήριζε αυτό το αποτέλεσμα στην ταφόπλακά του.

Η μέθοδος του Σβίνγκερ ονομάζεται θεωρία της επανακανονικοποίησης. Πρόκειται για μια διαδικασία επίπονη, πολύπλοκη και βαρετή. Στην κυριολεξία, χιλιάδες όροι πρέπει να υπολογιστούν με τεράστια ακρίβεια και όλοι τους πρέπει να μηδενιστούν μέχρι «κεραίας». Ακόμα και το παραμικρό λάθος σε αυτό το πλήθος των εξισώσεων μπορεί να οδηγήσει σε ναυάγιο ολόκληρη την προσπάθεια. (Δεν είναι υπερβολή να πούμε ότι κάποιοι φυσικοί αφιερώνουν ολόκληρη τη δραστηριότητά τους στον υπολογισμό των κβαντικών διορθώσεων με ακρίβεια ενός επιπλέον δεκαδικού ψηφίου από εκείνο που κατάφερε ο προηγούμενος συνάδελφός

τους, χρησιμοποιώντας τη θεωρία της επανακανονικοποίησης).

Επειδή αυτή η διαδικασία είναι τόσο δύσκολη στην εφαρμογή της, ακόμα και ο Ντιράκ, που συνέβαλε καθοριστικά στη δημιουργία της QED, ένιωθε μια απέχθεια για την επανακανονικοποίηση, θεωρώντας την ως κάτι εντελώς τεχνητό. Κάποτε είχε πει: «Εδώ δεν έχουμε να κάνουμε με λογικά μαθηματικά, όπου μπορούμε να αγνοήσουμε μια ποσότητα όταν είναι εξαιρετικά μικρή. Στην επανακανονικοποίηση, καλούμαστε να παραβλέψουμε μια απείρως μεγάλη ποσότητα μόνο και μόνο επειδή θέλουμε να την ξεφορτωθούμε!».

Η θεωρία της επανακανονικοποίησης, η οποία κατάφερε να συνδυάσει την ειδική σχετικότητα του Αϊνστάιν με τον ηλεκτρομαγνητισμό του Μάξγουελ, είναι πράγματι εξαιρετικά «άσχημη». Οι φυσικοί πρέπει να επιστρατεύσουν μια ολόκληρη εγκυκλοπαίδεια με μαθηματικά τρικ, προκειμένου να εξαλείψουν χιλιάδες όρους από τις εξισώσεις. Παρ’ όλα αυτά, δεν μπορούμε να αμφισβητήσουμε τα πολύ απτά αποτελέσματά της.



ΟΙ ΕΦΑΡΜΟΓΕΣ ΤΗΣ ΚΒΑΝΤΙΚΗΣ ΕΠΑΝΑΣΤΑΣΗΣ

Η πρόοδος στην κβαντομηχανική άνοιξε τον δρόμο σε πλήθος ανακαλύψεων που οδήγησαν στην τρίτη μεγάλη επανάσταση στην ιστορία της ανθρωπότητας, δηλαδή στην επανάσταση της υψηλής τεχνολογίας η οποία, με την έλευση των τρανζίστορ και των λέιζερ, δημιούργησε τον σύγχρονο κόσμο μας και έδωσε στους επιστήμονες τα όπλα για την κατάκτηση του Διαστήματος.

Ας πάρουμε, για παράδειγμα, το τρανζίστορ, ίσως την πιο καταλυτική εφεύρεση των τελευταίων εκατό ετών. Πυροδότησε την επανάσταση της πληροφορικής, και εγκαθίδρυσε ένα τεράστιο δίκτυο τηλεπικοινωνιακών συστημάτων, υπολογιστών, με κορωνίδα το πανταχού παρόν Διαδίκτυο και τον Παγκόσμιο Ιστό. Το τρανζίστορ είναι βασικά μια πύλη που ελέγχει τη ροή των ηλεκτρονίων. Φανταστείτε μια υδραυλική βαλβίδα. Με μια μικρή περιστροφή της, μπορούμε να ρυθμίζουμε τη ροή του νερού μέσα σε έναν σωλήνα. Με ανάλογο τρόπο, το τρανζίστορ λειτουργεί σαν μια μικροσκοπική ηλεκτρονική βαλβίδα, που επιτρέπει σε μια μικρή ποσότητα ηλεκτρισμού να ελέγχει μια πολύ μεγαλύτερη ροή ηλεκτρονίων μέσα σε ένα σύρμα. Δηλαδή, η κατά βούληση ενίσχυση ενός ασθενούς ηλεκτρικού σήματος μπορεί να ενεργοποιήσει συστήματα μηχανών με απίστευτες δυνατότητες.

Παρομοίως, το λέιζερ, ίσως η πιο «πολλαπλών εφαρμογών» οπτική συσκευή της Ιστορίας, είναι άλλο ένα εκπληκτικό αποτέλεσμα της κβαντικής θεωρίας. Για την κατασκευή ενός λέιζερ αερίου, τροφοδοτούμε με ενέργεια (με παροχή ηλεκτρικού ρεύματος) έναν σφραγισμένο σωλήνα που περιέχει υδρογόνο και ήλιον. Αυτή η απότομη εισαγωγή ενέργειας, αναγκάζει τρισεκατομμύρια ηλεκτρόνια του αερίου να μεταπηδήσουν σε ανώτερες ενεργειακές στάθμες. Όμως, αυτό το πλήθος των διεγερμένων ατόμων είναι ασταθές. Μόλις κάποιο ηλεκτρόνιο επιστρέψει σε χαμηλότερη στάθμη, εκπέμπει ένα φωτόνιο, το οποίο με τη σειρά του χτυπά ένα γειτονικό διεγερμένο άτομο. Το άτομο αυτό αναγκάζεται να επανέλθει στην αρχική του κατάσταση, εκπέμποντας ένα νέο φωτόνιο. Η κβαντομηχανική προβλέπει ότι το δεύτερο φωτόνιο ταλαντώνεται σε συμφωνία με το πρώτο. Με τη βοήθεια κατόπτρων στα δύο άκρα του σωλήνα, ενισχύεται σημαντικά η ροή των φωτονίων. Τελικά, η αλυσιδωτή αυτή διαδικασία δημιουργεί μια γιγαντιαία «χιονοστιβάδα» φωτονίων, που παλινδρομούν συντονισμένα μεταξύ των κατόπτρων δημιουργώντας μια ισχυρότατη φωτεινή δέσμη, την ακτίνα λέιζερ.

Σήμερα, τα λέιζερ βρίσκονται παντού: στα ταμεία των σουπερμάρκετ, στα νοσοκομεία, στους υπολογιστές, στις μουσικές συναυλίες, στους τεχνητούς δορυφόρους που περιφέρονται γύρω από τον πλανήτη μας, κ.λπ. Χάρη στα λέιζερ μπορούμε να μεταφέρουμε τεράστιες ποσότητες πληροφορίας πάνω σε φωτεινές δέσμες καθώς και να εκπέμπουμε ακτίνες που μεταφέρουν τεράστια ενέργεια ικανή να κάψει και να διαπεράσει ακόμη και τα πιο σκληρά υλικά. Προφανώς, ο μόνος περιορισμός στην ενέργεια ενός λέιζερ είναι η σταθερότητα του υλικού από το οποίο είναι κατασκευασμένο και η ηλεκτρική ισχύς που διοχετεύεται σε αυτό. Έτσι, με τον συνδυασμό των κατάλληλων υλικών για την παραγωγή της ακτινοβολίας και την επιλογή της κατάλληλης ηλεκτρικής πηγής, μπορούμε να δημιουργήσουμε μια δέσμη λέιζερ παρόμοια με εκείνες που βλέπουμε στις κινηματογραφικές ταινίες επιστημονικής φαντασίας.



Τι είναι η ζωή

Ο Έρβιν Σρέντινγκερ ήταν η «κεντρική» φυσιογνωμία που συνέβαλε καθοριστικά στη θεμελίωση της κβαντικής μηχανικής. Πέρα από την παθιασμένη αναζήτηση λύσεων στα προβλήματα της φυσικής, ο Σρέντινγκερ έδειξε σοβαρό ενδιαφέρον και για ένα άλλο επιστημονικό αίνιγμα που εξήπτε τη φαντασία των επιστημόνων επί αιώνες: Τι είναι η ζωή; Θα μπορούσε άραγε η κβαντική μηχανική να δώσει απάντηση σε αυτό το καίριο ερώτημα που ταυτίζεται με την ίδια την ύπαρξή μας;

Ο Σρέντινγκερ πίστευε ότι ένα έμμεσο όφελος της κβαντικής επανάστασης θα ήταν η δυνατότητα κατανόησης του φαινομένου της ζωής. Οι επιστήμονες και οι φιλόσοφοι ανέκαθεν πίστευαν ότι υπήρχε κάποιο είδος ζωτικής δύναμης που «εμψύχωνε» τα έμβια όντα. Κάθε φορά που μια μυστηριώδης οντότητα, η ψυχή, εισερχόταν στο σώμα, αυτό αποκτούσε ξαφνικά ζωή και ενεργούσε ανθρώπινα. Επίσης, πολλοί πίστευαν σε κάτι που ονόμαζαν διφυσισμό (ή δυϊσμό), δηλαδή μια κατάσταση όπου το υλικό σώμα συνυπήρχε με μια πνευματική ψυχή.

Ο Σρέντινγκερ, όμως, θεωρούσε ότι ο κώδικας της ζωής κρυβόταν μέσα σε κάποιο κυρίαρχο μόριο που υπάκουε στους νόμους της κβαντικής μηχανικής. Για παράδειγμα, ο Αϊνστάιν κατέρριψε την έννοια του αιθέρα που ήταν μέχρι τότε διαδεδομένη στη φυσική. Με παρόμοιο τρόπο, ο Σρέντινγκερ προσπάθησε να εξοβελίσει τη ζωτική δύναμη από τη βιολογία. Το 1944, έγραψε ένα πρωτοποριακό βιβλίο με τίτλο "Τι είναι η ζωή;" που άσκησε πολύ μεγάλη επίδραση σε μια νέα γενιά μεταπολεμικών επιστημόνων. Ο Σρέντινγκερ πρότεινε τη χρήση της κβαντικής μηχανικής προκειμένου να δοθούν απαντήσεις στα πανάρχαια ερωτήματα σχετικά με τη ζωή. Στο βιβλίο του υποστήριζε ότι υπάρχει ένας γενετικός κώδικας που, με κάποιον τρόπο, μεταβιβάζεται από τη μία γενιά ενός έμβιου οργανισμού στην επόμενη. Πίστευε ότι αυτός ο κώδικας είναι αποθηκευμένος όχι στην ψυχή αλλά στη διάταξη των μορίων μέσα στα κύτταρά μας. Μάλιστα, έκανε και ορισμένες σκέψεις, με βάση την κβαντική μηχανική, σχετικά με το τι θα μπορούσε να είναι αυτό το μυστηριώδες κυρίαρχο μόριο. Δυστυχώς, κατά τη δεκαετία του 1940, τα λίγα πράγματα που ήταν γνωστά για τη μοριακή βιολογία δεν επέτρεπαν να δοθεί απάντηση στο κρίσιμο αυτό ερώτημα.

Εκείνη την εποχή, δύο επιστήμονες, οι Τζέιμς Γουάτσον και Φράνσις Κρικ, έτυχε να διαβάσουν το βιβλίο του Σρέντινγκερ και εντυπωσιάστηκαν από τις ιδέες του για το κυρίαρχο μόριο. Οι Γουάτσον και Κρικ συνειδητοποίησαν ότι τα μόρια είναι τόσο μικρά ώστε ήταν αδύνατον να παρατηρήσουμε ή να χειριστούμε κάποιο από αυτά με τις συνηθισμένες μεθόδους. Η αιτία γι’ αυτό είναι ότι το μήκος κύματος του ορατού φωτός είναι πολύ μεγαλύτερο από το μέγεθος των μορίων. Ωστόσο, οι δύο επιστήμονες διέθεταν ένα κβαντικό όπλο που θα τους έλυνε τα χέρια: την κρυσταλλογραφία ακτίνων Χ. Το μήκος κύματος των ακτίνων αυτών είναι συγκρίσιμο με το μέγεθος των μορίων, πράγμα που σημαίνει ότι αν εκπέμπαμε ακτίνες Χ πάνω σε έναν κρύσταλλο οργανικού υλικού, αυτές θα σκεδάζονταν προς διάφορες κατευθύνσεις. Το πρότυπο της σκέδασης θα έδινε πολύτιμες πληροφορίες σχετικά με τη λεπτομερή ατομική δομή του κρυστάλλου. Διαφορετικά μόρια, θα παρήγαν διαφορετικά πρότυπα σκέδασης. Αν ένας έμπειρος κβαντικός φυσικός μελετούσε τις φωτογραφίες των σκεδαζόμενων ακτίνων, θα μπορούσε να αποκρυπτογραφήσει τη δομή του εξεταζόμενου μορίου, χωρίς καν να παρατηρήσει το ίδιο το μόριο.

Η κβαντική μηχανική ήταν τόσο αποτελεσματική, ώστε επέτρεπε τον προσδιορισμό ακόμα και της γωνίας υπό την οποία τα άτομα συνδέονταν μεταξύ τους για τη δημιουργία μορίων. Όπως ένα παιδί που παίζει με τα Lego, έτσι και οι επιστήμονες μπορούσαν να ανασυνθέσουν, άτομο προς άτομο, τις αλυσίδες αυτών των ατόμων, που συναποτελούσαν τη δομή ενός πολύπλοκου μορίου. Βασιζόμενοι στην κρυσταλλογραφία ακτίνων Χ, οι Γουάτσον και Κρικ διαπίστωσαν ότι το μόριο του DNA ήταν ένα από τα κύρια συστατικά του κυτταρικού πυρήνα, πράγμα που το καθιστούσε έναν πολύ ενδιαφέροντα στόχο. Αναλύοντας τις φωτογραφίες ακτίνων Χ που είχε πάρει η βιοφυσικός και χημικός-κρυσταλλογράφος Ρόζαλιντ Φράνκλιν, μπόρεσαν να διαπιστώσουν ότι η δομή του μορίου του DNA είχε το σχήμα μιας διπλής έλικας.

Σε ένα από τα πιο σημαντικά επιστημονικά άρθρα του 20ού αιώνα, οι Γουάτσον και Κρικ περιέγραψαν με ποιον τρόπο χρησιμοποίησαν την κβαντική μηχανική για να αποκαλύψουν ολόκληρη τη δομή του μορίου του DNA. Το άρθρο εκείνο ήταν ένα πραγματικό αριστούργημα. Οι δύο επιστήμονες απέδειξαν, πέρα από κάθε αμφιβολία, ότι η θεμελιώδης λειτουργία των έμβιων όντων --η αναπαραγωγή-- μπορούσε να αναπαρασταθεί σε μοριακό επίπεδο. Η ζωή ήταν κωδικοποιημένη στις «πλεξούδες» του DNA που είχαν βρεθεί μέσα σε κάθε κύτταρο.

Αυτή ήταν η επαναστατική ανακάλυψη που οδήγησε, μεταξύ άλλων, και σε μια άνευ προηγουμένου επιτυχία, η οποία χαρακτηρίστηκε ως το Άγιο Δισκοπότηρο της βιολογίας: το Πρόγραμμα του Ανθρώπινου Γονιδιώματος, που μας έδωσε μια πλήρη ατομική περιγραφή του DNA ενός ανθρώπου. Όπως είχε προβλέψει ο Κάρολος Δαρβίνος τον προηγούμενο αιώνα, ήταν πλέον εφικτό να «κατασκευάσουμε» το οικογενειακό δέντρο της ζωής στη Γη, με το κάθε έμβιο ον ή απολίθωμα του παρελθόντος να καταλαμβάνει τη θέση του σε ένα από τα κλαδιά αυτού του δέντρου --και όλα αυτά, χάρη στην κβαντική μηχανική.

Έτσι, η ενοποίηση των νόμων της κβαντικής φυσικής όχι μόνο αποκάλυψε πολλά από τα μυστικά του Σύμπαντος, αλλά και μας επέτρεψε να αναπαραστήσουμε με κάθε λεπτομέρεια το ενοποιημένο δέντρο της ζωής στον πλανήτη μας.



Η Πυρηνική Δύναμη

Όπως ίσως θυμάστε, ο Αϊνστάιν δεν κατάφερε να ολοκληρώσει την ενοποιημένη θεωρία πεδίου, εν μέρει επειδή του έλειπε ένα μεγάλο κομμάτι του παζλ, και συγκεκριμένα η πυρηνική δύναμη. Στις δεκαετίες του 1920 και 1930, οι επιστήμονες

δεν γνώριζαν σχεδόν τίποτε γι’ αυτή τη δύναμη. Όμως, στη μεταπολεμική εποχή, ενθαρρυμένοι από την εκπληκτική επιτυχία της QED, οι φυσικοί έστρεψαν την προσοχή τους στο επόμενο φλέγον ζήτημα, δηλαδή στην εφαρμογή της κβαντικής θεωρίας στην πυρηνική δύναμη. Επρόκειτο για ένα δύσκολο και επίπονο εγχείρημα, δεδομένου ότι ξεκινούσαν από το μηδέν και χρειάζονταν εντελώς νέα, πανίσχυρα όργανα ώστε να βρουν τον δρόμο τους σ’ αυτή την άγνωστη περιοχή.

Υπάρχουν δύο είδη πυρηνικής δύναμης, η ισχυρή και η ασθενής. Καθώς το πρωτόνιο έχει θετικό ηλεκτρικό φορτίο, και τα θετικά φορτία απωθούνται μεταξύ τους, κανονικά δεν θα μπορούσε καν να σχηματιστεί ένας πυρήνας με περισσότερα από ένα πρωτόνια, ή, ακόμη κι αν σχηματιζόταν, ήταν καταδικασμένος να διαλυθεί. Αυτό που εξασφαλίζει τη συνοχή στα πρωτόνια του πυρήνα, αντισταθμίζοντας την ηλεκτροστατική άπωση, είναι οι πυρηνικές δυνάμεις. Χωρίς αυτές, ολόκληρος ο κόσμος θα διαλυόταν και θα γινόταν ένα νέφος υποατομικών σωματιδίων.

Η ισχυρή πυρηνική δύναμη είναι ικανή να διατηρεί σταθερούς τους πυρήνες πολλών χημικών στοιχείων στο διηνεκές. Πολλοί απ’ αυτούς είναι σταθεροί ήδη από την αρχή της δημιουργίας του Σύμπαντος, ειδικά όταν τα πρωτόνια και τα νετρόνιά τους βρίσκονται σε ισορροπία μεταξύ τους. Ωστόσο, κάποιοι πυρήνες είναι ασταθείς για διάφορους λόγους, κυρίως αν περιλαμβάνουν πάρα πολλά πρωτόνια ή νετρόνια. Αν ο αριθμός των πρωτονίων είναι πολύ μεγάλος, τότε η ηλεκτροστατική άπωση υπερισχύει της ισχυρής πυρηνικής δύναμης και μπορεί να προκαλέσει αυθόρμητη διάλυση του πυρήνα. Αν πάλι ο πυρήνας περιλαμβάνει πάρα πολλά νετρόνια, τότε η εγγενής αστάθεια αυτών των υποατομικών σωματιδίων οδηγεί στη διάσπαση του πυρήνα. Συγκεκριμένα, η ασθενής πυρηνική δύναμη δεν είναι αρκετά ισχυρή ώστε να συγκρατήσει για πάντα τα νετρόνια, οπότε ο πυρήνας, κάποια στιγμή, διαλύεται. Για παράδειγμα, η μισή ποσότητα ενός συνόλου ελεύθερων νετρονίων, διασπάται μέσα σε δεκατέσσερα λεπτά. Τελικά, απομένουν τρία είδη σωματιδίων: το πρωτόνιο, το ηλεκτρόνιο και άλλο ένα μυστηριώδες νέο σωματίδιο, το αντινετρίνο, για το οποίο θα μιλήσουμε αργότερα.

Η μελέτη της πυρηνικής δύναμης είναι μια εξαιρετικά δύσκολη υπόθεση, επειδή ο πυρήνας είναι περίπου εκατό χιλιάδες φορές μικρότερος από το άτομο. Για να διεισδύσουν σε ένα πρωτόνιο (και να διαπιστώσουν τι συμβαίνει), οι φυσικοί χρειάζονται ένα νέο εργαλείο, τον επιταχυντή σωματιδίων. Είδαμε στις σελίδες 85 έως 89 τον τρόπο με τον οποίο πριν από πολλά χρόνια ο Έρνεστ Ράδερφορντ χρησιμοποίησε τις ακτίνες που εξέπεμπε μια ποσότητα ραδίου, κλεισμένη σε ένα κουτί από μόλυβδο, για να ανακαλύψει τον ατομικό πυρήνα. Προκειμένου να ερευνήσουμε τι συνέβαινε πιο βαθιά μέσα στον πυρήνα, χρειάζονταν ακόμη πιο ισχυρές πηγές ακτινοβολίας.

Το 1929, ο Έρνεστ Λόρενς επινόησε το κύκλοτρο, τον πρόγονο των σημερινών γιγαντιαίων επιταχυντών σωματιδίων. Η βασική αρχή λειτουργίας του κυκλότρου είναι απλή. Ένα μαγνητικό πεδίο αναγκάζει μια δέσμη πρωτονίων να ακολουθήσει μια κυκλική διαδρομή μέσα σε έναν σωλήνα. Μόλις συμπληρώσουν τον πρώτο κύκλο, τα πρωτόνια ωθούνται, με τη βοήθεια ενός ηλεκτρικού πεδίου, να κινηθούν ακόμη πιο γρήγορα. Τελικά, μετά από πολλές περιφορές, η δέσμη πρωτονίων μπορεί να φτάσει σε κινητικές ενέργειες εκατομμυρίων ή και δισεκατομμυρίων ηλεκτρονιοβόλτ. (Οι βασικές αρχές λειτουργίας ενός επιταχυντή σωματιδίων είναι τόσο απλές και κατανοητές, ώστε ακόμη και εγώ, όταν ήμουν μαθητής Λυκείου, κατασκεύασα στο γκαράζ του σπιτιού μας έναν απλό επιταχυντή ηλεκτρονίων, τον Betatron).

Στη συνέχεια, αυτή η δέσμη πρωτονίων κατευθύνεται σε έναν στόχο: προσκρούει πάνω σε άλλα πρωτόνια. Μελετώντας το τεράστιο πλήθος προϊόντων αυτής της σύγκρουσης, οι επιστήμονες μπόρεσαν να ανακαλύψουν νέα, άγνωστα μέχρι τότε, σωματίδια. (Η χρήση δεσμών σωματιδίων για τη διάσπαση των πρωτονίων είναι στην πραγματικότητα μια χοντροκομμένη και ανακριβής διαδικασία. Είναι σαν να πετάμε ένα πιάνο από το παράθυρο, και ύστερα να προσπαθούμε να προσδιορίσουμε όλες τις ιδιότητες του πιάνου αναλύοντας τους ήχους της πρόσκρουσης! Όμως, όσο αδέξια κι αν φαίνεται αυτή η διαδικασία, είναι ένας από τους ελάχιστους τρόπους που διαθέτουμε για τη διερεύνηση της δομής των πρωτονίων).

Όταν οι φυσικοί προκάλεσαν τη σύνθλιψη πρωτονίων με τη βοήθεια ενός επιταχυντή σωματιδίων, για πρώτη φορά κατά τη δεκαετία του 1950, ανακάλυψαν έκπληκτοι έναν ολόκληρο «ζωολογικό κήπο» από σωματίδια που δεν μπορούσαν καν να φανταστούν ότι υπήρχαν. Η ανακάλυψη εκείνη προκάλεσε στους φυσικούς μεγάλη αμηχανία. Μέχρι τότε πίστευαν ότι όσο πιο βαθιά ερευνούσαν τη φύση τόσο πιο απλή θα την έβρισκαν, και όχι πιο πολύπλοκη. Για έναν κβαντικό φυσικό, όλα αυτά έδειχναν ότι ίσως η φύση είναι πράγματι... κακόβουλη (για να θυμηθούμε τη ρήση του Αϊνστάιν).

Προβληματισμένος από εκείνον τον κατακλυσμό νέων σωματιδίων, ο Ρόμπερτ Οπενχάιμερ δήλωσε ότι το επόμενο Νόμπελ φυσικής θα έπρεπε να δοθεί στον φυσικό που δεν θα ανακάλυπτε κάποιο νέο σωματίδιο εκείνη τη χρονιά. Από την πλευρά του, ο Ενρίκο Φέρμι σχολίασε: «Αν γνώριζα ότι θα προέκυπταν τόσο πολλά σωματίδια με ελληνικά ονόματα, θα γινόμουν βοτανολόγος αντί για φυσικός!»

Οι ερευνητές «πνίγονταν» στα υποατομικά σωματίδια. Αυτό έκανε κάποιους φυσικούς να υποστηρίξουν ότι ίσως το ανθρώπινο μυαλό δεν ήταν αρκετά έξυπνο ώστε να κατανοήσει το υποατομικό βασίλειο. Στο κάτω κάτω, πρόσθεταν, είναι αδύνατον να μάθεις απειροστικό λογισμό σε έναν σκύλο, επομένως το πιθανότερο είναι πως η ανθρώπινη νόηση δεν είναι αρκετά εξελιγμένη ώστε να αντιληφθεί τι ακριβώς συμβαίνει στον πυρήνα ενός ατόμου.

Η σύγχυση που είχε προκληθεί άρχισε, σιγά σιγά, να διαλύεται χάρη στην εργασία του Μάρεϊ Γκελ-Μαν και των συνεργατών του στο Ινστιτούτο Τεχνολογίας της Καλιφόρνιας (το περίφημο Caltech), ο οποίος υποστήριξε ότι μέσα στο πρωτόνιο και το νετρόνιο υπήρχαν τρία ακόμη πιο μικρά σωματίδια που ονομάστηκαν κουάρκ.

Ο Γκελ-Μαν σχημάτισε ένα πραγματικά απλό μοντέλο, το οποίο λειτουργούσε πολύ καλά όσον αφορά την κατάταξη των σωματιδίων σε ομάδες. Όπως ο Μεντελέγιεφ πριν από αυτόν, έτσι και ο Γκελ-Μαν μπορούσε να προβλέψει τις ιδιότητες νέων, ισχυρά αλληλεπιδρώντων σωματιδίων, παρατηρώντας τα κενά στο μοντέλο του. Το 1964, ανακαλύφθηκε ένα ακόμη σωματίδιο που προβλεπόταν από το μοντέλο των κουάρκ, γνωστό ως ωμέγα πλην, επιβεβαιώνοντας έτσι την ορθότητα της θεωρίας, για την οποία ο Γκελ-Μαν τιμήθηκε με το βραβείο Νόμπελ φυσικής το 1969.

Ο λόγος για τον οποίο το μοντέλο των κουάρκ μπορούσε να περιγράψει με ενιαίο τρόπο τόσο πολλά σωματίδια, ήταν επειδή βασιζόταν στη συμμετρία. Θα θυμάστε, ότι ο Αϊνστάιν εισήγαγε μια τετραδιάστατη συμμετρία που μετέτρεπε τον χώρο σε χρόνο και το αντίστροφο. Ο Γκελ-Μαν διατύπωσε εξισώσεις που περιείχαν τρία κουάρκ: αν τα αντικαταστήσουμε μέσα σε μια εξίσωση, η εξίσωση παραμένει αναλλοίωτη. Η νέα συμμετρία περιέγραφε αυτό ακριβώς το «ανακάτεμα» των τριών κουάρκ.



Δύο άκρα αντίθετα

Οι άλλοι μεγάλοι φυσικοί του Caltech, ο Ρίτσαρντ Φέινμαν, που επανακανονικοποίησε την QED, και ο Μάρεϊ Γκελ-Μαν, που εισήγαγε την έννοια του κουάρκ, ήταν δύο άκρα αντίθετα ως προς την προσωπικότητα και την ιδιοσυγκρασία τους.

Στη λαϊκή κουλτούρα οι φυσικοί παρουσιάζονται είτε σαν τρελοί επιστήμονες (όπως ο Δρ Μπράουν στην ταινία "Επιστροφή στο Μέλλον"), είτε σαν αδέξιοι «σπασίκλες», όπως στην ταινία "Η θεωρία της Μεγάλης Έκρηξης". Ωστόσο, στην αληθινή ζωή οι φυσικοί δεν διαφέρουν από τους υπόλοιπους ανθρώπους ούτε ως προς το παρουσιαστικό τους ούτε ως προς την προσωπικότητά τους.

Ο Φέινμαν ήταν πασίγνωστος αμφισβητίας, ένας σόουμαν, ένας «παραμυθάς» που του άρεσε να διηγείται με τρόπο αθυρόστομο τις εξωφρενικές ιστορίες του, μιλώντας με την ίδια άνεση τόσο την επιστημονική γλώσσα όσο και την αργκό. (Στη διάρκεια του Δεύτερου Παγκοσμίου Πολέμου, παραβίασε το χρηματοκιβώτιο όπου φυλάσσονταν τα μυστικά της ατομικής βόμβας, στο Εθνικό Εργαστήριο του Λος Άλαμος. Πριν το κλείσει ξανά άφησε μέσα στο χρηματοκιβώτιο ένα κρυπτογραφημένο μήνυμα. Όταν οι υπεύθυνοι βρήκαν το σημείωμα, σήμανε συναγερμός και επικράτησε πανικός στο πιο απόρρητο και καλά φυλασσόμενο εργαστήριο της χώρας). Τίποτε δεν ήταν αρκετά ανορθόδοξο ή εξωφρενικό για τον Φέινμαν. Κάποτε, από απλή περιέργεια, κλείστηκε μέσα σε έναν υπερβαρικό θάλαμο για να διαπιστώσει αν θα βίωνε εξωσωματικές εμπειρίες.

Ο Γκελ-Μαν ήταν ακριβώς το αντίθετο, ένας σοβαρός τζέντλεμαν που πρόσεχε τα λόγια και τους τρόπους του. Τα αγαπημένα του χόμπι ήταν η παρατήρηση των πτηνών, οι αντίκες, η γλωσσολογία και η αρχαιολογία, και δεν είχε την παραμικρή όρεξη να διηγείται εύθυμες ιστορίες με ακροατήριο είτε φοιτητές είτε απλούς ανθρώπους.

Όμως, όσο κι αν διέφεραν οι χαρακτήρες τους, και οι δύο διακρίνονταν από τα ίδια κίνητρα και είχαν την ίδια αποφασιστικότητα, χαρακτηριστικά που τους επέτρεψαν να ρίξουν φως και να ξεσκεπάσουν τα μυστήρια της κβαντικής θεωρίας.




Η Ασθενής Δύναμη και τα Σωματίδια-Φαντάσματα

Στο μεταξύ, πραγματικά άλματα σημειώνονταν και στην κατανόηση της ασθενούς πυρηνικής δύναμης, η οποία είναι περίπου ένα εκατομμύριο φορές ασθενέστερη από την ισχυρή δύναμη.

Για παράδειγμα, η ασθενής δύναμη δεν είναι τόσο «παντοδύναμη» ώστε να συγκρατήσει ενωμένους τους πυρήνες διαφόρων ατόμων, με αποτέλεσμα αυτοί να διαλύονται και να διασπώνται σε μικρότερα υποατομικά σωματίδια με ταυτόχρονη εκπομπή ακτινοβολίας. Όπως προαναφέραμε, η ραδιενεργός διάσπαση είναι η αιτία που το εσωτερικό της Γης είναι τόσο θερμό. Δεν θα ήταν υπερβολή αν λέγαμε ότι οι τρομερές ηφαιστειακές εκρήξεις και οι φονικοί σεισμοί οφείλονται, σε τελική ανάλυση, στην ασθενή πυρηνική δύναμη.

Η ανάγκη να εξηγηθεί αυτή η μυστηριώδης δύναμη ήταν πλέον επιβεβλημένη και ο μόνος επιστημονικός τρόπος ερμηνείας της ήταν να ανακαλυφθεί ένα νέο σωματίδιο και να εισαχθεί αμέσως στο πεδίο έρευνας των φυσικών. Το νετρόνιο, για παράδειγμα, ήταν το «ιδανικό» νέο σωματίδιο καθώς είναι ασταθές και τελικά διασπάται σε ένα πρωτόνιο και ένα ηλεκτρόνιο. Πρόκειται για το φαινόμενο της διάσπασης βήτα. Βεβαίως, η επικύρωση της ορθότητας των υπολογισμών απαιτούσε από τους φυσικούς να εντοπίσουν και ένα τρίτο σωματίδιο, που αυτή τη φορά θα ήταν μυστηριώδες, νεφελώδες, φευγαλέο: το νετρίνο.

Το νετρίνο ενίοτε αποκαλείται στοιχειωμένο σωματίδιο, επειδή μπορεί να διαπεράσει ολόκληρους πλανήτες και άστρα χωρίς να απορροφηθεί. Τη στιγμή που διαβάζετε αυτές τις γραμμές, διαπερνά το σώμα σας τεράστιος αριθμός νετρίνων που προέρχονται από το βαθύ διάστημα, πολλά από τα οποία έχουν διαπεράσει προηγουμένως ολόκληρη τη Γη. Στην πραγματικότητα, κάποια από αυτά τα νετρίνα θα ήταν ικανά να διαπεράσουν ανενόχλητα μια πλάκα στερεού μολύβδου (αν υπήρχε) που θα εκτεινόταν από τη Γη μέχρι τον πλησιέστερο αστέρα!

Ο Πάουλι, που προέβλεψε την ύπαρξη του νετρίνου το 1930, σχολίασε: «Έχω διαπράξει το μεγαλύτερο αμάρτημα. Εισήγαγα στη φυσική ένα σωματίδιο που δεν θα μπορέσει ποτέ να παρατηρηθεί». Παρ’ όλα αυτά, αν και τόσο φευγαλέο, το νετρίνο ανακαλύφθηκε τελικά το 1956, με πειραματικό τρόπο, μέσα από την ανάλυση της έντονης ακτινοβολίας που εκπέμπεται από έναν πυρηνικό αντιδραστήρα. Μολονότι το νετρίνο μόλις και μετά βίας αλληλεπιδρά με την κανονική ύλη, οι φυσικοί μπόρεσαν να ξεπεράσουν αυτό το εμπόδιο εκμεταλλευόμενοι τον τεράστιο αριθμό νετρίνων που εκπέμπονται κατά τις αλυσιδωτές αντιδράσεις μέσα στους αντιδραστήρες των πυρηνικών σταθμών.

Για να κατανοήσουν την ασθενή πυρηνική δύναμη, οι φυσικοί εισήγαγαν και πάλι μια νέα συμμετρία. Εφόσον το ηλεκτρόνιο και το νετρίνο αποτελούσαν ένα ζεύγος ασθενώς αλληλεπιδρώντων σωματιδίων, οι επιστήμονες σκέφτηκαν ότι τα δύο σωματίδια θα μπορούσαν να συνδυαστούν μεταξύ τους, οδηγώντας έτσι σε μια νέα συμμετρία. Με τη σειρά της, αυτή η συμμετρία θα μπορούσε να συνδυαστεί με την παλαιότερη συμμετρία της θεωρίας του Μάξγουελ. Η νέα θεωρία που προέκυψε με αυτόν τον τρόπο ονομάστηκε ηλεκτρασθενής θεωρία, και ενοποίησε τον ηλεκτρομαγνητισμό με την ασθενή πυρηνική δύναμη.

Για την ηλεκτρασθενή θεωρία, που διατύπωσαν οι Στίβεν Ουάινμπεργκ, Σέλντον Γκλάσοου και Αμπντούς Σαλάμ, τους απονεμήθηκε το βραβείο Νόμπελ φυσικής το 1979.

Με λίγα λόγια, το φως, αντί να συνδυαστεί με τη βαρύτητα, όπως ήλπιζε ο Αϊνστάιν, προτίμησε να ενοποιηθεί με την ασθενή πυρηνική δύναμη.

Έτσι, η ισχυρή πυρηνική δύναμη βασίστηκε στη συμμετρία του Γκελ-Μιαν, η οποία προέβλεπε ότι τα τρία κουάρκ συνδυάζονται μεταξύ τους για να σχηματίσουν τα πρωτόνια και τα νετρόνια, ενώ η ασθενής δύναμη βασίστηκε σε μια μικρότερη συμμετρία, στον ανασυνδυασμό του ηλεκτρονίου με το νετρίνο, κι έτσι συνδέθηκε με τον ηλεκτρομαγνητισμό.

Όμως, παρά τη μεγάλη αποτελεσματικότητα του μοντέλου των κουάρκ και της ηλεκτρασθενούς θεωρίας όσον αφορά την περιγραφή της πληθώρας των υποατομικών σωματιδίων, εξακολουθούσε να παραμένει ένα τεράστιο κενό.

Το φλέγον ερώτημα ήταν: Τι είναι αυτό που συγκρατεί όλα αυτά τα σωματίδια μεταξύ τους;




Η Θεωρία των Γιανγκ-Μιλς

Καθώς το πεδίο του Μάξγουελ έδινε εξαιρετικά επιτυχημένες προβλέψεις για τις ιδιότητες του ηλεκτρομαγνητισμού, οι φυσικοί άρχισαν να μελετούν μια νέα και πιο ισχυρή εκδοχή της εξίσωσης του Μάξγουελ, η οποία προτάθηκε από τους Τσεν Νινγκ Γιανγκ και Ρόμπερτ Λ. Μιλς το 1954. Αντί για ένα και μόνο πεδίο, όπως προέβλεπε ο Μάξγουελ το 1861, οι δύο φυσικοί εισήγαγαν μια ολόκληρη οικογένεια τέτοιων πεδίων. Η ίδια συμμετρία που χρησιμοποίησε ο Γκελ-Μιαν για να ανασυνδυάσει τα κουάρκ στη θεωρία του, εφαρμόστηκε τώρα για τον ανασυνδυασμό των νέων πεδίων Γιανγκ-Μιλς.

Η βασική ιδέα ήταν απλή. Αυτό που εξασφαλίζει τη συνοχή του ατόμου είναι το ηλεκτρικό πεδίο, το οποίο περιγράφεται από τις εξισώσεις του Μάξγουελ. Επομένως, αυτό που συγκρατεί τα κουάρκ μεταξύ τους ίσως να είναι μια γενίκευση των εξισώσεων του Μάξγουελ - δηλαδή τα πεδία Γιανγκ-Μιλς. Με άλλα λόγια, η ίδια συμμετρία που ισχύει για τα κουάρκ, θα μπορούσε τώρα να εφαρμοστεί στην περίπτωση του πεδίου Γιανγκ-Μιλς.

Ωστόσο, αυτή η απλή ιδέα ατόνησε επειδή όταν οι φυσικοί υπολόγιζαν τις ιδιότητες των σωματιδίων Γιανγκ-Μιλς, το αποτέλεσμα για άλλη μια φορά απέκλινε στο άπειρο, όπως ακριβώς συνέβαινε και με την QED. Δυστυχώς, τα τρικ που επιστράτευσε ο Φέινμαν δεν ήταν ικανά να επανακανονικοποιήσουν τη θεωρία των Γιανγκ-Μιλς. Ματαίως οι φυσικοί προσπαθούσαν επί χρόνια να διατυπώσουν μια οριστική θεωρία για την πυρηνική δύναμη.

Τελικά, ένας μεταπτυχιακός φοιτητής από την Ολλανδία, ο Γκέραρν

τ 'τ Χουφτ, είχε το κουράγιο και την επιμονή να εξερευνήσει εκείνο το δάσος των απειριζόμενων όρων, και να καταφέρει με σκληρή δουλειά να επανακανονικοποιήσει το πεδίο Γιανγκ-Μιλς. Στο μεταξύ, οι ηλεκτρονικοί υπολογιστές είχαν εξελιχθεί αρκετά και μπορούσαν να αναλύουν αυτούς τους απειρισμούς. Όταν ο υπολογιστής του 'τ Χουφτ άρχισε να παράγει μια σειρά από μηδενικά που αντιπροσώπευαν τις κβαντικές διορθώσεις, ο Γκέραρντ συνειδητοποίησε ότι είχε πετύχει τον στόχο του.

Τα νέα για εκείνη τη σημαντική ανακάλυψη τράβηξαν αμέσως την προσοχή των φυσικών. Ο διάσημος Σέλντον Γκλάσοου αναφώνησε: «Αυτός ο τύπος είτε είναι ηλίθιος είτε θα είναι η μεγαλύτερη ιδιοφυΐα της φυσικής για πάρα πολλά χρόνια».

Χάρη σ’ αυτό το επίτευγμα, ο 'τ Χουφτ και ο μέντοράς του Μαρτίνους Βέλτμαν τιμήθηκαν με το βραβείο Νόμπελ φυσικής το 1999. Έτσι, σχεδόν ξαφνικά, έκανε την εμφάνισή του ένα νέο πεδίο που θα μπορούσε να χρησιμοποιηθεί για τη σύζευξη των γνωστών σωματιδίων με την ισχυρή πυρηνική δύναμη και για την εξήγηση της ασθενούς δύναμης. Όταν εφαρμόστηκε στα κουάρκ, το πεδίο Γιανγκ-Μιλς πήρε το όνομα γκλουόνιο (ή γλοιόνιο), επειδή δρούσε σαν κόλλα που συγκρατούσε τα κουάρκ μεταξύ τους. Προϋπόθεση γι’ αυτό ήταν τα κουάρκ να εμφανίζονται σε τρεις τύπους, ή «χρώματα», ώστε να υπακούουν στη συμμετρία των τριών κουάρκ του Γκελ-Μιαν. Έτσι, άρχισε να γίνεται ευρύτερα αποδεκτή μια νέα θεωρία για την ισχυρή πυρηνική δύναμη, που ονομάστηκε κβαντική χρωμοδυναμική (Quantum Chromodynamics - QCD), και αναγνωρίζεται σήμερα ως η καλύτερη περιγραφή της ισχυρής πυρηνικής δύναμης.




Μποζόνιο Χιγκς - Το «Θεϊκό Σωματίδιο»

Σταδιακά, μέσα απ’ όλο αυτό το χάος, άρχισε να διαμορφώνεται μια νέα θεωρία, που ονομάστηκε Καθιερωμένο Πρότυπο (Standard Model).

Η σύγχυση που επικρατούσε στον «ζωολογικό κήπο» των υποατομικών σωματιδίων, φαινόταν επιτέλους να φτάνει στο τέλος της. Το πεδίο Γιανγκ-Μιλς (το αποκαλούμενο γκλουόνιο) συγκρατούσε τα κουάρκ μέσα στο πρωτόνιο και στο νετρόνιο, ενώ ένα άλλο πεδίο Γιανγκ-Μιλς (το αποκαλούμενο σωματίδια W και Z) περιέγραφε τις αλληλεπιδράσεις ανάμεσα στα ηλεκτρόνια και στα νετρίνα.

Υπήρχε όμως κάτι που εμπόδιζε την τελική αποδοχή του Καθιερωμένου Προτύπου, κι αυτό ήταν η απουσία ενός κρίσιμου κομματιού από το παζλ των σωματιδίων, που ήταν γνωστό ως μποζόνιο του Χιγκς (μερικές φορές το αποκαλούσαν και σωματίδιο του Θεού). Η αρχική συμμετρία δεν ήταν αρκετή. Οι φυσικοί χρειάζονταν έναν τρόπο να σπάσουν εκείνη τη συμμετρία, επειδή απλώς, το Σύμπαν που βλέπουμε γύρω μας δεν είναι απολύτως συμμετρικό.

Όταν παρατηρούμε τον φυσικό κόσμο, σχηματίζουμε την εντύπωση ότι οι τέσσερις θεμελιώδεις δυνάμεις λειτουργούν η μία ανεξάρτητα από την άλλη. Με μια πρώτη ματιά, η βαρύτητα, ο ηλεκτρομαγνητισμός (το φως) και οι πυρηνικές δυνάμεις φαίνεται πως δεν έχουν τίποτε κοινό. Όμως, όσο πηγαίνουμε ολοένα πιο πίσω στον χρόνο, διαπιστώνουμε ότι αυτές οι δυνάμεις αρχίζουν να συγκλίνουν, καταλήγοντας στην ύπαρξη μίας και μόνης δύναμης κατά τη στιγμή της δημιουργίας.

Έτσι, άρχισε να σχηματίζεται μια νέα εικόνα, στην οποία η σωματιδιακή φυσική αναλάμβανε να εξηγήσει το μεγαλύτερο μυστήριο της κοσμολογίας, τη γέννηση του Σύμπαντος. Αίφνης, δύο εντελώς διαφορετικά πεδία, η κβαντική μηχανική και η γενική σχετικότητα, άρχισαν σταδιακά να συγχωνεύονται.

Σ’ αυτή τη νέα εικόνα για το Σύμπαν, τη στιγμή της Μεγάλης Έκρηξης οι τέσσερις θεμελιώδεις δυνάμεις ήταν συνενωμένες απαρτίζοντας μία μοναδική υπερδύναμη που υπάκουε στην κυρίαρχη συμμετρία. Στο πλαίσιο εκείνης της συμμετρίας, όλα τα σωματίδια του Σύμπαντος μπορούσαν να εναλλάσσονται μεταξύ τους, να παίρνει το ένα τη θέση του άλλου, παντού και συνεχώς. Η εξίσωση που περιέγραφε και κυβερνούσε αυτή την υπερδύναμη ήταν μια υπέρτατη εξίσωση, μια θεϊκή εξίσωση: ήταν η εξίσωση του Θεού. Η συμμετρία της ήταν ακριβώς αυτή που διέφευγε από τον Αϊνστάιν και συνεχίζει να διαφεύγει από τους φυσικούς μέχρι και σήμερα.

Μετά τη Μεγάλη Έκρηξη, καθώς το Σύμπαν διαστελλόταν άρχισε να ψύχεται. Η υπερδύναμη άρχισε να σπάει σε θραύσματα θεμελιωδών δυνάμεων: οι συμμετρίες άρχισαν κι αυτές να σπάνε, μέχρι που όλα κατέληξαν στις σημερινές διακριτές συμμετρίες της ασθενούς και της ισχυρής πυρηνικής δύναμης, όπως προβλέπεται από το σημερινό Καθιερωμένο Πρότυπο. Με δυο λόγια, συνέβη το σπάσιμο της συμμετρίας.

Αυτό σημαίνει ότι, για να επιβεβαιώσουμε πειραματικά όλα τα παραπάνω χρειαζόμαστε έναν μηχανισμό που θα υλοποιήσει με ακρίβεια το σπάσιμο αυτής της αρχικής συμμετρίας και θα μας αφήσει με το Καθιερωμένο Πρότυπο. Εδώ ακριβώς υπεισέρχεται το μποζόνιο Χιγκς.

«Πιστεύω ότι ο Πίτερ Χιγκς αξίζει να πάρει το βραβείο Νόμπελ», έλεγε ο Στίβεν Χόκινγκ. Ποιος είναι ο Πίτερ Χιγκς - ο «Αϊνστάιν» του 21ου αιώνα - που έκανε την επιστημονική κοινότητα να παραληρεί από ενθουσιασμό, και τους πάντες να μιλούν για κάτι που ελάχιστα καταλαβαίνουν; Τι είναι το πολυπόθητο μποζόνιο Χιγκς; Τι σηματοδοτεί για την επιστημονική γνώση και την ανθρωπότητα;

Το βιβλίο «Higgs, το Σωματίδιο του Θεού» του συγγραφέα Ίαν Σαμπλ (εκδοτικός οίκος ΤΡΑΥΛΟΣ) αφηγείται την ιστορία μιας ιδέας που έγινε στόχος παγκόσμιας αναζήτησης, κόστους πολλών δισεκατομμυρίων. Ένα εξαιρετικό χρονικό μιας απίστευτης περιπέτειας στην οποία πρωταγωνιστούν οι πιο σημαντικοί επιστήμονες του πλανήτη, και όπου αξιοποιούνται οι μεγαλύτερες εγκαταστάσεις και οι πιο περίπλοκες μηχανές που κατασκευάστηκαν ποτέ.

Ας φανταστούμε έναν ταμιευτήρα νερού, ένα φράγμα. Ο υδάτινος όγκος πίσω από το φράγμα, έχει συμμετρία. Αν περιστρέψουμε το νερό, τίποτε δεν αλλάζει καθώς διατηρεί πάντοτε την αρχική μορφή του. Όπως γνωρίζουμε, όταν το νερό ρέει κινείται πάντοτε προς ένα χα

μηλότερο επίπεδο (εξαιτίας της βαρύτητας). Αυτό συμβαίνει επειδή, σύμφωνα με τον Νεύτωνα, όταν το νερό ρέει επιζητεί πάντα να βρεθεί σε μια χαμηλότερη ενεργειακή κατάσταση. Αν ξαφνικά κατέρρεε το φράγμα, το νερό θα ξεχυνόταν ορμητικά προκειμένου να βρεθεί σ’ αυτήν ακριβώς την κατάσταση που προαναφέραμε. Το νερό που μέχρι τότε υπήρχε πίσω από το φράγμα, προφανώς βρισκόταν σε υψηλότερη ενεργειακή κατάσταση. Οι φυσικοί αποκαλούν την κατάσταση του νερού πίσω από το φράγμα «ψευδοκενό», επειδή η κατάσταση αυτή είναι ασταθής μέχρι τη στιγμή που το νερό θα δεχτεί από το σπασμένο φράγμα και θα φτάσει στο πραγματικό «κενό», δηλαδή στη χαμηλότερη ενεργειακή κατάσταση που μπορεί να βρεθεί, στην κοιλάδα που βρίσκεται σε πολύ χαμηλότερο υψόμετρο από εκείνο του ταμιευτήρα. Αφού σπάσει το φράγμα, η αρχική συμμετρία εξαφανίζεται όμως το νερό, επιτέλους, καταφέρνει να φτάσει στην αληθινά θεμελιώδη ενεργειακή κατάστασή του.

Το ίδιο φαινόμενο παρατηρείται και όταν εξετάζουμε το νερό που αρχίζει να βράζει μέσα σε ένα δοχείο. Πριν φτάσει σε σημείο βρασμού, το νερό διατηρείται σε κατάσταση ψευδοκενού. Είναι ασταθές, όμως διαθέτει συμμετρία, αφού μπορούμε να κάνουμε περιδινήσεις χωρίς το νερό να φαίνεται διαφορετικό. Τελικά, αρχίζουν να σχηματίζονται οι πρώτες μικροσκοπικές φυσαλίδες, κάθε μία από τις οποίες βρίσκεται σε κατάσταση χαμηλότερης ενέργειας σε σχέση με το νερό που την περιβάλλει. Κάθε φυσαλίδα αρχίζει να διαστέλλεται μέχρις ότου αρκετές διαστελλόμενες φυσαλίδες ενωθούν και το νερό αρχίσει να βράζει.

Σύμφωνα με αυτό το σενάριο, το Σύμπαν βρισκόταν αρχικά σε μια τέλεια συμμετρική κατάσταση. Όλα τα υποατομικά σωματίδια αποτελούσαν μέρος της ίδιας συμμετρίας, και όλα είχαν μηδενική μάζα. Επειδή η μάζα τους ήταν μηδενική, μπορούσαν να αναδιαταχθούν χωρίς να αλλοιωθεί στο παραμικρό η εξίσωση. Όμως, για κάποιον άγνωστο λόγο, το Σύμπαν χαρακτηριζόταν από αστάθεια, με άλλα λόγια βρισκόταν σε μια κατάσταση ψευδοκενού. Το πεδίο που ήταν απαραίτητο για τη μετάβαση στο πραγματικό (όμως, σπασμένο) κενό, ήταν το πεδίο Χιγκς. Όπως το ηλεκτρικό πεδίο του Φάραντεϊ εισχωρούσε σε όλες τις γωνιές του Σύμπαντος, έτσι και το πεδίο Χιγκς κατέκλυζε όλον τον χωροχρόνο.

Όμως, για κάποιον άγνωστο λόγο, η συμμετρία του πεδίου Χιγκς άρχισε να σπάει. Μικροσκοπικές φυσαλίδες άρχισαν να σχηματίζονται στο εσωτερικό του. Έξω από τις φυσαλίδες, όλα τα σωματίδια παρέμεναν συμμετρικά και χωρίς μάζα. Αλλά μέσα στις φυσαλίδες, κάποια σωματίδια απέκτησαν μάζα. Καθώς εξελισσόταν η Μεγάλη Έκρηξη, η φυσαλίδα που αντιστοιχεί στο δικό μας Σύμπαν άρχισε να διαστέλλεται με ραγδαίο ρυθμό, τα σωματίδια απέκτησαν διαφορετικές μάζες, και η αρχική συμμετρία έσπασε. Τελικά, ολόκληρο το Σύμπαν μας διατηρείται σε αυτήν τη νέα κατάσταση κενού, στο εσωτερικό μιας γιγαντιαίας φυσαλίδας.

Έτσι, τη δεκαετία του 1970, η σκληρή δουλειά μιας πλειάδας φυσικών άρχισε να αποδίδει καρπούς. Ύστερα από πολλά χρόνια περιπλάνησης, μπορούσαν επιτέλους να συναρμολογήσουν σιγά σιγά τα βασικά κομμάτια του παζλ. Σταδιακά, συνειδητοποίησαν ότι, συνδυάζοντας μεταξύ τους τρεις θεωρίες (που περιέγραφαν την ισχυρή, την ασθενή και την ηλεκτρομαγνητική δύναμη), θα μπορούσαν να διατυπώσουν ένα σύνολο εξισώσεων που θα συμφωνούσαν με τα πειραματικά δεδομένα.

Το κλειδί γι’ αυτό ήταν η δημιουργία μιας κυρίαρχης συμμετρίας μέσα από τη συγχώνευση των τριών μικρότερων και διακριτών συμμετριών. Η πρώτη από αυτές περιέγραφε την ισχυρή πυρηνική δύναμη, η οποία αφορούσε, μεταξύ άλλων, τα τρία κουάρκ που συγκροτούν τα πρωτόνια και τα νετρόνια. Η δεύτερη, περιέγραφε την ασθενή πυρηνική δύναμη, συνδυάζοντας τα ηλεκτρόνια με τα νετρίνα. Η τρίτη συμμετρία περιέγραφε το αρχικό πεδίο του Μάξγουελ (ηλεκτρομαγνητισμός). Η τελική θεωρία που αναζητούσαν οι φυσικοί ήταν αρκετά δυσνόητη, αλλά δύσκολα θα μπορούσε κάποιος να την αμφισβητήσει με επιτυχία.




Η Θεωρία (Σχεδόν) των Πάντων

Αξίζει να σημειωθεί ότι το Καθιερωμένο Πρότυπο μπορούσε να προβλέψει με ακρίβεια τις ιδιότητες της ύλης μέχρι και ένα κλάσμα του δευτερολέπτου μετά τη Μεγάλη Έκρηξη.

Αν και το Καθιερωμένο Πρότυπο αντανακλούσε με τον καλύτερο τρόπο τις γνώσεις μας για τον υποατομικό κόσμο, εξακολουθούσε να έχει αρκετά εντυπωσιακά κενά.

Πρώτον, δεν έκανε την παραμικρή μνεία στη βαρύτητα. Αυτό ήταν ένα τεράστιο πρόβλημα, αφού η βαρύτητα είναι η δύναμη που ελέγχει τη συμπεριφορά του Σύμπαντος σε μεγάλη κλίμακα. Και κάθε φορά που οι φυσικοί επιχειρούσαν να την εντάξουν στο Καθιερωμένο Πρότυπο, αδυνατούσαν να επιλύσουν τις εξισώσεις. Οι κβαντικές διορθώσεις που την αφορούσαν, αντί να είναι μικρές, απέκλιναν στο άπειρο, όπως συνέβαινε με την QED και τα σωματίδια Γιανγκ-Μιλς. Αυτό σημαίνει ότι το Καθιερωμένο Πρότυπο αδυνατεί να ρίξει φως σε κάποια από πιο βαθιά μυστικά του Σύμπαντος, όπως το τι υπήρχε πριν από τη Μεγάλη Έκρηξη και τι κρύβεται στο εσωτερικό μιας μαύρης τρύπας. (Θα επανέλθουμε αργότερα σε αυτά τα σημαντικά ζητήματα).

Δεύτερον, το Καθιερωμένο Πρότυπο δημιουργήθηκε με τη «χειρωνακτική» συρραφή των θεωριών που περιέγραφαν τις διάφορες δυνάμεις, με αποτέλεσμα η θεωρία που προέκυψε να μοιάζει με μωσαϊκό. (Ένας

φυσικός την παρομοίασε με τη συνένωση ενός πλατύποδα, ενός μυρμηγκοφάγου και μιας φάλαινας, με σκοπό τη δημιουργία ενός πλάσματος, που μόνο η μητέρα του θα μπορούσε να το θεωρήσει όμορφο).

Τρίτον, το Καθιερωμένο Πρότυπο περιείχε διάφορες παραμέτρους που ήταν απροσδιόριστες (όπως οι μάζες των κουάρκ και η ισχύς των αλληλεπιδράσεων). Στην πραγματικότητα, υπάρχουν περίπου είκοσι σταθερές που έπρεπε να εισαχθούν με το χέρι, χωρίς κανένας να κατανοεί από πού προέρχονταν ή τι ακριβώς αντιπροσώπευαν.

Τέταρτον, το Καθιερωμένο Πρότυπο δεν υπήρχε μόνο σε ένα αντίγραφο, αλλά σε τρία όμοια αντίγραφα - ή γενιές - των κουάρκ, των γκλουονίων, των ηλεκτρονίων και των νετρίνων. (Έτσι, υπάρχουν συνολικά τριάντα έξι κουάρκ, με τρία χρώματα, τρεις γενιές, μαζί με τα αντίστοιχα αντισωματίδιά τους, καθώς και είκοσι ελεύθερες παράμετροι). Οι φυσικοί δυσκολεύονταν πολύ να πιστέψουν ότι κάτι τόσο άγαρμπο και δύσχρηστο θα μπορούσε να αποτελέσει τη θεμελιώδη θεωρία του Σύμπαντος.




Ο Μεγάλος Επιταχυντής Αδρονίων (LHC)

Επειδή το επιστημονικό διακύβευμα είναι πολύ μεγάλο, διάφορες χώρες προθυμοποιήθηκαν να δαπανήσουν δισεκατομμύρια προκειμένου να κατασκευάσουν τους επιταχυντές νέας γενιάς. Προς το παρόν, όμως, τα φώτα της δημοσιότητας πέφτουν στον Μεγάλο Επιταχυντή Αδρονίων (Large Hadron Collider - LHC), έξω από τη Γενεύη της Ελβετίας, που αποτελεί σήμερα τη μεγαλύτερη ερευνητική εγκατάσταση στον κόσμο, η οποία κόστισε πάνω από 12 δισεκατομμύρια δολάρια και διαθέτει δακτύλιο επιτάχυνσης περιφέρειας 27 χιλιομέτρων.

Ο LHC μοιάζει με ένα τεράστιο ντόνατ πάνω στα Γαλλοελβετικά σύνορα. Στο εσωτερικό του δακτυλίου, μια δέσμη πρωτονίων επιταχύνεται σταδιακά σε απίστευτα υψηλές ενέργειες. Στη συνέχεια, συγκρούεται μετωπικά με μια άλλη δέσμη πρωτονίων, απελευθερώνοντας τεράστιες ποσότητες ενέργειας.

